**Eseu**

Un susținător al necesității apariției unui **roman de atmosferă modernă** în literatura română, George Călinescu a scris „Enigma Otiliei”, al doilea dintre cele patru romane semnate de acesta. Cea dintâi publicare a romanului a avut loc în 1938, urmând ca adaptarea cinematografică să fie realizată în anul 1972, sub numele „Felix și Otilia”.

Inițial, romanul s-a numit „Părinții Otiliei”, **titlul** reprezentând o aluzie la felul în care fiecare personaj determină soarta fetei. De asemenea, „Părinții Otiliei” este un titlu ce pune accentul pe extinderea degradării relațiilor familiale asupra întregii societăți, care se degradează integral. Schimbarea titlului în „Enigma Otiliei” mută, însă, accentul pe misterul eternului feminin, simbolizat de Otilia. Comportamentul enigmatic al acesteia, împreună cu perspectivele subiective și numeroase din care este prezentat personajul, contribuie masiv la construirea misterului din jurul protagonistei.

**Viziunea lui Călinescu** se deduce din opera de față, întrucât acesta zugrăvește peisajul social din Bucureștiul de la începutul secolului al XX-lea. Atenția scriitorului se oprește îndeosebi asupra societății burgheze, complet acaparată de puterea halucinantă a banului, care controlează relațiile interumane. Astfel, se observă cum **comportamentul personajelor romanelor** se manifestă în relație cu presupusa soartă a averii lui moș Costache Giurgiuveanu. Instinctele paterne ale acestuia în relație cu Otilia se dovedesc a fi mai slabe decât avariția personajului, tânăra fiind nevoită să se mărite cu Pascalopol pentru a-și asigura un trai decent în viitor.

**Tema romanului** „Enigma Otiliei” este **starea societății burgheze bucureștene** de la începutul secolului al XX-lea (1909-1911). Aceasta este analizată din perspectivă socio-economică, fiind situată mai ales în mediul familial, de unde se propagă asupra societății la nivel larg. Se remarcă și abordarea altor tematici, precum cea a **formării unei personalități** (Felix) sau cea a iubirii neîmplinite.

**Opera este lipsită de un fir epic clar**, acțiunea fiind structurată în **două planuri** care se întrepătrund și se determină unul pe celălalt. **Primul plan** are în vedere **soarta lui Felix Sima**, îndrăgostit fără speranță de Otilia. Cel de-**al doilea plan** narativ urmărește **istoria moștenirii lui moș Costache** Giurgiuveanu. Elementele realiste ale romanului ilustrează aspecte mai puțin lăudabile ale societății românești de la începutul secolului al XX-lea, depersonalizată de forța distrugătoare a banului.

În text, întâlnim un narator obiectiv, omniscient și omniprezent, care narează la persoana a III-a și care creează personajul reflector, Felix Sima, prin intermediul căruia realizează caracterizarea directă a celorlalte personaje.

**În concluzie**, „Enigma Otiliei” reflectă declarațiile lui George Călinescu referitoare la direcția pe care trebuie să o ia romanul românesc în literatură. Acesta era ferm convins de faptul că „trebuie să fim cât mai originali, și ceea ce conferă originalitate unui roman nu este metoda, ci realismul fundamental”, iar „literatura nu e în legătură cu psihologia, ci cu sufletul uman”.

# Tema și viziunea despre lume

Tema iubirii și prezentarea societății burgheze din Bucureștiul de la începutul secolului al XX-lea sunt două dintre temele majore ale romanului Enigma Otiliei de George Călinescu. Vei putea vedea cum sunt evidențiate acestea citind informațiile de pe această pagină. Tot de aici vei afla cum să răspunzi la cerința de a scrie un eseu în care să prezinți tema și viziunea despre lume într-un roman studiat, primită de elevii de la profilul real la sesiunea august-septembrie a Bacalaureatului din 2012.

„Enigma Otiliei”, lucrare publicată de către George Călinescu în perioada interbelică, este un roman obiectiv care **ilustrează viziunea despre lume și creație a autorului**, aceasta având la bază următorul crez: „literatura trebuie să fie în legătură directă cu sufletul uman”. Pentru a înțelege viziunea despre lume a autorului și modul în care aceasta se oglindește în construcția temei și a subiectului este necesar să precizăm faptul că **George Călinescu optează pentru un roman modern de tip balzacian, caracterizat prin autenticitate și spontaneitate.** Impresia de autenticitate este conferită de caracterul realist al romanului, dar și de analiza psihologică a personajelor.

Felix și Otilia formează unul dintre cuplurile care ocupă un loc central în roman și asigură verosimilitatea acestuia, autorul lăsând cititorii să recompună singuri imaginea de ansamblu a relației lor. Modul în care este conturată povestea lor de dragoste este unul extrem de original și în strânsă legătură cu **viziunea despre lume și creație a scriitorului.** Felix Sima, personaj martor la evenimentele petrecute, poartă o dragoste adolescentină pentru Otilia, iubirea lor stând sub semnul inocenței, dar și al raționalului. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, martor al evenimentelor, care realizează legătura dintre naratorul romanului și cititor.

**Viziunea modernă a autorului se concentrează în jurul celor două teme ale romanului:** prezentarea unor aspecte din viața societății burgheze bucureștene de la începutul secolului al XX-lea și experiența iubirii, urmată de maturizarea sentimentală a lui Felix, acestea desfășurându-se paralel cu lupta pentru averea lui moș Costache și câștigarea moștenirii. Modernitatea constă, așadar, în influențele de tip balzacian conform cărora „zeul la care se închină toți este banul”.

De asemenea, **tehnica planurilor paralele și tehnica detaliului** sunt de factură modernă, cu ajutorul acestora personajele fiind prezentate cu minuțiozitate. Felix își analizează sentimentele față de Otilia, tendința de a se autoanaliza și intelectualitatea fiind trăsături definitorii ale personajului. Cât despre Otilia, aceasta conferă romanului modernitate prin anularea tiparelor clasice. Deși în roman sunt create caractere și personaje general valabile – tipul arivistului, avarului, fata bătrână – Otilia, prin trăsăturile sale, pune în lumină o problematică existențială.

În ceea ce privește **construcția subiectului**, aceasta e creionată în manieră modernă, interesul pentru analiza psihologică, situațiile conflictuale, introspecția auctorială și luciditate fiind observabil pe parcursul romanului. Prezentat încă din primul capitol al romanului, Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, ajuns în București, urmează cursurile Facultății de Medicină. O cunoaște pe Otilia, fiica vitregă a lui moș Costache și ajunge să fie captivat de ea. Felix e capabil să lase totul pentru Otilia și îi propune acesteia să trăiască împreună și să formeze un cămin. Otilia e indecisă și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege. După moartea lui moș Costache lucrurile se limpezesc, Felix maturizându-se în urma eșecului în dragoste. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire.

Prin căsătoria cu fiica unei personalități cunoscute din acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. **Simetria incipitului cu finalul** este evidentă, Felix amintindu-și cuvintele de la început: „Aici nu stă nimeni!”. Comportamentul inexplicabil al Otiliei rămâne pentru Felix un mister, titlul romanului fiind o justificare pentru caracterul enigmatic al personajului. Inițial, titlul romanului a fost „Părinții Otiliei”, sugerând ideea paternității, „dar editorului i s-a părut mai sonor «Enigma Otiliei», căci „pentru orice tânăr de douăzeci de ani, enigmatic va fi în veci fata care îl va respinge, dându-i totuși dovezi de afecțiune.”.

**Viziunea modernă a autorului este probată și prin construcția personajelor**, tehnica oglinzilor paralele stând la baza reliefării lor. Această tehnică modernă presupune **construirea personajului pornind de la impresiile – uneori divergente – ale celorlalte personaje**. Astfel, Felix o vede pe Otilia frumoasă, inteligentă, altruistă și talentată: „Otilia e foarte frumoasă și apoi e cultă și talentată”. Pascalopol o consideră „o fată delicioasă, dar ciudată. Pentru mine e o enigmă”. Costache o percepe ca fiind încă un copil și o numește: „fe-fetița mea”. Aglae o consideră un candidat în plus la moștenirea averii bătrânului: „Fete ca ea pentru asta sunt”, iar Aurica o include într-o categorie inferioară: „o fată de condiția ei” și crede, la fel ca și mama ei, că e „șireată”.

Consider că, **tema iubirii, mentalitatea epocii și forța distrugătoare a banului**, precum și **ideea paternității** sunt puse în lumină într-un mod inedit, cu ajutorul tehnicilor moderne utilizate de autor. **Viziunea despre lume a autorului** este strâns legată de modul în care Călinescu a ales să construiască subiectul romanului, având în vedere faptul că principiile teoretice ale acestuia impun modernitate, obiectivitate, autenticitate și veridicitate. Astfel, povestea de dragoste a cuplului Felix-Otilia capătă diverse nuanțe, fiind pretabilă unor interpretări variate.

**Concluzionând**, putem spune că analiza elementelor compoziționale dezvăluie caracterul modern al romanului și, totodată, pune în lumină viziunea despre lume a scriitorului. Astfel, romanul „Enigma Otiliei” impresionează prin modernitate și prin complexitatea personajelor sale. Viziunea lui Călinescu despre lume și creație asigură operei autenticitate și personajelor ei credibilitate, trecând astfel proba timpului.

# Particularități de construcție a unui personaj

„Enigma Otiliei”, lucrare publicată de către George Călinescu în perioada interbelică, reprezintă un **roman obiectiv, modern, de tip balzacian**, acesta având la bază crezul autorului: „literatura trebuie să fie în legătură directă cu sufletul uman”. Impresia de autenticitate este conferită de caracterul **realist al romanului**, dar și de introspecție sau de **analiza psihologică a personajelor**. Felix Sima, personaj martor la evenimentele petrecute, poartă o dragoste adolescentină pentru Otilia, iubirea lor stând sub semnul inocenței, dar și al raționalului.

**Personaj principal, masculin, Felix este participant la acțiune**, dar și martor, fiind un **personaj complex** prin problematica pe care o propune. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, **martor al evenimentelor**, care realizează legătura dintre naratorul romanului și cititor. Prezentat încă din primul capitol al romanului, Felix Sima este un **orfan încredințat de către Iosif Sima lui Costache Giurgiuveanu**, „unchiul” său. Moș Costache devine tutorele personajului care, ajuns în București, urmează cursurile Facultății de Medicină.

Trăsăturile lui Felix sunt evidențiate atât prin **metoda caracterizării directe**, cât și prin **cea a caracterizării indirecte**. Caracterizarea directă este realizată de către naratorul omniscient, acesta punând în lumină, prin tehnica detaliului, **portretul fizic al personajului**: „fața îi era juvenilă sau prelungă, aproape feminină”, „cu șuvițe mari de păr ce-i cădeau de sub șapcă”, „un tânăr de vreo optsprezece ani, îmbrăcat în uniformă de licean […] strânsă bine pe talie ca un veșmânt militar, iar gulerul tare și foarte înalt și șapca umflată îi dădeau un aer bărbătesc și elegant.”. **Trăsăturile morale ale personajului** sunt expuse tot de narator, în mod direct: Felix era ambițios, cu o voință de fier, întrucât „voia să ajungă doctor mare”. Acesta avea „o fire libertină” și era „un om disciplinat”.

De asemenea, părerea celorlalte personaje, expusă în mod direct ne ajută să îl cunoaștem mai bine pe Felix, acesta având în ochii celorlalți un statut superior, fiind un **„intelectual”**. Pascalopol îl consideră „un om cu desăvârșire”, Otilia îl vede mai mult ca pe un copil sau frate, iar Aglae îl consideră un candidat în plus la moștenirea averii bătrânului. Cu toate acestea, Aglae observă și calități deosebite în studentul de la medicină, el alegându-și un domeniu „care cere mulți ani”. Chiar și Felix e conștient de acest aspect, însă nu se dă în lături de la muncă, având un țel înalt, după cum putem deduce din **autocaracterizare**: „să-mi fac o educație de om. Voi fi ambițios, nu orgolios”.

Prin **caracterizare indirectă**, pornind de la gesturi, comportament, relațiile cu celelalte personaje, sunt reliefate și alte **trăsături de personalitate**. Cu un **spirit de observație puternic dezvoltat**, Felix se dovedește a fi un personaj care **are o gândire rațională**, fiind mereu în căutarea certitudinilor.

O scena de o importanță deosebită este cea în care se prezintă atracția pe care o simte Felix față de Otilia, felul în care îi încolțește în suflet sentimentul de iubire, dar și cel de gelozie: „Pentru întâia oară Felix era prins cu atâta familiaritate de o fată și pentru prima oară, luând act de izbucnirea unei simțiri până atunci latente, încearcă și actul geloziei, văzând cum Otilia generalizează tratamentul.”. Îi mărturisește acesteia că o iubește, însă răspunsul primit nu este cel așteptat, Otilia făcând aluzie la bogăția lui Pascalopol: „iubirea e un cuvânt mare, dar apoi vezi că singură n-ajunge”. Transformările lui Felix sunt evidente în urma pronunțării sentimentului de iubire: o iubește „pe Otilia, fără să poată determina conținutul acestui sentiment” și devine sentimental, romantic, imaginându-și cum „Otilia tremurând, îl strângea cu brațele ei subțiri de gât”. **Dă dovadă de discernământ** și analizează corect comportamentul lui Pascalopol, deși consideră apropierea acestuia din urmă față de Otilia „între sentimentul erotic și cel de paternitate”.

Fiind **gelos**, Felix se hotărăște să îl izgonească pe Pascalopol din casa lui moș Costache, iar ulterior e cuprins de un sentiment de vinovăție, căci începuse să îi lipsească „glasul blând și vesel la ore fixe”. E capabil să lase totul pentru Otilia și îi propune acesteia să trăiască împreună și să formeze un cămin. Otilia e indecisă și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege. După moartea lui moș Costache, lucrurile se limpezesc, Felix maturizându-se în urma eșecului în dragoste.

În fond, romanul poate fi considerat un **bildungsroman**, prin drumul inițiatic parcurs de Felix: studentul de la început devine profesor universitar și om de știință recunoscut, având o carieră respectată. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire. Prin căsătoria cu fiica unei personalități cunoscute din acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. Simetria incipitului cu finalul este evidentă, Felix amintindu-și cuvintele de la început: „Aici nu stă nimeni!”. Comportamentul inexplicabil al Otiliei rămâne pentru Felix un mister, lăsându-i sufletul tulburat, titlul romanului fiind o justificare pentru caracterul enigmatic al personajului feminin.

Consider că, Felix Sima este un personaj realist, original, surprins de-a lungul textului în mai multe ipostaze, dragostea reprezentând un element important în maturizarea sa. George Călinescu a utilizat numeroase mijloace de caracterizare pentru a putea oferi cititorilor o imagine detaliată a personajului său, un tânăr ambițios, sărac, ce devine un cunoscut medic în București.

**Concluzionând**, George Călinescu creează caractere, Felix fiind un personaj „martor și actor”, care impresionează nu doar prin rafinament și candoare, ci și prin autenticitate, credibilitate și luciditate. Având la bază ideea că „ceea ce conferă originalitate unui roman nu este metoda, ci realismul fundamental”, romanul lui Călinescu a suscitat mereu interesul cititorilor, aceștia devenind martorii unei povești care depășește proba timpului.

# Relația dintre două personaje

Urmărind relația dintre Felix și Otilia, cele două personaje reprezentative ale romanului Enigma Otiliei de George Călinescu își va fi mult mai ușor să înțelegi subiectul romanului și vei putea răspunde corect la cerința de la Bacalaureatul.

„Enigma Otiliei”, lucrare publicată de către George Călinescu în perioada interbelică, reprezintă un **roman obiectiv, modern, de tip balzacian**, acesta având la bază crezul autorului: „literatura trebuie să fie în legătură directă cu sufletul uman”. Impresia de autenticitate este conferită de caracterul realist al romanului, dar și de analiza psihologică a personajelor. **Felix Sima și Otilia Mărculescu sunt personaje principale ale romanului**, construite cu ajutorul unor tehnici moderne care le asigură credibilitatea, autorul lăsând cititorii să recompună singuri imaginea de ansamblu a relației lor.

**Felix și Otilia formează unul dintre cuplurile care ocupă un loc central în roman.** Modul în care este conturată **povestea lor de dragoste** este unul extrem de original și în strânsă legătură cu viziunea despre lume și creație a scriitorului. **Felix Sima, personaj martor la evenimentele petrecute**, poartă o dragoste adolescentină pentru Otilia, iubirea lor stând sub semnul inocenței, dar și al raționalului. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, martor al evenimentelor, care realizează legătura dintre naratorul romanului și cititor.

**Relația dintre Felix și Otilia ne este dezvăluită treptat**, pornind de la informațiile oferite de către aceștia, dar și cu ajutorul notațiilor autorului. Prezentat încă din primul capitol al romanului, **Felix Sima este un orfan încredințat de către Iosif Sima lui Costache Giurgiuveanu**, „unchiul” său. Moș Costache devine tutorele personajului care, ajuns în București, urmează cursurile Facultății de Medicină. O cunoaște pe **Otilia, fiica vitregă a lui moș Costache** și ajunge să fie captivat de ea, **reprezentativă fiind scena în care Felix realizează că se confruntă cu două sentimente nemaiîntâlnite până atunci, gelozia și iubirea:** „Pentru întâia oară Felix era prins cu atâta familiaritate de o fată și pentru prima oară, luând act de izbucnirea unei simțiri până atunci latente, încearcă și actul geloziei, văzând cum Otilia generalizează tratamentul.”. Îi mărturisește acesteia că o iubește, însă răspunsul primit nu este cel așteptat, Otilia făcând aluzie la bogăția lui Pascalopol: „iubirea e un cuvânt mare, dar apoi vezi că singură n-ajunge”. Transformările lui Felix sunt evidente în urma pronunțării sentimentului de iubire: o iubește „pe Otilia, fără să poată determina conținutul acestui sentiment” și devine sentimental, romantic, imaginându-și cum „Otilia tremurând, îl strângea cu brațele ei subțiri de gât”.

**Felix e capabil să lase totul pentru Otilia** și îi propune acesteia să trăiască împreună și să formeze un cămin. **Otilia e indecisă** și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege. După moartea lui moș Costache, lucrurile se limpezesc, **Felix maturizându-se în urma eșecului în dragoste**. În fond, romanul poate fi considerat un **bildungsroman**, prin drumul inițiatic parcurs de Felix: studentul de la început devine profesor universitar și om de știință recunoscut, având o carieră respectată. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire.  Prin căsătoria cu fiica unei personalități cunoscute din acea vreme, Felix își face intrarea „într-un cerc de persoane influente”.

Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. Simetria incipitului cu finalul este evidentă, Felix amintindu-și cuvintele de la început: „Aici nu stă nimeni!”. Comportamentul inexplicabil al Otiliei rămâne pentru Felix o nebuloasă, titlul romanului fiind o justificare pentru caracterul enigmatic al personajului.

**Cuplul Felix-Otilia ilustrează** într-o manieră modernă **cele două teme ale romanului**: prezentarea unor aspecte din viața societății burgheze bucureștene de la începutul secolului al XX-lea și experiența iubirii. Modernitatea constă în utilizarea tehnicii planurilor paralele și a tehnicii detaliului, prin aceste tehnici, personajele fiind prezentate cu minuțiozitate, în detaliu. **Felix își analizează sentimentele față de Otilia**, tendința de a se autoanaliza și intelectualitatea fiind trăsături definitorii ale personajului. **Cât despre Otilia, aceasta conferă romanului modernitate prin anularea tiparelor clasice.** Deși în roman sunt create caractere și personaje general valabile – tipul arivistului, avarului, fata bătrână – Otilia, prin trăsăturile sale, pune în lumină o problematică existențială. Intelectualitatea femeii care iubește cărțile se îmbină armonios cu firea enigmatică a acesteia. Caracterul ei se definește printr-o sumă de contradicții: amestec de inocență și maturitate, iubire și rațiune, îl iubește pe Felix, dar se căsătorește cu Pascalopol, este detașată de partea materială, dar dorește haine de lux și trăsură, este inteligentă, dar disprețuiește inteligența feminină.

Viziunea modernă a autorului este probată și prin **construcția celor două personaje**, tehnica oglinzilor paralele stând la baza reliefării lor. Această tehnică modernă presupune construirea personajului pornind de la impresiile – uneori divergente – ale celorlalte personaje. Astfel, **Felix o vede pe Otilia frumoasă, inteligentă, altruistă și talentată**: „Otilia e foarte frumoasă și apoi e cultă și talentată”. Pascalopol o consideră „o fată delicioasă, dar ciudată. Pentru mine e o enigmă”. Costache o percepe ca fiind încă un copil și o numește: „fe-fetița mea”. Aglae o consideră un candidat în plus la moștenirea averii bătrânului: „Fete ca ea pentru asta sunt”, iar Aurica o include într-o categorie inferioară: „o fată de condiția ei” și crede, la fel ca și mama ei, că e „șireată”.

Consider că **prezentarea relației dintre cele două personaje** din puncte de vedere diferite îi oferă cititorului ocazia de a construi o imagine proprie, ca într-un joc de puzzle, pornind de la confesiunile personajelor sau de la informațiile date de autor. Astfel, **povestea de dragoste a cuplului Felix-Otilia** capătă diverse nuanțe, fiind pretabilă unor interpretări variate.

**Concluzionând**, Felix Sima și Otilia Mărculescu sunt personaje care reflectă nu doar modernitatea viziunii autorului, ci și preferința acestuia pentru acele personaje autentice, rupte din realitatea cotidiană. Astfel, romanul „Enigma Otiliei” impresionează prin modernitate și prin complexitatea personajelor sale.

# Modul în care se reflectă o temă

Pe această pagină vei găsi rezolvarea pentru cerința de a scrie un eseu în care să prezinți modul în care se reflectă tema iubirii în romanul Enigma Otiliei de George Călinescu.

„Enigma Otiliei”, lucrare publicată de către George Călinescu în perioada interbelică, este un**roman obiectiv care ilustrează viziunea despre lume și creație a autorului**, aceasta având la bază următorul crez: „ceea ce conferă originalitate unui roman nu este metoda, ci realismul fundamental”. Romanul dezvoltă **tema iubirii**, însă observăm că există și **alte teme**: prezentarea unor aspecte din viața societății burgheze bucureștene de la începutul secolului al XX-lea, maturizarea sentimentală a lui Felix, acestea desfășurându-se paralel cu lupta pentru averea lui moș Costache și acapararea moștenirii. Prin urmare, tema iubirii, mentalitatea epocii și forța distrugătoare a banului, precum și ideea paternității sunt puse în lumină într-un mod inedit, cu ajutorul tehnicilor moderne utilizate de autor.

În primul rând, **tema iubirii poate fi dedusă din atenția acordată cuplului alcătuit din Felix și Otilia.** Aceștia ocupă un loc central în roman și îi conferă verosimilitate, autorul lăsând cititorii să recompună singuri imaginea de ansamblu a relației lor. **Modul în care este conturată povestea lor de dragoste este unul extrem de original.** Felix Sima, personaj martor la evenimentele petrecute, poartă o dragoste adolescentină pentru Otilia, iubirea lor stând sub semnul inocenței, dar și al raționalului. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, martor al evenimentelor, care realizează legătura dintre naratorul romanului și cititor.

În al doilea rând, **viziunea despre lume a autorului este în concordanță cu această temă a romanului**. Pentru a înțelege modul în care viziunea autorului se oglindește în construcția temei și a subiectului este necesar să precizăm faptul că **George Călinescu optează pentru un roman modern de tip balzacian, caracterizat prin autenticitate și spontaneitate**. Astfel, autorul alege folosirea unor instrumente moderne, precum **tehnica planurilor paralele și tehnica detaliului**. Cu ajutorul acestora, personajele sunt prezentate cu minuțiozitate, iar sentimentele dintre personaje sunt identificate mai ușor. De exemplu, Felix își analizează sentimentele de iubire față de Otilia, tendința de a se autoanaliza și intelectualitatea fiind trăsături definitorii ale acestuia.

Un alt argument care demonstrează că tema iubirii se reflectă în acest roman este chiar **construcția subiectului**. Prezentat încă din primul capitol al romanului, Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, ajuns în București, urmează cursurile Facultății de Medicină. O cunoaște pe Otilia, fiica vitregă a lui moș Costache și ajunge să fie captivat de ea. Felix e capabil să lase totul pentru Otilia și îi propune acesteia să trăiască împreună ṣi să formeze un cămin. Otilia e indecisă și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege. După moartea lui moș Costache lucrurile se limpezesc, Felix maturizându-se în urma eșecului în dragoste. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire.

Prin căsătoria cu fiica unei personalități cunoscute în acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. **Simetria incipitului cu finalul** este evidentă, Felix amintindu-și cuvintele de la început: „Aici nu stă nimeni!”. Comportamentul inexplicabil al Otiliei rămâne pentru Felix un mister, titlul romanului fiind o justificare a caracterului enigmatic al personajului. Inițial, titlul romanului a fost „Părinții Otiliei”, sugerând ideea paternității, „dar editorului i s-a părut mai sonor «Enigma Otiliei», căci pentru orice tânăr de douăzeci de ani, enigmatic va fi în veci fata care îl va respinge, dându-i totuși dovezi de afecțiune.”.

Nu în ultimul rând, **tema iubirii este dedusă din relațiile care se construiesc între personaje**, pe fondul așteptării unei moșteniri, romanul evidențiind **mai multe fețe ale iubirii**. Cu ajutorul tehnicii oglinzilor paralele, observăm că **personajele sunt percepute diferit**, pornind de la impresiile – uneori divergente – ale celorlalte personaje, asupra Otiliei revărsându-se mai multe tipuri de iubire. Astfel, Felix o vede pe Otilia frumoasă, inteligentă, altruistă și talentată: „Otilia e foarte frumoasă și apoi e cultă și talentată”. El găsește în Otilia suplinitoarea unei mame, a unei surori, dar și a unei iubite. Pascalopol o consideră „o fată delicioasă, dar ciudată. Pentru mine e o enigmă”. Acesta o situează „între sentimentul erotic și cel de paternitate”. Costache o percepe ca fiind încă un copil și o numește: „fe-fetița mea”. Ideea fețelor multiple ale iubirii e susținută și de Emil Cioran, care afirma despre iubire următoarele: „iubirea are atâtea fețe, atâtea devieri și atâtea forme, încât este destul de greu să găsești un sâmbure central sau o formă tipică”.

Consider că romanul „Enigma Otiliei” **pune în evidență tema iubirii, în primul rând prin imaginea pe care ne-o oferă cuplul Felix-Otilia**. Această temă este dezvoltată într-un mod inedit, cu ajutorul tehnicilor moderne utilizate de autor. Prin urmare, romanul lui Călinescu a reușit să trezească interesul cititorilor, aceștia devenind martorii unei povești de iubire care trece proba timpului.

**Concluzionând**, putem spune că **tema iubirii este una complexă**, ea însoțind alte teme, cum ar fi paternitatea, mentalitatea epocii, puterea banului, moștenirea și cuprinzând, astfel, celelalte planuri narative ale romanului. Modul în care tema iubirii este dezvoltată în cadrul operei lui Călinescu demonstrează autenticitatea romanului și împlinirea dorinței autorului de a crea un roman „în legătură directă cu sufletul uman”.

# Particularități ale romanului interbelic

Romanul „Enigma Otiliei” a fost publicat pentru prima dată în anul 1938, în **perioada interbelică**. Al doilea dintre cele patru romane ale scriitorului (care a fost și un important critic literar), „Enigma Otiliei” **aparține prozei interbelice prin conflictul complex situat în centrul său**, precum și prin **amploarea acțiunii**, care se desfășoară pe mai multe planuri.

**Tema operei** este **viața citadină a burgheziei bucureștene** de la începutul secolului XX, într-un context în care banul reprezintă factorul decisiv în ceea ce privește relațiile interumane. Prezentată sub influența determinismului socio-economic, societatea reprezintă mediul în care tinerii Otilia și Felix se maturizează, urmând să decidă asupra direcției în care se va îndrepta existența lor.

**Acțiunea romanului** se desfășoară pe **mai multe planuri narative**. În primul rând, este vorba despre**planul care examinează eforturile familiei Tulea pentru obținerii moștenirii lui Costache Giurgiuveanu** și îndepărtarea Otiliei Mărculescu, fiica adoptivă a acestuia. O scenă reprezentativă în acest sens este cea în care Costache Giurgiuveanu suferă primul atac cerebral. Aglae Tulea, „baba absolută”, pune stăpânire pe casa bătrânului, determinând revolta neputincioasă a acestuia, înfuriat de „pungașii” care îi irosesc alimentele și băutura. Moartea lui Costache, provocată cu sânge rece de Stănică Rațiu, ginerele Aglaei, pune capăt atmosferei relativ calme care domnește în sânul familiei Tulea și influențează decisiv destinele personajelor. Stănică o părăsește pe Olimpia, invocând ridicolul motiv că aceasta nu-i mai poate dărui urmași, deși copilul lor murise din neglijența ambilor părinți. El se căsătorește cu Georgeta, „cu care nu avu moștenitori”, dar care îi asigură pătrunderea în cercurile sociale înalte.

**Un al doilea plan** vizează **drumul existențial al lui Felix Sima**, un tânăr orfan (asemeni Otiliei) venit la București pentru studiul medicinei. El locuiește, de asemenea, la tutorele său legal, și se îndrăgostește de Otilia. Cu toate acestea, Otilia nu-i împărtășește sentimentele, iar atunci când tânărul îi mărturisește că o iubește, primește următorul răspuns: „iubirea e un cuvânt mare, dar apoi vezi că singură n-ajunge”, făcând referire la bogăția lui Pascalopol, cu care, într-un final, se și căsătorește.

Incipitul fixează coordonatele **spațial-temporale ale acțiunii**. Astfel, aceasta se desfășoară în București, „într-o seară de la începutul lui iulie 1909”. Strada Antim este descrisă în manieră realistă, alături de interiorul casei lui moș Costache, oferindu-se o sugestie a conflictului și delimitând principalele planuri narative. Detaliile sunt surprinse, chiar și cele minore, iar astfel, cititorul este introdus în universul operei.

**Conflictele sunt multe și complexe**, aceasta fiind una dintre principalele trăsături ale romanului. Ele pornesc de la relațiile existente între cele două familii înrudite (Tulea și Giurgiuveanu). În fruntea familiei Giurgiuveanu se află moș Costache, posesorul unei averi substanțiale. Otilia Mărculescu este fiica adoptivă a acestuia (din cea de-a doua căsătorie). În casa lui Costache Giurgiuveanu sosește Felix Sima, fiul surorii acestuia. El vine la București pentru a studia medicina. Casa Giurgiuveanu îl primește deseori în vizită pe Leonida Pascalopol, un vechi prieten al lui moș Costache. Acesta se îndrăgostește de Otilia, în ciuda diferenței notabile de vârstă dintre ei, sperând la o uniune cu ajutorul căreia să poată întemeia o familie. Se formează, așadar, și un conflict exterior celor două familii: cel dintre Pascalopol și Felix, care speră amândoi să obțină mâna Otiliei.

„Clanul Tulea” este cea de-a doua familie, înrudită (și chiar vecină) cu familia Giurgiuveanu. Aglae Tulea este sora lui Costache Giurgiuveanu și se află în permanent conflict cu Otilia, pe care o percepe drept principala rivală în lupta pentru averea bătrânului. Familia Tulea este formată din: Aglae, Simion Tulea, soțul acesteia și cei trei copii ai lor (Titi, Olimpia și Aurica). Dacă „intrusul” în familia Giurgiuveanu este Leonida Pascalopol, cel care se infiltrează în clanul Tulea este Stănică Rațiu. El aspiră în primul rând la zestrea Olimpiei, iar mai apoi, la averea lui moș Costache. Obsesia lui Stănică pentru aceste câștiguri sfârșește prin a destrăma întreaga familie.

**Finalul romanului este închis**, astfel încât **conflictele sunt rezolvate**, urmând un epilog. Se remarcă **simetria incipit-final**, obținută prin descrierea străzii Antim și a casei lui moș Costache din perspectiva lui Felix. Acesta descrie mediul care îl înconjoară din postura de adolescent (în incipit), iar apoi, la aproximativ douăzeci de ani după război (în final).

Romanul se bucură de **echilibru compozițional**. Acesta este dat de împărțirea celor douăzeci de capitole în mai multe planuri, care examinează destinele personajelor printr-o adunare de episoade: cel al Otiliei, al lui Felix, precum și cel al membrilor clanului Tulea și cel al lui Stănică Rațiu. Faptele sunt relatate linear, prin înlănțuirea cronologică a secvențelor narative.

**Perspectiva narativă este obiectivă**, întrucât faptele sunt relatate la persoana a treia de către un narator obiectiv, detașat, care nu se implică niciodată din punct de vedere afectiv în acțiunea romanului. Acesta este omniscient, cunoscând mai multe decât personajele, precum și omniprezent, deținând controlul asupra modului în care evoluează destinul acestora.

**În concluzie**, „Enigma Otiliei” este un roman **realist de tip balzacian**, atât prin **tematicile abordate** (moștenirea și paternitatea), cât și prin **modalitatea de construcție a personajelor**. Roman social și citadin, el urmărește evoluția relațiilor familiale în contextul obsesiei pentru avere și al dezumanizării cauzate de aceasta.

# Relația dintre Moș Costache și Aglae

Romanul „Enigma Otiliei” a fost publicat în anul 1938 și este primul roman citadin modern, obiectiv, de tip clasic balzacian. Inspirat de viziunea despre lume a lui Balzac, George Călinescu creează o caricatură a societății bucureștene de la începutul secolului al XX-lea. De asemenea, opera mai prezintă și povestea unei moșteniri, căsătoria fiind văzută ca un mijloc de îmbogățire sau de ocupare a unor poziții sociale importante. George Călinescu prezintă felul în care personajele depun eforturi disperate pentru a se realiza în plan material, scoțând în evidență diferite tipuri umane, și drama neîmplinirii pe care o trăiesc personajele realizate material.

Incipitul romanului prezintă locul și timpul acțiunii, precum și o parte dintre personaje. O mare parte a evenimentelor se desfășoară în casa unchiului Costache: „Nicio casă nu era prea înaltă și aproape niciuna nu avea cat superior, [...], umezeala dezghioca varul, [iar la casa lui Costache Giurgiuveanu] zidăria era crăpată și scorojită în foarte multe locuri și din crăpăturile din fața casei și trotuar ieșeau îndrăzneț buruienile”. Descrierea casei sugerează discrepanța dintre aparență și esență într-o gospodărie în care oamenii nu sunt ceea ce par a fi. De asemenea, din imaginea locuinței desprindem ideea degradării, a decăderii exterioare și interioare a familiilor care iau parte la acțiunea romanului.

Costache Giurgiuveanu este un personaj secundar, dar central al romanului și reprezintă tipul avarului, deși are, ocazional, mici sclipiri de generozitate. Acțiunea romanului este construită în jurul averii lui Moș Costache, pe care familia lui o vânează. Acest personaj este caracterizat atât direct, cât și indirect: „un omuleț subțire și puțin încovoiat”, cu creștetul „atins de o calviție totală”. Chipul părea pătrat, aproape spân, iar buzele îi erau „întoarse în afară și galbene de prea mult fumat, acoperind numai dinții vizibili ca niște așchii de os”. Costache Giurgiuveanu clipea „rar și moale”, era „răgușit” și bâlbâit. Moș Costache duce un trai auster de teama risipei: ciorapii pe care îi poartă sunt găuriți și trăiește permanent cu teama că sora lui, Aglae Tulea, sau cumnatul, Stănică Rațiu, vor intra în posesia averii sale, lucra care se va și întâmpla.   
Aglae Tulea este sora lui Costache Giurgiuveanu și nevasta lui Simion Tulea, mama Olimpiei, a Auricăi și a lui Titi. Este un personaj construit în stil balzacian, ea fiind reprezentanta unei anumite categorii sociale și psihologice („femeia bătrână”). În cadrul romanului, Aglae Tulea se definește drept personaj secundar, feminin, individual. În text este descrisă ca fiind „cam de aceeași vârstă cu Pascalopol, însă cu părul negru pieptănat bine într-o coafură japoneză”, ceea ce sugerează severitate și o prezență neplăcută, idee desprinsă și din secvența „Fața îi era gălbicioasă, gura cu buzele subțiri, acre, nasul încovoiat și acut, obrajii brăzdați de câteva cute mari, acuzând o slăbire bruscă. Ochii îi erau bulbucați”. Vestimentația ei denotă un statut social cât de cât înalt, precum și o preocupare pentru menținerea aparențelor: „Era îmbrăcată cu bluza de mătase neagră cu numeroase cerculețe, strânsă la gât cu o mare agrafă de os și sugrumată la mijloc cu un cordon de piele în care se vedea prinsă de un lănțișor urechea unui cesuleț de aur”.

Aglae Tulea trăia mereu cu teama că moș Costache ar fi adoptat-o pe Otilia și i-ar fi lăsat întreaga lui avere, motiv pentru care se află mereu în casa fratelui său, dintr-o dorință obsesivă de a controla tot ceea ce se petrecea între pereții acesteia. De aici reiese faptul că nu-și iubea fratele și își urmărea doar propriul interes. Relația dintre Aglae și Costache se bazează strict pe interese materiale din partea femeii, căci moș Costache era zgârcit, însă niciodată nu a lăsat să se strecoare ideea că nu și-ar iubi sora. Mai mult decât atât, Aglae și familia ei erau mai mereu prezenți în casa lui moș Costache și știau ce se întâmplă, uneori făcând chiar afirmații răutăcioase cu privire la Felix și Otilia. Deși moștenirea lui Costache Giurgiuveanu i se cuvine Otiliei Mărculescu, fiica sa vitregă, clanul Tulea intervine cu fiecare ocazie pentru ca acest lucru să nu se întâmple.   
O scenă în care se arată clar faptul că Aglae urmărea doar averea fratelui său și nu a fost deloc marcată de moartea acestuia este cea în care se descrie felul în care, imediat după moartea bătrânului, scotocește casa pentru a-i găsi banii: „- Să vedem unde îi sunt banii, dacă a lăsat vreun testament, zise Aglae, trebuie parale pentru înmormântare. În vreme ce cadavrul stătea inert peste plapumă și începuse să ia tonuri ceroase, Aglaia, Olimpia și Titi scotoceau în toate părțile, trăgeau sertarele, desfăceau garderobul, căutară prin sobă”. În zadar însă se fac aceste căutări, căci Stănică Rațiu fură banii lui moș Costache, făcând astfel ca eforturile familiei Tulea să fie zadarnice.

În concluzie, relația dintre Aglae și Costache este una atipică, în care nu primează dragostea, căci Agale urmărește doar averea, de care nu are parte în final. Viețile și alegerile ambelor personaje sunt determinate de bani, dar în moduri diferite. În timp ce neajunsurile de ordin moral ale lui moș Costache sunt cauzate de o condiție psihică (obsesie, paranoia, comportament compulsiv), Aglae Tulea este compromisă din punct de vedere etic.

# Relația dintre Moș Costache și Otilia

Romanul „Enigma Otiliei” a fost publicat în anul 1938 și a stârnit numeroase reacții din partea criticii literare de la acea vreme, fiind primul roman citadin modern, obiectiv, de tip clasic balzacian. Tema romanului este preluată din scriitura lui Balzac, și anume, viața burgheziei din București, de la începutul secolului al XX-lea.

Acțiunea romanului este construită în jurul averii substanțiale a lui Costache Giurgiuveanu, personaj secundar, dar central al romanului. „Moș Costache” reprezintă tipul avarului, deși are, ocazional mici sclipiri de generozitate. Una dintre aceste situații a fost momentul în care el a decis să o adopte pe Otilia, un copil orfan, deși nu a oficializat niciodată adopția de teama pierderii banilor.   
Deși obsesia personajului pentru păstrarea banilor în siguranță reprezintă un dezechilibru psihic, dinamica familiei explică instalarea acestei probleme în mintea bătrânului. Lăcomia Aglaei, a Auricăi și cea a lui Stănică Rațiu explică, cel puțin parțial, mania lui moș Costache. Chiar înainte de moartea lui, în timp ce acesta era grav bolnav, Aglae și Aurica încep să-i adune lucrurile din cameră, în timp ce Rațiu contribuie activ la grăbirea morții personajului, scoțând banii acestuia de sub salteaua pe care dormea și speriindu-l. Otilia, însă, nu a manifestat niciodată dorința de a ajunge în posesia averii bătrânului, iar acesta, intuitiv fiind, a luat-o pe fată sub protecția lui.

Otilia Mărculescu este figura centrală a romanului și fiica celei de-a doua soții a lui Costache Giurgiuveanu, o tânără de 18 ani, cu un comportament care cucerește, intrigă și revoltă. Aceasta trece repede prin diferite stări, fiind când visătoare și inocentă, când plină de tact și puternică. Prin această complexitate aparent de neînțeles, Otilia reprezintă eternul feminin, misterios și intrigant, fiind, astfel, un personaj-simbol. Faptele o dezvăluie ca fiind altruistă, grijulie față de cei apropiați și chiar față de adversari: îl convinge pe Costache să nu o înfieze, să n-o treacă în testament, se ferește să oprească cariera lui Felix și îi dăruiește pianul Auricăi.

Relația dintre cele două personaje derivă din căsătoria lui moș Costache cu mama Otiliei, căci după moarte mamei, averea și Otilia rămân în grija bărbatului. Deși se comportă cu ea ca un tată vitreg, Giurgiuveanu n-o adoptă pe Otilia în mod oficial. Bărbatul întruchipează tipul avarului, care nu cheltuiește nimic în plus; ba mai mult, ciorapii pe care îi poartă sunt găuriți, iar singurele momente în care acesta își permite să-și satisfacă vreo poftă sunt acelea când are ocazia să mănânce în casele altora. Zgârcenia lui are, însă, și câteva limite, căci Otiliei nu-i refuză nimic și este cât se poate de generos cu ea, simțind că fata ține la el și nu-i vânează averea. El este umanizat datorită dragostei pe care i-o poartă fetei. De altfel, moș Costache se gândește să-i facă o casă, însă, din cauza zgârceniei, folosește materiale strânse din demolări, iar planul arhitectural îl realizează singur.

O secvență în care se poate evidenția relația dintre cele două personaje este cea în care moș Costache îi cere bani lui Felix. Giurgiuveanu nu ducea lipsa banilor, dar din cauza zgârceniei ajunge să îi ceară bani tânărului. La aflarea acestei vești, Otilia se opune vehement, declarând că așa ceva nu se poate. Moș Costache are față de Otilia sentimente paterne căci strânge bani pentru a-i depune în contul fetei, dar în momentul în care Pascalopol insistă să depună banii la bancă, Giurgiuveanu amână momentul, la fel cum s-a întâmplat și cu procesul de adopție al Otiliei. Tânăra nu este supărată din această cauză, căci îl iubește pe moș Costache, considerându-l un om bun, dar care are ciudățeniile lui.

Otilia pare să fie mereu alături de tutorele ei, Costache Giurgiuveanu, mai ales în momentul în care familia Tulea și Pascalopol se întâlnesc. Ea este atașată de Pascalopol, bun prieten cu moș Costache, iar la un moment dat decide să plece cu el într-o excursie la Paris. Moș Costache vede cu ochi buni această relație, căci Pascalopol are o situație financiară foarte bună și îi poate satisface toate poftele fetei.

Moș Costache o sprijină pe Otilia în toate situațiile, îi ia apărarea atunci când Aglae începe să o atace fără motiv, fiind lacomă și invidioasă. O altă secvență în care se observă relația apropiată dintre Otilia și Costache este cea în care bărbatul nu o mai primește o vreme în casa lui pe Aglae, propria lui soră, doar fiindcă Otilia îi ceruse această favoare.

În concluzie, relația dintre cele două personaje este una foarte strânsă, Otilia reprezentând slăbiciunea lui moș Costache, tutorele ei. Bărbatul ține sincer la tânără, se gândește să-i construiască o casă, o apără în fața Aglaei și își dorește pentru ea o viată lipsită de griji.

# Relația dintre Moș Costache și Stănică

Romanul „Enigma Otiliei” este primul roman citadin modern, obiectiv, de tip clasic balzacian din literatura română. În opera de față, George Călinescu creează o caricatură a societății bucureștene de la începutul secolului al XX-lea. Autorul prezintă felul în care personajele depun eforturi disperate pentru a se realiza în plan material, scoțând în evidență diferite tipuri umane, precum și drama neîmplinirii pe care o trăiesc personajele realizate material.

Cele două mari teme prezente în text sunt: viața societății burgheze bucureștene de la începutul secolului al XX-lea și experiența iubirii, urmată de maturizarea sentimentală a lui Felix. Acestea sunt prezentate în paralel cu lupta pentru averea lui moș Costache și câștigarea moștenirii.

Stănică Rațiu este un personaj secundar, care întruchipează tipul arivistului parvenit.  Este căsătorit cu Olimpia (fiica Aglaei, sora lui Moș Costache Giurgiuveanu) din pur interes. Pentru Stănică Rațiu, banii constituie principalul punct de interes. Din punct de vedere social, acesta este descris drept „avocat fără procese”, de aici rezultând mania lui pentru bani. Stănică are o adevărată obsesie pentru moștenirea bătrânului Costache Giurgiuveanu, obsesie care duce la destrămarea familiei Tulea, căci după ce Costache moare, el divorțează de Olimpia.

Costache Giurgiuveanu este un personaj secundar, dar care ocupă un rol central în roman. El reprezintă tipul avarului, fiind un bătrân înstărit cu o familie care nu vede în el nimic mai mult decât o simplă sursă de venit. Moș Costache este descris în mod direct de către narator ca fiind „un omuleț subțire și puțin încovoiat”, cu creștetul „atins de o calviție totală”. Chipul părea pătrat, aproape spân, iar buzele îi erau „întoarse în afară și galbene de prea mult fumat, acoperind numai dinții vizibili ca niște așchii de os”. Familia Tulea se afla în permanență în jurul său, membrii acesteia urmărind de fapt, averea bătrânului. El trăiește permanent cu teama că sora lui, Aglae Tulea, sau cumnatul, Stănică Rațiu, vor intra în posesia averii sale. Temerile bătrânului nu sunt, însă, nefondate, întrucât Stănică Rațiu se dovedește, într-adevăr, a fi un oportunist al cărui prim scop era furtul banilor lui Giurgiuveanu. El nu se dă în lături de la a-i grăbi moartea acestuia, furând banii chiar înainte ca moș Costache să-și dea duhul.

Relația dintre Moș Costache și Stănică Rațiu este una bazată strict pe interesul material, manifestat de-a lungul romanului de către Stănică Rațiu. În primul rând, acesta din urmă se căsătorește cu Olimpia pentru a avansa pe scara socială, căci el deși era avocat, nu profesa. Mai mult decât atât, Stănică Rațiu pune ochii pe averea lui Costache Giurgiuveanu.

O secvență în care această obsesie este evidentă este cea în care tânărul avocat încearcă să găsească locul în care moș Costache ține banii. Astfel, el se implică în mod direct și îl aduce pe Vasiliad, doctorul șarlatan, să-l consulte pe Costache. Trimite scrisori anonime și îl descurajează pe Costache în intenția lui de a o adopta pe Otilia, aranjează căsătorii avantajoase, trage sfori, se infiltrează în sufletul lui Felix, spionează, îl ajută pe Costache la construcția casei pentru Otilia, totul în speranța de a afla unde se află banii acestuia. La un moment dat, pachetul cu monede zornăitoare păstrat de Costache în jurul curelei se rupe, iar monedele sunt eliberate pe podea, în timp ce bătrânul și rudele sale, Stănică, Aglae și Aurica, se reped asupra banilor, trădând adevăratele lor intenții.

În momentul în care moș Costache suferă un atac, Stănică Rațiu este cel care îi grăbește moartea, căci, fiind lipsit de scrupule, ia banii bătrânului chiar sub ochii acestuia, provocându-i un șoc fatal. Putem chiar considera că este vorba despre un șoc dublu: în primul rând, faptul că Stănică știa unde erau ascunși banii (sub saltea), iar în al doilea rând, furtul propriu-zis. Astfel, Călinescu a creat un personaj care calcă (la propriu) pe cadavre pentru a-și atinge scopurile. De altfel, după moartea lui Costache Giurgiuveanu, Stănică păstrează tăcerea în legătură cu banii furați și divorțează de Olimpia, provocând destrămarea familiei Tulea.

În concluzie, relația dintre moș Costache și Stănică Rațiu se construiește în jurul averii pe care tânărul avocat o urmărește, fără a o fi câștigat în vreun fel. Așadar, deși nedemn de banii râvniți, Stănică îi fură, ajungând, în cele din urmă, să grăbească moartea bătrânului.