**Fișă de lectură**

**Titlul operei literare:** „Enigma Otiliei”

**Autorul:** George Călinescu

**Date importante despre viața și activitatea autorului:** George Călinescu (pe numele de la naștere: Gheorghe Vișan) a fost un critic, istoric literar, scriitor, publicist, academician român, personalitate enciclopedică a culturii și literaturii române. Născut în data de 19 iunie 1899, la București, Călinescu este considerat drept unul dintre cei mai importanți critici literari români din toate timpurile, alături de Titu Maiorescu sau Eugen Lovinescu.

Romanele sale sunt de tip balzacian, de regulă obiective, relatate la persoana a treia. Simpatizant al ideologiei de stânga, Călinescu a aderat, după abdicarea regelui Mihai și instaurarea comunismului, la noua ideologie. În consecință, a călătorit în scop de  documentare în Uniunea Sovietică, precum și în China comunistă („Am fost în China nouă”, 1953), publicându-și apoi impresiile de călătorie în aceste două volume.

În 1964, George Călinescu se îmbolnăvește, suferind de ciroză hepatică. La 12 martie 1965, acesta se stinge din viață, lăsând, însă, în urma sa o moștenire literară impresionantă.

**Date despre operă:** „Enigma Otiliei” este al doilea dintre cele patru romane scrise de George Călinescu. Prima sa publicare a avut loc în anul 1938. Prima adaptare cinematografică a romanului s-a realizat în 1972, sub numele „Felix și Otilia”, de către studioul cinematografic „București”.

**Alte opere ale autorului:** „[Cartea nunții](https://liceunet.ro/george-calinescu/cartea-nuntii)” (1933), „Trei nuvele” (1949), „[Bietul Ioanide](https://liceunet.ro/george-calinescu/bietul-ioanide)” (1953), „[Scrinul negru](https://liceunet.ro/george-calinescu/scrinul-negru)” (1965).

**Specia literară:** Roman

**Tipul romanului:** roman balzacian, citadin

**Genul literar:** Genul epic

**Semnificația titlului:** Titlul inițial al operei era „Părinții Otiliei”, reprezentând motivul balzacian al paternității, o aluzie la felul în care fiecare personaj determină soarta fetei. Schimbarea titlului în „Enigma Otiliei” mută accentul pe misterul comportamentului ei, mister considerat adesea ca fiind tipic feminin. Astfel, Otilia devine un simbol al eternului feminin enigmatic.

**Tema principală:** „Enigma Otiliei” prezintă aspecte ale burgheziei bucureștene de la începutul secolului al XX-lea (1909-1911). Aceasta este privită din perspectivă socio-economică (problema moștenirii averii lui Costache Giurgiuveanu). Pe acest fundal apar tematici secundare, precum cea a formării unei personalități (Felix) sau a iubirii neîmplinite.

**Perspectiva narativă:** Întâmplările sunt relatate la persoana a treia. Naratorul este obiectiv, detașat, neimplicat în acțiune. Naratorul este omniscient și omniprezent, dar nu este absent, perspectiva sa reieșind din construcția unor personaje, precum Felix Sima, personajul reflector. Prin intermediul acestuia, autorul realizează caracterizarea directă a altor personaje.

**Structură și compoziție:** Acțiunea romanului este împărțită în 20 de capitole. Incipitul și finalul sunt în strânsă legătură, romanul având o structură circulară, căci începe și se termină cu imaginea casei de pe strada Antim, stradă pe care Felix s-a reîntors după ce a văzut fotografia cu Otilia. Acțiune se desfășoară pe mai multe planuri narative, urmărindu-se destinele a mai multor personaje, însă două dintre ele sunt cele mai reprezentative: planul destinului lui Felix Sima și planul luptei familiei Tulea pentru a intra în posesia moștenirii lui Costache Giurgiuveanu.

**Rezumat pe scurt:** Tânărul orfan Felix Sima, proaspăt absolvent al unui liceu din Iași, pleacă în 1909 la București, la unchiul său, Costache Giurgiuveanu, pentru a studia la facultatea de medicină. Costache Giurgiuveanu, rentier îmbogățit prin avariție, o adăpostește în casa lui pe orfana Otilia Mărculescu, pe care, însă, nu o înfiază în mod oficial. Otilia e „vânată” de moșierul Leonida Pascalopol și invidiată de toți membrii familiei Tulea, în frunte cu sora lui Costache Giurgiuveanu, Aglae Tulea, și cu ginerele acesteia, avocatul Stănică Rațiu.

La rugămintea Aglaei, Felix îl meditează pe Titi, care a rămas corigent. Astfel, sora sa, Aurica, se atașează de tânăr. El, însă, se simte tot mai atras de Otilia, pe care o admiră și cu care petrece din ce în ce mai mult timp, văzând un adversar în Pascalopol.

Deși Felix este îndrăgostit de Otilia, fata se mărită cu Pascalopol, privind relația dintre ea și Felix mai degrabă ca o prietenie între frați. Moș Costache îi oferă lui Pascalopol suma de 100.000 lei pentru Otilia. Rănit, Felix se refugiază în brațele unei curtezane pe nume Georgeta.

Stănică află unde sunt ascunși banii și îl jefuiește pe Moș Costache. Acesta este surprins de atac și, în urma efortului, moare. Stănică divorțează de Olimpia și se căsătorește cu Georgeta, iar apoi începe o carieră în politică.

Felix devine doctor, apoi profesor universitar și întreprinde o căsnicie care îl propulsează în cercurile înalte ale societății. Se întâlnește întâmplător cu Pascalopol în tren și află că acesta a divorțat de Otilia, ea fiind acum căsătorită cu un om bogat din Buenos Aires. Otilia de altădată nu semăna deloc cu cea din fotografie, din idila trecută rămânând numai amintirile.