**Geneza romanului**

„Enigma Otiliei” este cea mai cunoscută lucrare a lui George Călinescu. Autorul este recunoscut pentru activitatea lui de: critic și istoric literar, poet, dramaturg, eseist și prozator. Publicat în anul 1938, „Enigma Otiliei” este un roman de tip balzacian, categorie care însumează opere literare în care se regăsesc tehnici narative utilizate de autorul francez Honoré de Balzac. Intitulat inițial „Părinții Otiliei”, acesta aducea în atenția cititorului tema paternității, însă, sfătuit de editor, Călinescu a modificat titlul, accentuând enigma feminității, văzută prin ochii tânărului de optsprezece ani.

Romanul este structurat în douăzeci de capitole, avându-i drept protagoniști pe Felix Sima și Otilia Mărculescu. Amândoi locuiesc în casa lui moș Costache Giurgiuveanu, tutorele lor. Cei doi nu sunt rude de sânge, doar Felix este înrudit cu stăpânul casei, care-i este unchi. Otilia se află sub protecția lui Giurgiuveanu, care se gândea s-o adopte legal, dar nu făcuse încă nimic în acest sens.

Atât Felix, cât și Otilia, sunt orfani. Motivul orfanului este preluat din viața lui Călinescu, fiul nelegitim al Mariei Vișan. La vârsta de opt ani, a fost adoptat de o familie din Iași, al cărui nume l-a purtat întotdeauna (Călinescu). Autorul își amintește că tatăl lui adoptiv a murit, iar apoi, rudele acestuia au început să-l trateze diferit și să-l privească ostil.

Situația Otiliei este foarte similară cu cea prin care a trecut scriitorul, întrucât și personajul feminin trebuie să facă față răutăților familiei Tulea (din care făcea parte sora lui Costache Giurgiuveanu, Aglae). Cu toții se temeau că, după moartea bătrânului, tânăra avea să moștenească toată averea acestuia. Otilia, însă, ținea cu adevărat la părintele ei adoptiv, care, deși îi oferise un trai foarte bun, era deosebit de avar și trăia cu o teamă permanentă de a-și pierde agoniselile. El întruchipează tipul avarului, iar înclinația lui Călinescu pentru construirea personajelor care aparțin unor tipuri umane reflectă prezența modelului balzacian ca punct de plecare în construcția romanului „Enigma Otiliei”.

Un alt factor care a contribuit la nașterea romanului de față este reprezentat de o prezență feminină, apărută foarte devreme în viața autorului, în anii de copilărie ai acestuia. Deși prezența ei nu fusese percepută în manieră romantică, fiindcă era o verișoară cu mult mai în vârstă decât el, i-a rămas în minte ca o imagine a idealului feminin. Așadar, Călinescu a proiectat însușirile imaginate asupra personajului feminin, menționând că „Ori de câte ori admirația mea a înregistrat o ființă feminină, în ea era un minim de Otilia”. Astfel, „fata cu părul ca un fum, exuberantă si reflexivă, cultă, nebunatică, serioasă, furtunoasă, meditativă, muzicantă”, a devenit nu doar o reprezentare a unui ideal, ci și a „absurdității sufletului unei fete”, plin de contradicții. Autorul a explicat că Felix nu se confrunta cu o enigmă reală, aceasta existând doar în mintea lui: „Această criză a tinereții lui Felix, pus pentru întâia oară față în față cu absurditatea sufletului unei fete, aceasta este enigma”.

În final, amintim o altă sursă de inspirație, reprezentată de problema moștenirii și manifestările acesteia în cadrul anumitor familii. Într-unul dintre jurnalele lui, George Călinescu face referire la moartea soților Popescu, în urma căreia „Bică Simion, fratele, a invadat cu numeroșii săi copiii, dibuind banii și luând lacom din ei”. În jurnal, autorul a notat intenția lui de a începe un roman inspirat de „nulitatea vieții lor”.

În concluzie, romanul „Enigma Otiliei” a fost inspirat atât de evenimente care s-au petrecut în viața autorului, cât și de admirația acestuia pentru stilul narativ al lui Honoré de Balzac. Alături de Mircea Eliade, George Călinescu a fost cel mai mare admirator al scriitorului francez, din a cărui operă a preluat preocuparea pentru modul în care societatea poate influența destinele individuale.