**Perspectiva narativă**

„Naratorul se află totdeauna de altă parte a baricadei decât personajele, evenimentele și simțirile lor; înfățișează o lume care există în afara lui și poate fi foarte bine închipuită și în absența lui, adoptă o poziție de extrateritorialitate, indiferent că este comentator locvace sau un regizor impersonal” (Nicolae Manolescu, Arca lui Noe)

Enigma Otiliei, de George Călinescu, reprezintă un **roman de tip realist dar și modern** prin aspectele sale legate atât de temă cât și de tehnică narativă. Caracteristic prozei realist-obiective, **narațiunea are loc la persoana a III-a, perspectiva narativă fiind una extradiegetică.** Perspectiva obiectivă presupune **prezența unui narator obiectiv și detașat**, care analizează din exterior precum obiectivul unei camere faptele relatate. Astfel, **naratorul din Enigma Otiliei este unul omniscient, regizând evoluția personajelor cu obiectivitate.** Prin perspectiva obiectivă se produce impresia de obiectivitate și o detașare maximă a naratorului, iar cititorul nu este deloc implicat sau influențat. Personajele călinesciene dobândesc, astfel, **statutul de marionetă**, ce acționează automat, după voința unui narator-regizor. Adoptând tonul obiectiv, **naratorul este prezent și comunică**, ca regizor și comentator al comediei umane de tip balzacian, cu instanțele narative.

**Perspectiva narativă îmbină perspectiva obiectivă cu perspectiva subiectivă.**Prin intermediul perspectivei subiective, **naratorul cunoaște frământările din sufletul personajului.** Aceasta creează impresia că naratorul se confundă cu personajul, prezentând faptele din punctul de vedere al celui din urmă. O altă **perspectivă** este cea **omniscientă**, naratorul fiind mereu bine informat. Ca narator omniscient, el nu participă la cursul evenimentelor ca personaj sau ca martor. Totuși, în cadrul textului, **se preferă perspectiva subiectivă centrată pe Felix**. Întregul univers este văzut prin ochii protagonistului, naratorul adoptă punctul de vedere al personajului, iar perspectiva cititorului este, în mod firesc, limitată: „Felix se închise în biroul lui şi scoase vechea fotografie pe care i-o dăduse Otilia. Ce deosebire! Unde era Otilia de altădată? Nu numai Otilia era o enigmă, ci și destinul însuși. Dinadins, într-o duminică, o luă pe strada Antim. Prefacerile nu schimbaseră cu totul caracterul străzii. Casa lui moș Costache era leproasă, înnegrită.”

**Instanțele comunicării narative** sunt evidențiate ca narator, subiect, personaje, timp și spațiu. Din punctul de vedere al instanței numite narator, romanul Enigma Otiliei ilustrează câteva tipuri precum cel omniscient, care cunoaște „trăirile personajelor, intențiile acestora, cursul acțiunii, pe care le narează la persoana a III-a”. **Naratorul omniscient știe totul despre personaj, subiect, acțiune, deznodământ, timp și spațiu**: „După fiecare doză de doctorie aștepta optimist, închipuindu-și că ea avea sa-și facă un efect brusc, să-i dea o tărie nemaiavută. Lacom din fire, înțelegea regimul ca un medicament. Mânca legume, dar multe, până la îndopare, crezând că ele au o putere curativă…”

În romanul lui Călinescu, un alt tip de narator este reprezentat de cel **extradiegetic care prezintă evenimentele retrospectiv** și într-o manieră subiectivă. Astfel, cititorul are acces la gândurile personajului, se simte complicele lui și se poate identifica cu el. De asemenea, deoarece romanul Enigma Otiliei este caracterizat de obiectivitate, **mărcile subiectivității** nu sunt atât de perceptibile. Subiectivitatea este totuși exprimată prin verbele de percepție, adverbele sau asocierea de cuvinte cu ajutorul cărora se exprimă percepțiile subiective și impresiile personale ale personajelor principale. Cât despre raportul dintre narator și universul diegetic, se poate vorbi despre tipuri de narator precum auctorial și auctorial, însă Enigma Otiliei se încadrează în cel de-al doilea, care este potrivit cu romanul realist, de inspirație balzaciană.

Romanul Enigma Otiliei, structurat în douăzeci de capitole, este alcătuit din **mai multe planuri narative** care urmăresc parcursul personajelor, prin acumularea detaliilor; de exemplu, destinul Otiliei, dar și al membrilor familiei Tulea. Al doilea plan narativ descrie destinul lui Felix Sima, orfan, care vine să studieze medicina la București, locuiește la tutorele său și se îndrăgostește, trăind iubirea pentru Otilia. Autorul acordă atenție și celorlalte planuri narative secundare, pentru realizarea unei imagini ample a societății citadine, subliniind astfel realismul romanului său. Deși Enigma Otiliei nu oferă elemente spectaculoase, trei planuri narative sunt aduse în discuție: planul lui Felix, secondat de planul familiei Tulea și, separat, planul lui Stănică.

**Incipitul și finalul** sunt complementare. Așadar, trei secvențe sunt reprezentate de incipit: descrierile străzii Antim și a casei lui Costache Giurgiuveanu și întâlnirea lui Felix cu unchiul său. Autorul precizează atât coordonatele temporale cât și spațiale, tipic balzaciene: „Casa avea un singur cat, așezat pe un parter scund, ale cărui geamuri pătrate erau acoperite cu hârtie translucidă, imitând un vitraliu de catedrală. Zidăria era crăpată și scorojită în foarte multe locuri, și din crăpăturile dintre fațada casei și trotuar ieșeau îndrăzneț buruienile. Ușa, de forma unei enorme ferestre gotice de lemn umflat și descleiat de căldură sau ploaie și bubos de vopsea cafenie…”. Replica ce se repetă, „Nu stă nimeni aici”, aflându-se în corespondență cu finalul, „Aici nu stă nimeni!”, creează simetrie, iar prezența personajelor principale în casa lui moș Costache reprezintă un incipit specific romanului realist. Finalul este realizat, de asemenea, prin două secvențe: deznodământul, sfârșitul diegetic prin care Felix, abandonat de Otilia, primește o explicație, cu rolul de a dezlega misterul și epilogul care explică cititorului inocent gestul fetei. Autorul aduce în discuție elementul absurd, ce se regăsește atât în incipit, cât și în final. Simetria se realizează prin reluarea situației inițiale în finalul romanului ce sugerează absurdul existenței însăși.

Reunind aspectele caracteristice unei societăți în care banul funcționează ca valoare predominantă, întregul univers fiind prezentat într-o structură narativă complexă și în același timp realist-modernă, romanul Enigma Otiliei este o confirmare a vocației de prozator a lui George Călinescu. **Cititorul este invitat într-un univers coerent, realizat prin intermediul unei perspective narative obiective și omnisciente.** De asemenea, **prin intermediul unei perspective subiective, cititorul are acces în forul interior al personajului** și într-o lume pe care o descoperă ca familiară, personajul fiind condus de vocea estompată a naratorului cu rol de regizor ce acționează din umbră asupra cursului evenimentelor din romanul realist. Realizat în aceste condiții, Enigma Otiliei este o creație pe care Mircea Cărtărescu o consideră metaroman (roman despre roman) și care anticipează postmodernismul.

# Relația incipit-final

În structura unei opere epice, incipitul și finalul au un rol important, fiind elementele compoziționale care asigură relația dintre lumea cititorului și lumea imaginară. Incipitul este o formulă de început și are consecințe în desfășurarea ulterioară a operei. Se poate realiza în mai multe moduri – prin descrierea mediului (oraș, stradă, casă), fixarea timpului și a locului acțiunii, referirea la un eveniment anterior sau la unul în desfășurare. Finalul reprezintă formula de încheiere a unei opere literare, care ilustrează viziunea autorului asupra evenimentelor prezentate. Finalul nu coincide întotdeauna cu deznodământul și folosește diverse strategii: descriere care reia datele din incipit; dialog sau replică prin care se rezumă lumea ficțiunii; prefigurare a unor evenimente care nu mai sunt relatate în operă. Finalul poate fi deschis - opera poate continua - sau închis – totul este lămurit.

Romanul „Enigma Otiliei” a fost publicat în anul 1938 și este primul roman citadin modern, obiectiv, de tip clasic balzacian. Deși încearcă să preia viziunea despre lume a lui Balzac, George Călinescu creează o caricatură a societății bucureștene de la începutul secolului al XX-lea. Tema romanului este preluată din scriitura lui Balzac, și anume, viața burgheziei din București de la începutul secolului al XX-lea, înfățișată în aspectele ei tipice, legate de relațiile de familie și dezumanizarea lor sub imperiul banului. De asemenea, opera mai prezintă și povestea unei moșteniri, căsătoria fiind văzută ca un mijloc de îmbogățire sau de ocupare a unor poziții sociale importante. În privința titlului, autorul menționează că ar fi vrut să numească romanul „Părinții Otiliei”, dar a fost sfătuit de editorul său schimbe numele. Cele douăzeci de capitole ale romanului dezvoltă mai multe planuri narative, care urmăresc destinele unor personaje, prin acumularea detaliilor.

Incipitul romanului prezintă locul și timpul acțiunii, precum și o parte dintre personaje. Acțiunea se petrece într-o seară a lunii iulie, în anul 1909, și îl prezintă pe Felix, un tânăr care mergea pe strada Antim, îmbrăcat în uniformă. Tot aici se face o prezentare în care sunt descrise strada, casa unchiului Costache, George Călinescu construind întreg fragmentul de început al romanului pe diferența dintre aparență și esență, dintre ceea ce vor să pară prin casele pe care și le-au construit acești bucureșteni și ceea ce sunt ei în realitate. Locuitorii de pe strada Antim nu sunt marcați doar de incultură, ci se dovedesc zgârciți și leneși. După această amplă prezentare, atenția se mută spre tânărul Felix care este primit cu neplăcere de unchiul Costache, cel împuternicit să-i administreze averea. Scena în care tânărul este întâmpinat cu replica: „nu, nu stă nimeni aici, nu cunosc” o introduce pe Otilia, cea care îl recunoaște pe Felix, îl primește în casă și îi face cunoștință cu toată familia. Personaj principal, masculin, Felix, este participant la acțiune, dar și martor, fiind un personaj complex prin problematica pe care o propune. Prezentat încă din primul capitol al romanului, Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, ajuns în București, urmează cursurile Facultății de Medicină.

Punctul culminant îl constituie moartea lui Costache Giurgiuveanu, grăbind astfel finalul: după moartea bătrânului, banda condusă de Aglae, în loc să se ocupe de înmormântare, cucerește casa lui Costache în intenția de a găsi banii și de a profita de toate bunurile existente. Parvenitul Stănică, cel care a avut sforile poveștii în mâinile sale, păstrează tăcerea asupra banilor sustrași de la bătrânul bolnav și se desparte de Olimpia.

Finalul romanului urmărește evoluția unora dintre personaje după moartea lui Costache: Felix Sima ajunge un renumit profesor universitar, Stănică se căsătorește cu Georgeta și intră în politică. Scena de o profunzime aparte este cea în care Felix se întâlnește întâmplător cu fostul soț al Otiliei, Pascalopol. Acesta îi spune că Otilia a divorțat de el pentru a se căsători cu un om de afaceri din Argentina. Tot acum, Pascalopol îi arată lui Felix o poză cu Otilia, ajunsă o femeie matură.

În concluzie, incipitul și finalul romanului sunt în strânsă legătură, romanul are o structură circulară, căci începe și se termină cu imaginea casei de pe strada Antim, stradă pe care Felix s-a reîntors după ce a văzut fotografia cu Otilia.

# Bildungsroman

Romanul „Enigma Otiliei” a fost publicat în anul 1938 și a stârnit numeroase reacții din partea criticii literare de la acea vreme. Este primul roman citadin modern, obiectiv, de tip clasic balzacian. **Tema romanului** este preluată din scriitura lui Balzac, și anume, viața burgheziei din București de la începutul secolului al XX-lea. Aceasta este înfățișată cu aspectele ei tipice, legate de relațiile de familie și dezumanizarea lor sub imperiul banului. De asemenea, opera mai prezintă și povestea unei moșteniri, căsătoria fiind văzută ca un mijloc de îmbogățire sau de ocupare a unor poziții sociale importante. George Călinescu prezintă felul în care personajele depun eforturi disperate pentru a se realiza în plan material, scoțând în evidență diferite tipuri umane, și drama neîmplinirii pe care o trăiesc personajele realizate material.

Romanul lui Călinescu poate fi considerat un **bildungsroman** dacă luăm în considerare evoluția lui Felix Sima și **procesul de maturizare** surprins de autor. Bildungsromanul se definește drept operă literară în proză, care prezintă procesul de formare a personalității unui personaj, ca rezultat al confruntării directe a acestuia cu experiențe care-i determină evoluția.

Romanul este structurat pe două planuri narative: unul urmărește **destinul tânărului Felix Sima**, iar celălalt descrie istoria unei moșteniri și luptele aprinse pentru obținerea averii lui Costache Giurgiuveanu. Aceste două planuri interferează în funcție de interesele, de relațiile dintre cele două familii înrudite, dar potrivnice, și în funcție de opiniile lor referitoare la familie, la moștenire sau la drepturile celor doi orfani: Otilia și Felix.

Incipitul romanului surprinde o seară a lunii iulie, în anul 1909 și se deschide cu scena în care „un tânăr de vreo optsprezece ani, îmbrăcat în uniformă de licean, intră în strada Antim”, căutând casa unchiului său. Orfan, ajuns în casa tutorelui său, Costache Giurgiuveanu, Felix Sima, proaspăt absolvent al Liceului Internat din Iași, dorește să studieze Medicina; remarcat încă din primul an de studiu, tânărul va face ulterior o carieră strălucită. În casa lui moș Costache, Felix se îndrăgostește de Otilia, aflată și ea sub tutela bătrânului. Scena în care tânărul este întâmpinat cu replica: „nu, nu stă nimeni aici, nu cunosc” o introduce pe Otilia, cea care îl recunoaște pe Felix și îl primește în casă, făcându-i cunoștință cu toată familia.

De-a lungul romanului este urmărită idila dintre cei doi, cu momentele ei de zbucium, suspiciune, înălțare sufletească. Fragmentul în care este descrisă călătoria Otiliei și a lui Felix la moșia lui Pascalopol scoate în evidență **percepția lui Felix** asupra atitudinilor ciudate ale Otiliei. Astfel, acesta realizează că este vorba despre un amestec bizar de copilărie, răsfăț, gingășie, dar și de maturitate în aprecierile pe care le face asupra lui Pascalopol, observația fiind o dovadă clară a procesului de maturizare prin care trece tânărul.

Un alt moment-cheie ce marchează **evoluția personajului** este dat de episodul în care Otilia pleacă la Paris cu Pascalopol. Atunci, Felix se întâlnește cu Georgeta, o întreținută a unui general bătrân. În momentul în care Otilia se întoarce acasă, Felix începe să-i facă declarații de dragoste. Aceasta refuză căsătoria cu el, motivând că nu vrea să fie o piedică în calea realizării lui profesionale, și părăsește casa lui Costache Giurgiuveanu, lăsându-i lui Felix un bilet. **Devastat de această decizie**, Felix este copleșit, întrucât iubește „o fată admirabilă”, dar pe care n-o înțelege. După moartea lui moș Costache, lucrurile se limpezesc, **Felix maturizându-se în urma eșecului în dragoste**.

Comportamentul inexplicabil al Otiliei rămâne pentru Felix un mister, lăsându-i sufletul tulburat, dar reprezintă o treaptă în maturizarea sa, căci Felix înțelege semnificația pe care o are căsnicia în societatea vremurilor respective. Ca atare, Felix ajunge un **cunoscut profesor universitar și om de știință recunoscut**, având o carieră respectată, și se căsătorește, la rândul lui, în mod convenabil, cu fiica unui om care-i putea asigura ascensiunea profesională.

Finalul romanului prezintă secvența în care Felix se întâlnește întâmplător cu fostul soț al Otiliei, Pascalopol. Acesta îi spune că Otilia a divorțat de el pentru a se căsători cu un om de afaceri din Argentina. Tot acum, Pascalopol îi arată lui Felix o poză cu Otilia, ajunsă la maturitate. Apoi, Felix se reîntoarce pe strada Antim și se plimbă, așa cum făcuse în deschiderea romanului. Astfel, se creează simetria textului, pentru a se evidenția **evoluția tânărului** venit din Iași pentru a urma facultatea de Medicină, ajuns acum un cunoscut profesor universitar ce se plimbă pe aceeași stradă pe care a început călătoria sa în București.

**În concluzie**, romanul ,,Enigma Otiliei” poate fi considerat un **bildungsroman** ce prezintă evoluția tânărului Felix Sima. Venit în București pentru a deveni medic, acesta ajunge un cunoscut profesor universitar, dar refuzul Otiliei îi marchează latura sentimentală și îl face să accepte o căsătorie fără iubire.

# Conflicte

Al doilea din șirul de patru romane scrise de George Călinescu, „Enigma Otiliei” marchează necesitatea apariției unui roman de atmosferă modernă în literatura română. Publicat pentru prima dată în anul 1938, „Enigma Otiliei” prezintă puternice **influențe balzaciene**, deși depășește limitele realismului clasic, sfârșind prin a avea o formulă originală cu o tehnică narativă inovatoare.

**Titlul romanului** indică incertitudinea care o înconjoară pe protagonista acestuia, Otilia. În acest sens, pot afirma că există o perpetuă nesiguranță cu privire la viitorul fetei, a cărei soartă depinde masiv de celelalte personaje. Aflată în grija lui moș Costache, ea devine ținta bănuielilor și a intrigilor celorlaltor membri ai familiei, care o văd drept o amenințare. În același timp, Otilia devine obiectul pasiunii lui Felix, care se îndrăgostește de ea. Mai mult decât atât, personajul principal al romanului simbolizează misterul eternului feminin. Otilia există în special în conștiința altor personaje, astfel încât cititorul nu își dă seama niciodată cu adevărat de adevărata natură a acesteia.

**Acțiunea romanului** este împărțită în douăzeci de capitole și are loc pe mai multe planuri narative, urmărind destinele a varii personaje. Este surprinsă atmosfera de început de secol XX în București, în rândurile burgheziei. Atât cadrul temporal, cât și cel spațial sunt fixate încă de la început, descriindu-se strada Antim și casa lui Moș Costache. Încă de la începutul romanului este sugerat **conflictul exterior principal**, cauzat de dorința de a ajunge în posesia moștenirii ce avea să fie lăsată în urmă de către Costache Giurgiuveanu.

Cu ocazia acestei lupte pentru avere, ies la iveală trăsături mai puțin plăcute și lăudabile ale personajelor romanului. Fiind un roman balzacian, „Enigma Otiliei” plasează în centrul acțiunii **dorința de îmbogățire și nenumăratele mijloace prin care oamenii sunt dispuși să se angajeze în această luptă**. Una dintre cele mai faimoase afirmații ale lui Balzac fusese chiar: „Zeul la care toți oamenii se închină este banul”. Astfel, deși moștenirea lui Costache Giurgiuveanu i se cuvine Otiliei Mărculescu, fiica sa vitregă, clanul Tulea intervine cu fiecare ocazie în această orânduială. Moș Costache ar fi putut evita o parte dintre aceste complicații, însă, motivat fiind de avariție, nu întreprinde niciun plan practic pentru a asigura viitorul Otiliei. Nu o înfiază legal de frica multiplelor cheltuieli presupuse de acest proces. „Clanul” Tulea nu pierde nicio ocazie să se apropie de moștenirea bătrânului, începând cu sora lui Costache Giurgiuveanu, Aglae Tulea, și terminând cu ginerele acesteia, avocatul Stănică Rațiu. În final, Rațiu va fura banii lui moș Costache, făcând astfel ca eforturile familiei Tulea să fie zadarnice. Nici Otilia nu va ajunge, așadar, în posesia moștenirii, căsătorindu-se cu moșierul Leonida Pascalopol.

Acestui **conflict exterior major** îi urmează altele, de tip interior, prezente pretutindeni, în toate personajele romanului. Otilia are de ales între a rămâne cu Felix și a alege un trai lipsit de griji cu Pascalopol, în timp ce Felix trebuie să decidă dacă va pune pe primul loc dragostea pentru Otilia sau viitoarea carieră în medicină pentru care studia. Pascalopol se luptă cu sine însuși, insistând mai întâi că nutrește doar o afecțiune paternă pentru tânăra Otilia, dar acceptând, când aceasta crește și devine o femeie în toată firea, adevărata natură a sentimentelor sale.

Clanul Tulea se compune din: Simion Tulea, soțul Aglaei, precum și cei trei copii ai lor: Olimpia, Aurica și Titi. Între Aglae Tulea și Otilia are loc un alt conflict exterior, secundar, însă perpetuu și evident. Stănică Rațiu se căsătorește cu Olimpia pentru a obține zestrea, astfel încât devine și el membru al acestei familii. Obsesia lui Stănică pentru moștenirea bătrânului destramă, în final, familia Tulea, provocând în sânul acesteia o serie de conflicte. O părăsește pe Olimpia când realizează că uniunea cu aceasta nu-i va putea aduce averea mult visată. Scuza pe care o utilizează pentru a-și motiva decizia este imposibilitatea de a avea copii împreună cu ea. Când moș Costache se apropie de moarte, Stănică Rațiu face tot posibilul pentru a grăbi procesul, aflând unde se găseau banii acestuia și furându-i numaidecât, fără a simți remușcări.

**În concluzie**, „Enigma Otiliei” este un **roman cu o gamă largă de conflicte**, atât interioare, cât și exterioare. Destinele personajelor se influențează reciproc, iar neliniștea acaparează atmosfera romanului, care mustește de intrigi și confruntări (fățișe sau subtile). George Călinescu surprinde, în romanul de față, degradarea ființei umane obsedate de îmbogățire, proces care conduce, în final, la dezumanizare.