**Rezumat**

Un rezumat amplu al romanului Enigma Otiliei de George Călinescu te va ajuta să îți amintești întâmplările prin care trec cele două personaje centrale ale romanului, Felix și Otilia, dar interacțiunile acestora cu personajele secundare.

„Enigma Otiliei”, lucrare publicată de către George Călinescu în perioada interbelică, reprezintă un **roman obiectiv, modern, de tip balzacian**, acesta având la bază crezul autorului: „literatura trebuie să fie în legătură directă cu sufletul uman”. **Tema iubirii, mentalitatea epocii și forța distrugătoare a banului, precum și ideea paternității** sunt puse în lumină într-un mod inedit, cu ajutorul tehnicilor moderne utilizate de autor. Impresia de autenticitate este conferită de caracterul realist al romanului, dar și de analiza psihologică a personajelor.

Prezentat încă din**primul capitol al romanului,** Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, sosit în București, urmează cursurile Facultății de Medicină. Ajuns în casa lui Costache Giurgiuveanu îi cunoaște pe membrii familiei: sora lui moș Costache, Aglae, soțul ei, Simion, copiii acestora – Titi, Aurica, Olimpia –, Stănică Rațiu – soțul Olimpiei – și Leonida Pascalopol. O cunoaște și pe Otilia, fiica vitregă a lui moș Costache și ajunge să fie captivat de ea. Îi mărturisește acesteia că o iubește, însă răspunsul primit nu este cel așteptat, Otilia făcând aluzie la bogăția lui Pascalopol: „iubirea e un cuvânt mare, dar apoi vezi că singură n-ajunge”. **Transformările lui Felix** sunt evidente în urma pronunțării sentimentului de iubire: o iubește „pe Otilia, fără să poată determina conținutul acestui sentiment” și devine sentimental, romantic, imaginându-și cum „Otilia tremurând, îl strângea cu brațele ei subțiri de gât”.

În paralel cu **experiența de dragoste pe care o trăiește Felix** are loc **lupta pentru moștenirea lui moș Costache**. Stănică Rațiu este interesat de acest aspect, aducând în casa bătrânului un medic pentru a-i pune acestuia diagnosticul de bolnav. Uneltirile acestuia vor fi, însă, descoperite de Pascalopol, care îi spune adevărul bătrânului. De asemenea, intenția lui moș Costache de a o adopta de Otilia generează un scandal monstruos din partea Aglaei.

Cu trecerea timpului, Felix devine tot mai apropiat de Otilia și tot mai gelos, hotărând să îl izgonească pe Pascalopol din casa lui moș Costache și fiind ulterior cuprins de un sentiment de vinovăție, căci începuse să îi lipsească „glasul blând și vesel la ore fixe”. Felix e capabil să lase totul pentru Otilia și îi propune acesteia să trăiască împreună și să formeze un cămin. Otilia e indecisă și îi respinge propunerea, urmând să plece cu Pascalopol la moșie. Devastat de această decizie, Felix este bulversat, iar sufletul său se instalează haosul, întrucât iubește „o fată admirabilă”, dar pe care n-o înțelege.

Deși toată familia Tulea ignoră starea de sănătate a lui moș Costache, însă, în urma unei insolații, diagnostic pus de un medic avizat, bolnavul având nevoie de liniște și odihnă. După însănătoșirea sa, clanul Tulea va fi alungat din casă, iar Otilia va primi o sumă de bani, depusă într-un cont bancar pe numele ei. Mai mult decât atât, moș Costache îi dăruiește lui Pascalopol o sumă de bani pe care să i-o dea ulterior Otiliei. Întrucât Stănică află de acești bani, hotărăște să recurgă la furt. Moș Costache află de acest atac, și, din cauză că nu poate suporta o veste atât de tulburătoare, moare.

După **moartea lui moș Costache**, lucrurile se limpezesc: Stănică Rațiu divorțează de Olimpia și intră în politică, Otilia se căsătorește cu Pascalopol și pleacă la Paris, iar Felix se maturizează în urma eșecului în dragoste. În fond, romanul poate fi considerat un **bildungsroman**, prin drumul inițiatic parcurs de Felix: studentul de la început devine profesor universitar și om de știință recunoscut, având o carieră respectată. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire. Prin căsătoria cu fiica unei personalități cunoscute în acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. Simetria incipitului cu finalul este evidentă, Felix amintindu-și cuvintele de la început: „Aici nu stă nimeni!”.

**Concluzionând**, romanul „Enigma Otiliei” impresionează prin **modernitate și prin complexitatea personajelor sale**. Comportamentul inexplicabil al Otiliei rămâne pentru Felix o nebuloasă, titlul romanului fiind o justificare pentru caracterul enigmatic al personajului. Având la bază ideea că „ceea ce conferă originalitate unui roman nu este metoda, ci realismul fundamental”, romanul lui Călinescu a suscitat mereu interesul cititorilor, aceștia devenind martorii unei povești care trece proba timpului.

## Capitolul I

Acțiunea debutează în luna iulie a anului 1909. Felix Sima, tânăr student, sosește în casa unchiului și tutorelui său, Costache Giurgiuveanu. Acolo, el o cunoaște pe Otilia, aflată și ea sub protecția lui Giurgiuveanu, care, deși își luase rolul de tată al fetei, nu o adoptase încă din punct de vedere legal. Felix începe să dezvolte sentimente romantice pentru Otilia.

Când Felix sosește, membrii familiei se află în mijlocul unui joc de table. Tânărul, rămas orfan încă de mic, face cunoștință cu familia destul de numeroasă: Aglae Tulea (sora lui moș Costache și soția lui Simon Tulea), Aurica Tulea (fiica Aglaei) și pe Pascalopol, prieten de familie și moșier înstărit, interesat de Otilia.

## Capitolul II

A doua zi, Felix se trezește și o cunoaște pe Marina, servitoarea casei. Moș Costache îi cere bani împrumut lui Felix, în ciuda faptului că nu avea nevoie, dar suferea de zgârcenie, precum și de patima economisirii, amintind puțin de Hagi Tudose. Otilia se opune vehement, declarând că nu putea accepta ca tatăl să ceară bani de la „verișorul” ei.

După ce-i cântă la pian lui Felix, care se îndrăgostește treptat de ea, cei doi privesc fotografii vechi de familie. Apoi, Otilia îi povestește despre fiecare membru al familiei, cu neajunsurile și calitățile aferente. Aglae și Aurelia îl roagă pe Felix să-l mediteze pe Titi, fiul mătușii lui.

## Capitolul III

Aflăm mai multe despre Simion Tulea, iar Otilia îi spune lui Felix despre comportamentul îndoielnic al „clanului” Tulea. Aurelia îl invită pe Felix s-o viziteze și profită de ocazie pentru a-i vorbi urât despre Otilia, pe care o invidiază nespus de mult.

Meditarea lui Titi este o adevărată provocare, întrucât băiatul nu este deloc interesat de lecții, iar picturile sale și ale tatălui sunt cel puțin mediocre, întrucât sunt copii ale altor tablouri. Aurica își dorește să se mărite și speră ca Felix să fie viitorul ei soț, însă tânărul este dezinteresat, având sentimente pentru Otilia.

## Capitolul IV

Pe măsură ce timpul trece, Felix se obișnuiește cu noua lui casă. Când are nevoie de bani, îi cere lui moș Costache, însă acesta nu-i onorează niciodată cererile, fiind foarte zgârcit. Primește, însă, ajutor financiar de la Otilia ori de câte ori are nevoie.

Pascalopol îi invită la el acasă pe Felix și Otilia. În ciuda resentimentelor provocate lui Felix de interesul lui Pascalopol pentru tânăra fată, băiatul își dă seama că moșierul nu era deloc un om rău și începe să-l simpatizeze.

## Capitolul V

Sosesc Olimpia (cealaltă fiică a Aglaei) și Stănică Rațiu. Cei doi formează un cuplu, nefiind, însă, căsătoriți. Situația i se „datora” lui Stănică, un bărbat oportunist, care refuză s-o ia de nevastă pe Olimpia în lipsa zestrei (pe care Simion refuza să i-o dea).

Stănică îi cere bani cu împrumut Otiliei și-i trimite lui Pascalopol un bilet prin care-i cere o sută de franci. Pascalopol onorează cererea numai de dragul Otiliei. Între timp, Stănică se preface că suferă de o boală de inimă, folosindu-se de acest pretext pentru a-i cere casa lui Simion.

## Capitolul VI

Acest capitol prezintă vizita Otiliei și a lui Felix la moșia lui Pascalopol. Aici, Felix se apropie mai mult de moșier, iar rezervele inițiale dispar. Cei doi tineri se simt foarte bine la moșie, unde învață să călărească, și rămân acolo vreme de două săptămâni.

Citind știrile din ziar, ei află că Olimpia și Stănică s-au căsătorit, dar copilul lor, în vârstă de numai două luni, a murit drept urmare a neglijenței parentale.

## Capitolul VII

În ciuda nemulțumirii Aglaei, care și-ar fi dorit ca Felix să înceapă să câștige bani, tânărul studiază medicina, fiind chiar în primul an de facultate. Între timp, Stănică Rațiu depune eforturi considerabile pentru a sabota prietenia Otiliei și a lui Pascalopol.

Titi începe să-i facă avansuri Otiliei, pe care o incomodează comportamentul acestuia. Văzându-l pe Titi respins, Aglae i se plânge lui moș Costache de presupusul comportament necuviincios al Otiliei. Drept răspuns, fata îl pune pe Giurgiuveanu să aleagă între ea și sora lui, astfel încât Aglae nu mai intră în casa lor.

## Capitolul VIII

Realizând că ceea ce simțea pentru Otilia era, într-adevăr, dragoste, Felix încearcă să înceapă o relație romantică și-i lasă pe pat o scrisoare de dragoste. Cu toate acestea, Otilia nu pare să fi deschis scrisoarea. Nemaiputând aștepta, Felix i se confesează privind sentimentele lui, fata îl asigură de reciprocitate, dar îl roagă să mai aștepte o vreme.

Rugată de Felix, Otilia încetează să se mai vadă cu Pascalopol pentru o vreme. Apoi, însă, Felix regretă atitudinea pe care o avuse și își retrage cererea. Titi își găsește o soție, pe Ana, de care divorțează, însă, la scurt timp după căsătorie.

## Capitolul IX

Fiindcă își dorește s-o cucerească pe Otilia, oferindu-i cât mai multe, Felix ajunge la o înțelegere cu moș Costache și semnează o poliță cu scadență în alb, pentru suma de 1000 de franci.

Între timp, Pascalopol se străduiește să-l convingă pe Giurgiuveanu s-o adopte pe Otilia și, fiindcă se oferă să suporte cheltuielile adopției, acesta acceptă. Când Stănică află, îi spune Aglaei, care se înfurie și decide să saboteze procesul de adopție. Apoi, el începe să-i facă avansuri Otiliei, care se simte incomodată și-l respinge vehement.

## Capitolul X

Costache Giurgiveanu primește un bilet nesemnat, al cărui expeditor îl sfătuiește să n-o adopte pe Otilia. Fata află despre bilet și-l liniștește pe tutorele ei, declarând că nu ținea să fie adoptată, iar actele de adopție nu ar schimba cu nimic dragostea pe care i-o poartă bătrânului.

Când Felix sosește acasă după o întâlnire cu Aurica, descoperă că Otilia plecase cu Pascalopol la moșia acestuia. Dezamăgit, acceptă invitația lui Stănică, atunci când acesta îi prezintă o prostituată de lux, pe care i se permite s-o viziteze când dorește.

## Capitolul XI

Simion se simte tot mai rău și crede că este tulburat psihic, dar medicul nu găsește nimic în neregulă cu starea lui de sănătate. Între timp, Stănică insistă asupra faptului că Otilia reprezenta o adevărată amenințare în privința moștenirii lui Costache, la care râvnea el și despre care se temea că va ajunge în mâinile tinerei. El reușește să-l convingă pe bătrân să renunțe la ideea întocmirii unui testament.

Felix se descurcă tot mai bine la facultate, iar una dintre lucrările sale este publicată. Văzând că Otilia și Pascalopol petrec tot mai mult timp împreună, decide s-o viziteze pe Georgeta, prostituata pe care i-o prezentase Stănică. În ciuda dragostei pe care o simte pentru Otilia, Felix începe să țină la Georgeta, care-i trezește instinctul protector, și începe o relație cu ea.

## Capitolul XII

Felix primește o carte poștală din partea Otiliei, care era plecată la Paris cu Pascalopol. Apoi, rugat de Georgeta, îl vizitează pe Iorgu, care-i dezvăluie planurile lui Stănică de a-l sabota pe Costache, în dorința acestuia de a vinde proprietățile deținute. Astfel, Felix și tutorele său încheie afacerea la restaurantul lui Iorgu, pentru a evita alte „intervenții” din partea lui Stănică.  
Starea lui Simion se înrăutățește văzând cu ochii. Observând indiferența Aglaei și pe cea a Olimpiei, chiar și Stănică este oripilat. Pe zi ce trece, Felix este tot mai convins de dezechilibrul psihic invocat de bolnav.

## Capitolul XIII

În timp ce cititorul este familiarizat tot mai bine cu atmosfera din căsnicia Olimpiei și a lui Stănică, Georgeta îi povestește lui Felix că Titi se îndrăgostise de ea. Mai mult chiar, el dorea s-o ia de nevastă.

Moș Costache intenționează să vândă imobilele pentru a-i da Otiliei partea cuvenită din averea lui. Scandalizat, Stănică decide să adopte o altă tactică și se preface a fi prietenul fetei, căreia intenționează să-i trimită urgent o carte poștală.

## Capitolul XIV

Felix se întâlnește cu Weissmann, un coleg de facultate, alături de care se bucură de o discuție interesantă. Rugat de Costache să nu părăsească încăperea din cauza unor presupuse lucrări în casă, Felix își dă seama că bătrânul ascundea, de fapt, bani sub podeaua casei. Cu ocazia unei cine la restaurant, Stănică îl sperie pe moș Costache, povestindu-i cum un avar își depozitase toată averea în subsol și pierduse toți banii în urma unui incendiu.

## Capitolul XV

Simion începe să se creadă Iisus Hristos și, încurajat de Weissmann, care vine și-i spune că lumea avea nevoie de învățăturile lui, acceptă să-l urmeze, fiind internat în spital cu acordul Aglaei.

În ciuda eforturilor lui Stănică de a-l îmbuna pe Costache, acesta refuză s-o mai primească pe Aglae în casa lui. La scurt timp după aceea, Felix îl prinde cotrobăind prin casa bătrânului.

## Capitolul XVI

În acest capitol, cititorul află mai multe despre familia lui Stănică Rațiu și situația acesteia. Își vizitează mătușa, pe nume Agripina, cu ocazia aniversării zilei de naștere a acesteia. Ajuns acasă, se confruntă cu răceala soției sale, Olimpia, de care decide să divorțeze.

## Capitolul XVII

Când se trezește, Felix descoperă că Otilia revenise acasă. Apare și Stănică, însoțit de Aurelia, iar Otilia are daruri pentru toată lumea, în ciuda comportamentului pe care membrii familiei îl avuseră față de ea.  
Felix și Pascalopol au o discuție despre Otilia. Moșierul îi povestește tânărului despre zvonurile lansate de Stănică, acesta inventând că escapada la Paris fusese, de fapt, pretextul sub care se ascundea un avort al tinerei.

## Capitolul XVIII

Moș Costache are un atac și se prăbușește. Sora lui, Aglae, speră ca viața acestuia să ia sfârșit cât mai repede, astfel încât să aibă acces la averea lui. În ciuda faptului că bătrânul nu era grav bolnav, Aglae și Stănică fac astfel încât situația lui să se înrăutățească simțitor.

Într-o zi, bătrânul îl cheamă pe Pascalopol și-i spune că-i va lăsa trei sute de mii de lei pentru Otilia, iar banii erau sub patul lui. Din păcate, intenția este numai anunțată, nu și onorată, însă Pascalopol îi deschide tinerei un cont în bancă și-i virează o sută de mii de lei.

## Capitolul XIX

Încercând s-o ignore pe Aglae, care-i vorbește mereu despre moarte, Costache Giurgiuveanu consultă numeroși medici, ia tratamente și cheamă preotul pentru a binecuvânta locuința. Oportunismul familiei devine de-a dreptul bolnăvicios, iar Aglae și Stănică îi fac bătrânului mari probleme, transformând ceea ce-i mai rămăsese din viață într-un adevărat calvar.

Între timp, Aurica îl cunoaște pe Weissmann și, fiind obsedată de ideea căsătoriei, încearcă să facă astfel încât acesta s-o ia de nevastă. Weissmann, însă, ghicindu-i intențiile, îi mărturisește că nu era interesat de cununie.

## Capitolul XX

Stănică Rațiu încearcă s-o convingă pe Otilia să-l încurajeze pe Felix să se căsătorească cu Lili, o fată din familia Rațiu, pe care acesta n-o iubea și pe care o cunoscuse recent. Astfel, Felix îi declară din nou dragostea lui Otiliei, pe care o asigură că nu era interesat de Lili.

Aflat pe moarte, Costache Giurgiuveanu îi dă lui Pascalopol o sută de mii de lei pentru contul Otiliei. Împreună cu Aurica, Aglae începe să mute lucrurile bătrânului din casă, deși acesta se afla încă în viață. Stănică Rațiu o minte pe tânără, spunându-i că era căutată de Pascalopol, timp în care își cheamă avocatul. Acesta vine și, sub ochii bătrânului, scoate banii acestuia de sub saltea, ceea ce-l supără atât de mult, încât își dă duhul pe loc.

După înmormântare, toate proprietățile acestuia îi revin Aglaei. Stănică păstrează banii și divorțează de Olimpia. Otilia îi propune lui Felix să trăiască împreună, fără a se căsători, dar acesta nu acceptă, iar a doua zi, tânăra nu mai este de găsit. Aflăm apoi că plecase alături de Pascalopol la Paris, unde cei doi s-au și căsătorit.

După mulți ani, Felix devine un medic respectabil și se întâlnește cu Pascalopol, care-i arată o poză cu Otilia. Între timp, cei doi divorțaseră, iar Otilia plecase la Buenos Aires, unde se măritase cu un om bogat. Privind poza fetei, Felix abia dacă o mai recunoaște pe tânăra de odinioară.