**Secvențe reprezentative**

Cunoscutul critic literar, autor al „Istoriei literaturii române de la origini până în prezent”, identifică un gol în literatura română: lipsa unui roman realist de tip balzacian. Astfel, ia ființă romanul „Enigma Otiliei” publicat în anul 1938 și care a stârnit numeroase reacții în critica literară de la acea vreme. Este primul roman citadin modern, obiectiv, de tip clasic balzacian. Deși încearcă să preia viziunea despre lume a lui Balzac, George Călinescu creează o caricatură a societății bucureștene de la începutul secolului al XX-lea.

Tema romanului este preluată din scriitura lui Balzac, și anume, viața burgheziei din București de la începutul secolului al XX-lea, înfățișată în aspectele ei tipice, legate de relațiile de familie și dezumanizarea lor sub imperiul banului. De asemenea, opera mai prezintă și povestea unei moșteniri, căsătoria fiind văzută ca un mijloc de îmbogățire sau de ocupare a unor poziții sociale importante. George Călinescu prezintă felul în care personajele depun eforturi disperate pentru a se realiza în plan material, scoțând în evidență diferite tipuri umane, și drama neîmplinirii pe care o trăiesc personajele realizate material.

În privința titlului, autorul menționează că ar fi vrut să numească romanul „Părinții Otiliei”, dar a fost sfătuit de editorul său schimbe numele, căci pentru un tânăr de 20 de ani, enigmatică va fi mereu fata care îl respinge. În aceeași sferă a enigmei rămâne Otilia și pentru Pascalopol, care recunoaște la finalul romanului că „a fost o fată delicioasă, dar ciudată. Pentru mine, o enigmă.”. Romanul este structurat pe două planuri narative: unul urmărește destinul tânărului Felix Sima, iar celălalt descrie istoria unei moșteniri și luptele aprinse pentru obținerea averii lui Costache Giurgiuveanu. Aceste două planuri interferează în funcție de interesele, de relațiile dintre cele două familii înrudite, dar potrivnice, și în funcție de opiniile lor referitoare la familie, la moștenire sau la drepturile celor doi orfani: Otilia și Felix. Legătura dintre cele două planuri este asigurată de Pascalopol, care este nevoit să dea dovadă de abilitate pentru a gestiona momentele tensionate dintre cele două familii, urmărind să fie corect în ceea ce-i privește pe cei doi orfani.

**Incipitul**romanului prezintă locul și timpul acțiunii, precum și o parte dintre personaje. Acțiunea se petrece într-o seară a lunii iulie, în anul 1909 și se deschide cu scena în care „un tânăr de vreo optsprezece ani, îmbrăcat în uniformă de licean, intră în strada Antim”. Tot aici se face o prezentare în care sunt descrise strada, casa unchiului Costache, G. Călinescu construind întreg fragmentul de început al romanului pe diferența dintre aparență și esență, dintre ceea ce vor să pară prin casele pe care și le-au construit acești bucureșteni și ceea ce sunt ei în realitate. Locuitorii din strada Antim nu sunt marcați doar de incultură, ci se dovedesc zgârciți și leneși: „Nicio casă nu era prea înaltă și aproape niciuna nu avea cat superior, [...], umezeala dezghioca varul, [iar la casa lui Costache Giurgiuveanu] zidăria era crăpată și scorojită în foarte multe locuri și din crăpăturile din fața casei și trotuar ieșeau îndrăzneț buruienile”. După această amplă prezentare, atenția se mută spre tânărul Felix care este primit cu neplăcere de unchiul Costache, cel împuternicit să-i administreze averea. Scena în care tânărul este întâmpinat cu replica: „nu, nu stă nimeni aici, nu cunosc” o introduce pe Otilia, cea care îl recunoaște pe Felix și îl primește în casă și îi face cunoștință cu toată familia.

**Scena**de o importanță deosebită este cea în care se prezintă atracția pe care o simte Felix față de Otilia, felul în care îi încolțește în suflet sentimentul de iubire, dar și cel de gelozie: „Pentru întâia oară Felix era prins cu atâta familiaritate de o fată și pentru prima oară, luând act de izbucnirea unei simțiri până atunci latente, încearcă și actul geloziei, văzând cum Otilia generalizează tratamentul.”. De-a lungul romanului este urmărită idila dintre cei doi, cu momentele ei de zbucium, suspiciune, înălțare sufletească. Deși Otilia stă foarte mult în jurul lui Pascalopol, iar Felix nu găsește nicio explicație logică pentru comportamentul fetei, tânărul Felix are în continuare „o atracție care devine din ce în ce mai tiranică. Noaptea, chipul Otiliei îl urmărea tot timpul, cu temerea tot deodată de a nu-l pierde. Simțea o ciudată nevoie a prezenței fetei și adesea nu putea dormi.”.

Episodul în care este descrisă călătoria Otiliei și a lui Felix la moșia lui Pascalopol scoate în evidență percepția lui Felix asupra atitudinilor ciudate ale Otiliei, el dându-și seama că este vorba de un amestec bizar de copilărie, răsfăț, gingășie, dar și de maturitate în aprecierile pe care le face asupra lui Pascalopol. După întoarcerea celor trei de la moșie, Stănică răspândește zvonul că Pascalopol se logodește cu Otilia, iar aceasta ar avea legături nepermise cu Felix. Paralel, celălalt fir narativ își urmează cursul: Stănică perseverează în dorința sa de a se îmbogăți, de a parveni și de aceea încearcă să-l facă pe Felix complice pentru a afla dacă Costache Giurgiuveanu a lăsat vreun testament. Apoi, urmărind să devină moștenitor, aduce un medic acasă care îi sugerează lui Costache că este bolnav.

Plecarea neașteptată a Otiliei la Paris cu Pascalopol îl face pe Felix să se întâlnească cu Georgeta, o întreținută a unui general bătrân. În momentul în care Otilia se întoarce acasă, Felix începe să-i facă declarații de dragoste. Aceasta refuză căsătoria cu el, pe motiv că nu vrea să fie o piedică în calea realizării lui profesionale, și părăsește casa lui Costache Giurgiuveanu, lăsându-i lui Felix un bilet: „Cine a fost în stare de atâta stăpânire e capabil să învingă și o dragoste nepotrivită pentru mare lui viitor”.Agitația celor interesați de averea lui Costache Giurgiuveanu nu încetează niciun moment, un al doilea accident vascular aduce moartea bătrânului alături de supărarea provocată de furtul unei sume de bani de către Stănică. Familia îl îngroapă repede, cu un alai modest pentru a nu trezi suspiciunile vecinilor.

**Finalul**romanului urmărește evoluția unora dintre personaje după moartea lui Costache: Felix Sima ajunge un renumit profesor universitar, Stănică se căsătorește cu Georgeta și intră în politică. Scena de o profunzime aparte este cea în care Felix se întâlnește întâmplător cu fostul soț al Otiliei, Pascalopol. Acesta îi spune că Otilia a divorțat de el pentru a se căsători cu un om de afaceri din Argentina. Tot acum, Pascalopol îi arată lui Felix o poză cu Otilia, ajunsă o femeie matură.

Romanul are o structură circulară, căci începe și se termină cu imaginea casei de pe strada Antim, stradă pe care Felix s-a reîntors după ce a văzut fotografia cu Otilia. Viziunea adoptată de George Călinescu este una realistă, obiectivă, prezentată prin prisma unui narator omniscient, relatarea întâmplărilor se face la persoana a III-lea. Modernismul scrierii reiese din preocuparea scriitorului pentru sondarea psihologiei personajelor, pătrunzând în intimitatea lor.

În concluzie, autorul reușește să creioneze toate aspectele unei societății românești de la începutul secolului al XX-lea.

# Momentele subiectului

În roman (novel în engleză), narațiunea este o construcție formală sistematică, are o structură bine gândită de creator, un caracter cuprinzător, în care scenele de dialog alternează cu relatări care rezumă acțiunea. Romancierul controlează cu finețe structura, determinând modul în care cititorul receptează opera.

Critica analitică identifică**trei elemente constitutive ale romanului** care se determină reciproc: **intriga,** definită ca structură narativă, **personajele** care servesc intriga și **cadrul** cu o semnificație simbolică, denumit și atmosferă sau tonalitate. Se consideră că intriga presupune un conflict, esență a ficțiunii, pe care criticii l-au clasificat în patru categorii: omul împotriva lui însuși, a altor oameni, a societății și omul luptându-se cu natura. Intriga se compune din structuri narative mai mici (episoade, incidente) care sunt generate de conflict. Forster definește intriga ca fiind „romanul în aspectul său logic – intelectual”, dependentă de mistere care sunt soluționate ulterior. În raport cu intriga, cititorul se mișcă în lumi nerealizate, în timp ce romancierul nu are incertitudini (Forster). Structura narativă se încheie ciclic în partea finală, denumită deznodământ, care are rolul de a prezenta concluzii sau de a induce ideea unui final deschis.

Pe baza acestor considerente de ordin teoretic, vom încerca să surprindem **cele mai importante momente ale subiectului în romanul Enigma Otiliei**, pe care Călinescu l-a construit magistral, deseori criticii vorbind despre operă ca un **metaroman**: roman despre roman sau roman al romanului.

## Expozițiunea

**Primul capitol** se constituie într-o amplă **expozițiune**, în care locul și timpul sunt indicate cu precizie: începutul lui iulie 1909, strada Antim. Descrierea cadrului și, mai târziu, a interioarelor e „o expresie a caracterului personajelor” (Wellek și Warren). Prin intermediul tânărului „de vreo optsprezece-nouăsprezece ani, îmbrăcat în uniformă de licean” facem cunoștință, pe rând, și cu celelalte personaje ale romanului: unchiul Costache și verișoara Otilia. Părăsirea momentului actual și întoarcerea în trecut ne dă posibilitatea de a afla cine este Felix Sima și care sunt împrejurările care îl aduc la București. Acceptat din a doua încercare în casa unchiului Costache, Felix ia contact cu mediul în care va pătrunde și își va cunoaște familia: Pascalopol, Aglae și Aurica. Mai mult, încă de la început se prefigurează cauzele care duc la declanșarea conflictului, precum și relațiile dintre personaje (afecțiunea lui Pascalopol față de Otilia, ura Auricăi și a mamei acesteia față de Otilia). Aglae este personajul care dă glas și atrage atenția, prin replica acidă referitoare la faptul că fratele său găzduiește doi orfani și, prin constatarea că nu are bani („Comedie!, dar nu mai am niciun ban. Costache n-ai tu câțiva?”), asupra direcțiilor pe care se va construi acțiunea romanului.

Susținând această idee a sugerării separării planurilor acțiunii, criticul Ion Rotaru afirmă că în această operă sunt incluse **două romane**: unul al „educației sentimentale” (care face trimitere la romanului lui Gustave Flaubert, L‘Éducation sentimentale) și celălalt al „scenelor din viața privată” cu prezentarea membrilor (care amintește de Comedia umană a lui Balzac). Cu alte cuvinte, romancierul prezintă două lumi, respectiv două planuri ale acțiunii care se construiesc din fapte și evenimente prezentate cronologic.**Primul urmărește destinul lui Felix, iar celălalt se concentrează pe lupta pentru moștenire în familia Giurgiuveanu.**

## Intriga

**Forțele care incită și declanșează conflictul** sunt concentrate în personajul despre care Călinescu însuși spunea: „Otilia este eroina mea lirică, proiecția mea în afară, o imagine lunară și feminină. Flaubertian aș putea spune și eu ‹Otilia c’est moi›”. Protejata lui Costache Giurgiuveanu, tânăra Otilia stă în calea rudelor sale către moștenirea lui Costache. Invidioase pe norocul pe care Otilia îl are în viață (îi revine moștenirea și este iubită de un moșier rafinat), Aglae și Aurica încearcă să denigreze imaginea ei pentru că le este frică să nu piardă moștenirea lui Costache. În același timp, Otilia stârnește primii fiori ai dragostei în inima tânărului Felix, care va concura pentru inima verișoarei sale cu mai experimentatul Pascalopol.

## Desfășurarea acțiunii

Conflictul în roman e dramatic și sugerează ciocnirea unor forțe, acțiune și contracțiune. În virtutea clasicității pe care o promovează, **romanul se construiește în jurul conflictului dintre bine și rău, material și spiritual**. Pe de o parte, tânărul medic în devenire, Felix se zbate între dragostea spirituală pentru Otilia și dragostea fizică pentru Georgeta, dar, în același timp, el luptă împotriva sorții, condiției sale de orfan și a familiei care îl respinge, pentru a-și construi o carieră în domeniul științific și a „deveni un nume”. Pe de altă parte, un alt fir al conflictului se cristalizează între Otilia (dezinteresată de avere) și rudele sale în încercarea acestora din urmă de a obține banii lui Costache. Nu în ultimul rând, conflictul se dezvoltă și în jurul personajului memorabil al romanului, Stănică Rațiu, un Dinu Păturică modern care, de asemenea, urmărește banii unchiului Costache. Stănică declanșează și generează acțiuni cu repercusiuni asupra desfășurării vieții în roman: îl aduce pe Vasiliad, doctorul șarlatan, să-l consulte pe Costache, trimite scrisori anonime și îl descurajează pe Costache în intenția lui de a o adopta pe Otilia, îi face cunoștință lui Felix cu Georgeta, o prostituată de lux, care va contribui la maturizarea lui Felix și la înțelegerea faptelor Otiliei (fuga acesteia la Paris); este foarte atent la reacțiile celor din jurul lui, aranjează căsătorii avantajoase, trage sfori, se infiltrează în sufletul lui Felix, spionează, îl ajută pe Costache la construcția casei pentru Otilia, totul în speranța de a afla unde se află banii acestuia.

Episoadele și scenele amintite se înscriu într-o serie de evenimente care se plămădesc pe baza conflictelor principale. Această structură a structurilor (Wellek, Warren) este ordonată și are scopul precis de a obține anumite efecte emoționale și stilistice (Abrams). În cazul romanului călinescian, conflictul ajunge într-un moment de cotitură când Costache suferă un atac, iar în jurul lui se mobilizează forțele, pregătindu-se și organizându-se să descopere banii ascunși. Memorabilă este scena în care, provocat de Stănică, pachetul cu monede zornăitoare păstrat de Costache în jurul curelei se rupe, iar monedele sunt eliberate pe podea, în timp ce bătrânul și rudele sale, Stanică, Aglae și Aurica se reped asupra banilor.

## Punctul culminant

Episodul morții lui Costache provocate de Stănică și furtul banilor se constituie în **punctul culminant** al conflictului, moment în care cititorului i se solicită maximum de implicare și emoție și în care acesta poate anticipa finalul.

Evenimentele care urmează punctului culminant grăbesc povestirea către final: după moartea bătrânului, banda condusă de Aglae, în loc să se ocupe de înmormântare, cucerește casa lui Costache în intenția de a găsi banii și de a profita de toate bunurile existente. Parvenitul Stănică, cel care a avut sforile poveștii în mâinile sale, păstrează tăcerea asupra banilor sustrași de la bătrânul bolnav și se desparte de Olimpia. Nestatornica Otilia pleacă la Paris cu Pascalopol, după o ultimă noapte petrecută împreună cu Felix și după ce aceștia își declară iubirea.

## Deznodământul

Deznodământul se derulează fulgerător și îi are în prim plan pe Felix, Stănică, Pascalopol și Otilia, care e prezentă doar în evocările celorlalți. Întâlnirile pe care Felix le are cu Stănică și cu Pascalopol rezumă o perioadă mai îndelungată de timp în care tânărul medicinist devine un om de știința respectat și membru, în urma căsătoriei cu o fata bogată, al societății înalte, Stănică intră în lumea politică, iar Pascalopol, bătrân și neputând ține pasul cu pofta de viață a Otiliei, divorțează de aceasta. Finalul este deschis și se concentrează asupra Otiliei care, învăluită în mister, este de nerecunoscut în fotografia pe care Pascalopol i-o arată lui Felix. Romanul se închide ciclic cu imaginea străzii Antim văzută prin ochii maturului Felix.

Lumea romancierului, acest organism viu care include intriga (structura narativă), personajele, cadrul și concepția de viață se înfățișează cititorului și-i pune acestuia la dispoziție cheia către descifrarea sensului romanesc.

# Tema banului, a înavuțirii și a avariției

Subiectul III din cadrul variantei 19 de la Bacalaureatul din 2013 a avut drept cerință scrierea unui eseu despre tema banului/a înavuțirii/a avariției, reflectată într-un text narativ studiat, pornind de la ideile exprimate în următoarea afirmație: „Magia banului, magnetismul aurului, superstiția averii sunt poate cel mai răspândit motiv al zadarnic frământatei noastre vieți. [...] Pentru bani se jertfește totul: liniștea, cinstea, iubirea proprie și a celorlalți”. (Mircea Florian, Arta de a suferi)

Pentru a redacta acest eseu, echipa Liceunet îți pune la dispoziție un material în care sunt evidențiate caracteristicile romanului Enigma Otiliei.

Dintre toate elementele care definesc universul existenței umane, banul este cel care influențează în cea mai mare măsură destine individuale și colective. În numele acumulării de capital se fac sacrificii nejustificate, se renunță la valori morale, fără a se lua în calcul efemeritatea valorilor reprezentate de bani. Cu alte cuvinte, „magia banului, magnetismul aurului, superstiția averii sunt poate cel mai răspândit motiv al zadarnic frământatei noastre vieți. [ …] Pentru bani se jertfește totul: liniștea, cinstea, iubirea proprie și a celorlalți”. (Mircea Florian, Arta de a suferi)

În funcție de epocile/ideologiile literare pe care le-au ilustrat, operele scriitorilor români au abordat în prim plan sau în plan secundar tema banului/a înavuțirii/a avariției. Este interesant de remarcat că această temă este evidențiată mai ales de operele literare realiste, care o asociază, de obicei, cu ideea degradării omului stăpânit de această obsesie/patimă.

Publicat în 1938, **romanul Enigma Otiliei este menit să ilustreze convingerile teoretice ale lui George Călinescu**. Într-o perioadă în care polemicile vizând structura narativă a acestei specii epice susțineau puncte de vedere, aparent divergente – necesitatea renunțării la structura de tip obiectiv, cu narator omniscient, prin includerea evenimentelor relevate de amintirile involuntare și de fluxul conștiinței și dorința perpetuării modelului clasic-realist, cu narator care controlează desfășurarea epică –, **George Călinescu optează pentru romanul obiectiv și metoda balzaciană** (realismul clasic).

**Roman realist**, care reconstituie o atmosferă – aceea a Bucureștiului antebelic –, **Enigma Otiliei urmărește evoluția raporturilor dintre personaje**, pe fondul așteptării unei moșteniri supralicitate de unii (clanul Tulea), indiferente pentru alții (Felix, Otilia, Pascalopol). **Tema banului susține firele narative principale**, deoarece majoritatea personajelor romanului se definesc prin raportare la poziția socială pe care le-o asigură averea. **Acțiunea este amplă**, desfășurându-se pe mai multe planuri narative, care conturează un conflict complex. Pe de o parte, clanul Tulea și Stănică Rațiu sunt obsedați în asemenea măsură de averea lui Costache Giurgiuveanu încât sacrifică aproape totul – „liniștea, cinstea, iubirea proprie și a celorlalți” (Mircea Florian, Arta suferinței) – , ceea ce creează numeroase centre de conflict exterior (Stănică Rațiu – Costache Giurgiuveanu, Aglae Tulea – Costache Giurgiuveanu). Pe de altă parte, banul modifică radical percepția asupra lumii a individului – Aurica Tulea crede că se va mărita dacă va dobândi averea lui moș Costache.

Cele douăzeci de capitole ale romanului dezvoltă **mai multe planuri narative**, care urmăresc destinele unor personaje, prin acumularea detaliilor . Orfan, ajuns în casa tutorelui său, Costache Giurgiuveanu, Felix Sima, proaspăt absolvent al Liceului Internat din Iași, dorește să studieze Medicina; remarcat încă din primul an de studiu, tânărul va face ulterior o carieră strălucită. În casa lui moș Costache, Felix se îndrăgostește de Otilia, aflată și ea sub tutela bătrânului. Deși ține la Otilia, fiica celei de-a doua soții, Costache ezită îndelung să o adopte, chiar după ce suferă un atac cerebral, pentru că nu se poate îndura să se despartă de banii pe care i-a agonisit de-a lungul anilor prin diverse metode. La insistențele lui Leonida Pascalopol, moș Costache va depune pe numele Otiliei o sumă oarecare, la care moșierul va mai adăuga ceva, pentru a-i crea fetei un sentiment de securitate și de independență financiară.

Averea lui Costache Giurgiuveanu este vânată în permanență de membrii clanului Tulea, care o detestă pe Otilia. Aglae - „baba absolută” - încearcă să intre în posesia averii bătrânului prin orice mijloace. După ce Simion, soțul decrepit, este abandonat într-un ospiciu, Aglae începe să supravegheze cu atenție casa lui Costache, pentru ca acesta să nu poată face nici o mișcare fără știrea ei. După primul atac cerebral pe care îl suferă Costache, clanul Tulea pune stăpânire pe casă, determinând revolta neputincioasă a bătrânului, înfuriat de „pungașii” care îi irosesc alimentele și băutura. Moartea lui Costache, provocată cu sânge rece de Stănică Rațiu, care fură, efectiv, banii ascunși de bătrân sub saltea, pune capăt atmosferei relativ calme care domnește în sânul familiei Tulea și influențează decisiv destinele personajelor. Stănică o părăsește pe Olimpia, invocând ridicolul motiv că aceasta nu-i mai poate dărui urmași, deși copilul lor murise din neglijența ambilor părinți. El se căsătorește cu Georgeta, „cu care nu avu moștenitori”, dar care îi asigură pătrunderea în cercurile sociale înalte. Felix și Otilia sunt nevoiți să părăsească locuința lui moș Costache, casa fiind moștenită de Aglae. Otilia se căsătorește cu Pascalopol, moșierul între două vârste, personaj interesant, sobru și rafinat, în a cărui afecțiune pentru Otilia se îmbină sentimente paterne și pasiune erotică. Felix află, mult mai târziu, întâlnindu-se întâmplător cu Pascalopol în tren, că Otilia a divorțat, recăsătorindu-se cu un „conte argentinian”, ceea ce sporește aura de mister a tinerei femei.

**Conflictul principal al romanului se conturează în jurul averii lui moș Costache**, prilej pentru observarea efectelor, în plan moral, ale **obsesiei banului**. Bătrânul avar, proprietar de imobile, restaurante, acțiuni, nutrește iluzia longevității și nu pune în practică nici un proiect privitor la asigurarea viitorului Otiliei. Direct sau indirect, acest personaj hotărăște destinul celorlalte. Moș Costache este o apariție bizară încă din primele pagini ale romanului. Când Felix își anunță sosirea prin „schelălăitul metalic” al clopoțelului, auzind scârțâitul scării își imaginează un om masiv, „de o greutate extraordinară”. Apariția așteptată nu se produce însă, întrucât în față îi apare un om mic, puțin adus de statură, cu o atitudine defensivă. Fizionomia – fața spână, buzele galbene de prea mult fumat, ochii clipind rar și moale – exprimă deruta unui om aflat, parcă, în fața unei situații neașteptate, deși evenimentul cu care se confruntă este unul banal: sunetul clopoțelului. Răspunsul pe care i-l dă lui Felix, când acesta întreabă de „domnul Constantin Giurgiuveanu” îl situează în domeniul absurdului: „… - Nu-nu stă nimeni aici…” Contrazicând evidența (el iese din casă și afirmă că în locuința nu stă nimeni), moș Costache are o atitudine care indică de la început **psihologia avarului**, care se teme de un intrus nedorit. De altfel, personajul este terorizat de sora sa, Aglae, care îi pândește cu lăcomie averea.

Demersul analitic al romanului cumulează nenumărate fapte, întâmplări, vorbe, gesturi, gânduri care pun în lumină dorința de a-și spori averea și zgârcenia bătrânului. De la micile „ciupeli” față de Pascalopol (care le tolerează, condescendent), până la socotelile încărcate pentru întreținerea lui Felix și la obținerea unor mari profituri din închirierea unor imobile pentru studenți, **moș Costache face orice pentru a agonisi.** Obișnuința de a strânge orice bănuț dă naștere unor scene în care ridicolul personajului este evident: când Pascalopol este invitat să joace cărți și pierde un ban, Costache susține vehement că moneda este a lui, deși adevărul e evident. **Privațiunile de ordin personal pe care și le impune îi conferă un aspect grotesc**: ghetele de gumilastic sunt degradate, ciorapii groși de lână sunt roși și plini de găuri, pantalonii largi de stambă colorată sunt prinși cu bucăți de sfoară care înlocuiesc șireturile, iar hainele îi sunt decolorate de purtarea lor indiferent de anotimp.

Când este necesar să capete îngrijiri medicale, moș Costache procedează în același mod: merge la un farmacist, dar nu este satisfăcut de preț și face o economie la medicamente de 20 de bani, care i se pare o sumă impresionantă. **Aceeași obsesie pentru economii** îl determină să facă planuri fantasmagorice de a-i construi Otiliei o casă cu materiale obținute din demolări, al cărei plan arhitectural îl construiește singur. Prin vânzarea de manuale, seringi, instrumente medicale obținute de la studenții mediciniști, moș Costache obține diverse sume, pe care le ține acasă, întrucât băncile nu-i inspiră siguranță.

Bâlbâiala și răgușeala sunt arme de apărare pe care le folosește ori de câte ori cineva încearcă să intre în relație cu el. **Teama de a nu fi prădat, suspiciunea permanentă accentuează grotescul personajului**, care se simte permanent pândit de „ochi” (ceea ce nu este lipsit de adevăr, întrucât Stănică Rațiu îl spionează constant, mai ales după ce are atacul de apoplexie). Ezitarea de a ceda o parte din avere Otiliei (ceea ce ar fi constituit un gest firesc, ținând cont de faptul că mama Otiliei a fost aceea care i-a adus o parte considerabilă din moștenire), subliniază avariția personajului.

Deși datele esențiale de caracter îl încadrează în **tipologia avarului**, Costache Giurgiuveanu este un personaj care iese din tiparele comune ale avariției. Evoluția sa stă sub semnul tragicului, deoarece personajul este scindat între dorința de a fi generos (cu Otilia și cu Felix) și obișnuința de a agonisi, de a strânge ultimul bănuț. Pe Otilia și pe Felix îi iubește sincer. El știe că adoptarea Otiliei și întocmirea testamentului de moștenire pe numele fetei i-ar asigura viitorul, dar ezită să facă pasul decisiv, acțiunile sale fiind determinate de un mecanism de natură duală: avariția care-l poartă în structurile automate ale conștiinței și generozitatea, care-l determină, uneori, să facă dezinteresate și protectoare.

**Victimă a puterii mistificatoare a banului**, moș Costache ajunge, în finalul romanului, în ipostaza unei marionete, asistând la cel mai grav și mai tragic asediu al averii sale. Situația este cu atât mai tragică cu cât atacul este condus de cele mai apropiate persoane (Aglae și restul familiei), victime, la rândul lor, ale aceluiași stăpân.

Dacă **în moș Costache autorul îl întruchipează pe cel stăpânit de patima avariției**, care îi dictează toate deciziile și îi sporește ezitările în momente cheie, în plan secundar, se urmăresc **aspectele definitorii pentru o societate în care motorul evoluției este banul**. Aurica este obsedată de avere pentru că trăiește iluzia că această i-ar asigura o partidă strălucită, Stănică se căsătorește cu Olimpia fiind ademenit de zestrea promisă de Simion, dar care se spulberă după o așteptare îndelungată, Otilia se obișnuiește să fie ocrotită de Pascalopol, care îi asigură un anume confort material. Așadar,**banul motivează gesturile personajelor**, le determină să ia, uneori, decizii nefirești în raport cu propria structură morală (Otilia îl părăsește pe Felix, deși îl iubește, pentru că Pascalopol îi asigură independența financiară).

**Însoțită de patima avariției**, dorința de a agonisi schimonosește până la grotesc portretele personajelor, dintre care cele mai degradate din punct de vedere moral sunt Aglae Tulea și Stănică Rațiu. **În Aglae, obsesia pentru averea lui Costache distruge orice urmă de sentiment fratern.** Când moș Costache se îmbolnăvește, ea nu manifestă niciun fel de îngrijorare cu privire la soarta bătrânului, ci îi este frică doar să nu dispară banii acestuia. În mod ironic, **Stănică, unul dintre cele mai imorale personaje ale romanului**, reușește să-și vadă visul împlinit. Însușindu-și banii lui moș Costache și determinând moartea acestuia, Stănică depășește orice limită a onorabilității.

Personajele create de George Călinescu se înscriu în limitele propriei condiții. Condiționate să-și desfășoare existența într-o societate în care banul reprezintă o valoare în sine, un scop, nu un mijloc, majoritatea personajelor acestui roman al lui George Călinescu ilustrează, ca evoluție, teoria determinismului social, trăind continuu efemeritatea „magiei banului”.