**Caracterizare**

**Nică este personajul principal** și cel mai complex al operei „Amintiri din copilărie” de Ion Creangă. Atunci când vei realiza caracterizarea acestuia trebuie să ai în vedere modul în care el evoluează de-a lungul celor patru capitole, dar și principalele trăsături evidențiate cu ajutorul metodelor de caracterizare (directă, indirectă, autocaracterizare).

[**Caracterizarea lui Nică**](https://liceunet.ro/ion-creanga/amintiri-din-copilarie/caracterizare/nica) nu doar că te va ajuta să înțelegi care sunt mijloacele de caracterizare pe care le-a folosit **Ion Creangă** pentru a contura profilul acestui personaj, dar te va ajuta și să îți reamintești cele mai importante secvențe ale operei.

# Caracterizarea lui Nică

„Amintiri din copilărie” reprezintă capodopera lui Ion Creangă, un roman publicat la sfârșitul secolului al XIX-lea, care recompune piesă cu piesă o întreagă lume, cu oameni, obiceiuri și credințe, autorul pornind de la propriile amintiri pe care le transfigurează artistic. Surprinzând evoluția protagonistului, Nică, **opera este un bildungsroman**, conceptul de origine germană referindu-se la devenirea treptată a personajului de-a lungul istorisirii.

**Nică este personajul principal, individual și realist,** destinul lui fiind urmărit din primii ani de viață până devine „holtei, din păcate!”. Naratorul-personaj povestește la persoana I fapte din propria copilărie, perspectiva auctorială conferind autenticitate operei și credibilitate întâmplărilor evocate. Pe parcursul romanului, Creangă îmbină ingenios perspectiva maturului cu cea a copilului, tonul utilizat fiind când jovial și ironic, când nostalgic și melancolic. Încărcătura emoțională este resimțită în fiecare episod relatat, amintirile copilăriei copleșindu-l: „Nu știu alții cum sunt, dar eu, când mă gândesc la locul nașterii mele, la casa părintească din Humuleşti […] parcă-mi saltă și acum inima de bucurie!”.

**Trăsăturile lui Nică**sunt evidențiate atât prin caracterizare directă, cât și indirectă. Formarea lui este oglindită pe parcursul celor patru capitole, conturându-se pas cu pas personalitatea acestuia, pe măsură ce descoperă lumea. Astfel, tema care stă la baza operei este modelarea unei personalități, ea fiind susținută de alte subteme cum ar fi copilăria, jocul, familia.  
Prin **caracterizarea directă** sunt puse în lumină **aspecte legate de biografia protagonistului.** Astfel, naratorul ne dezvăluie faptul că făcea parte dintr-o familie de oameni muncitori din satul Humulești. Ştefan a Petrei și Smaranda sunt părinții lui Nică, cei care i-au fost mereu aproape și care au avut o influență decisivă asupra formării lui. De asemenea, tot prin caracterizare directă sunt evidențiate **trăsături de caracter chiar de către narator, care se raportează la imaginea sa din copilărie și se autocaracterizează** adesea pe parcursul romanului. Astfel, aflăm că Nică era un copil voios, energic: „Și eu eram vesel ca vremea cea bună și sturlubatic și copilăros ca vântul în tulburarea sa”, dar uneori rușinos și temător: „un băiet prizărit, rușinos și fricos și de umbra mea”. Odată cu înscrierea la școală, Nică stabilește diverse relații cu cei din jurul său, fiind implicat adesea în mici conflicte copilărești, lucru care îl determină pe narator să spună că era „cel mai bun de hârjoană și slăvit de leneș”.

Protagonistul este **caracterizat direct nu doar de către narator, ci și de celelalte personaje**. Astfel, prin apelativele „ghiavole” și „tâlharule”, mătușa Mărioara evidențiază faptul că **băiatul era extrem de neascultător**, pricinuind chiar pagube celor din jur, iar termenul „zbânțuitul”, pe care mătușa Măriuca lui moș Andrei îl folosește referindu-se la Nică nu face decât să contureze aceeași imagine de copil neastâmpărat. Mai mult, chiar mama sa, Smaranda, i se adresează ironic copilului său „cu părul bălan”, tot din pricina năzbâtiilor făcute: „Îi veni tu acasă, coropcarule, dacă te-a răzbi foamea, ș-apoi atunci vom ave altă vorbă!”.

Prin metoda caracterizării indirecte sunt evidențiate o serie de trăsături morale puse în lumină de comportamentul protagonistului, de faptele sale, dar și de relațiile pe care le stabilește cu cei din jur. **Energia și pofta de viață ale copilului** sunt conturate pe parcursul romanului prin intermediul jocurilor la care ia parte, Nică petrecându-și timpul într-o manieră specifică acestei vârste lipsite de griji. Astfel, în episodul „La scăldat” acesta se bucură de apa răcoroasă într-o zi însorită de vară, inventând jocuri pline de haz: „După aceea zvârleam pietrele, pe rând, în știoalna unde mă scăldam: una pentru Dumnezeu și una pentru dracul, făcând parte dreaptă la amândoi”.

De asemenea, Nică era un **copil năzdrăvan și mereu pus pe șotii**, trăsături subliniate de numeroasele sale pozne. Astfel, în episodul „La cireșe” fură cireșele din grădina mătușii Mărioara, recurgând chiar la minciună pentru a-și putea pune planul în aplicare. Sub pretextul că merge la scăldat, se furișează în cireșul femeii, iar apoi, fiind zărit în timp ce aduna cireșele, reușește să scape de furia mătușii, nu înainte de a-i încâlci cânepa. Fiind **sprinten și isteț**, Nică profită de faptul că mătușa se împiedică și sare într-o clipă gardul pentru a porni spre casă. Pagubele făcute de băiat sunt plătite abia seara, când moș Vasile cere socoteală tatălui lui Nică, acesta aplicându-i o „chelfăneală” băiatului. Rușinea pe care o simte la gândul că toți vor afla fapta sa demonstrează că era un băiat conștient de greșelile comise și de consecințele acestora. Astfel de întâmplări sunt evenimente de viață care contribuie la conturarea personalității. Furând cireșele sau laptele lăsat la smântânit, năzdrăvanul Nică înțelege că mama avea dreptate atunci când îl avertizase „«Că Dumnezeu n-ajută celui care umblă cu furtișag»”.

Trecând treptat de la copilărie la adolescență, Nică este nevoit să părăsească familia și casa părintească pentru a se forma din punct de vedere profesional, mai întâi la Școala Domnească din Târgu Neamț și la Școala de Catiheți din Fălticeni, apoi la seminarul de la Socola. Fiind **iubitor de familie**, dar și de locurile natale, **Nică resimte acut dezrădăcinarea**, dorind să rămână în Humulești, universul magic al copilăriei sale de care era legat afectiv. Respectând dorința mamei de a-l vedea preot, Nică se desparte cu tristețe de familie, de „Ozana cea frumos curgătoare”, de săteni, de obiceiurile și tradițiile locului, privind mereu în urmă cu nostalgie.

Consider că **voioșia este principala trăsătură a personajului**, ea caracterizându-l nu doar pe Nică, ci pe toți copiii „de când e lumea asta și pământul”. Astfel, împărtășesc opinia lui George Călinescu, conform căreia opera lui Creangă ilustrează „copilăria copilului universal”, întrucât jocul și năzdrăvăniile sunt reperele veșnice ale anilor inocenței.

**Concluzionând**, putem spune că „Amintiri din copilărie” este o operă care reflectă **procesul de formare ca om a personajului central**. Joaca, poznele, sfaturile părintești au contribuit la conturarea unei personalități și a unei experiențe utile pentru următoarele etape din viață.

# Smaranda (mama lui Nică)

„Amintiri din copilărie” este cea mai cunoscută operă a lui Ion Creangă, povestitor remarcabil și unul dintre clasicii literaturii române (alături de Eminescu, Slavici și Caragiale). Cartea a fost publicată în revista „Convorbiri literare, pe parcursul anilor 1891 și 1892. Ultima parte a fost publicată postum, în anul 1892.

Cartea cuprinde numeroase personaje memorabile, bine conturate, care au contribuit, într-un fel sau altul, la dezvoltarea personalității lui Nică. Unul dintre aceste personaje este mama acestuia, Smaranda. Personaj secundar, static, ea este caracterizată cu precădere în mod direct, de către narator, dar și indirect. Trăsăturile mamei pot fi deduse și din simple replici, pe care autorul le reproduce atunci când își redă amintirile.

Smaranda întruchipează dragostea, grija, respectul și recunoștința. Iubirea autorului față de mama sa este exprimată prin evocarea nostalgică a acesteia. Imaginea ei, privită prin ochii copilului, este una plină de blândețe, duioșie și respect. La vârsta adultă, autorul o descrie prin următoarele cuvinte: „Așa era mama în vremea copilăriei mele, plină de minunății, pe cât mi-aduc aminte: și-mi aduc bine aminte, căci brațele ei m-au legănat [...] Și sânge din sângele ei și carne din carnea ei am împrumutat, și a vorbi de la dânsa am învățat.”.  Din acest pasaj deducem că Smaranda era o mamă iubitoare și grijulie. Ea bătea pământul, copacul sau peretele de care se loveau copiii pentru a le alina durerea.

O altă trăsătură a portretului moral al mamei se desprinde și din pasajul „Să nu mă faci, ia acuș, să ieu culeșerul din ocniță și să te dezmierd cât ești de mare!”. Deducem de aici că mama lui Nică era aspră când era nevoie, fapt ce arată că dorea ca fiii ei să fie copii ascultători și bine educați. Această trăsătură este vizibilă și în episodul în care Nică o lasă cu treburile și se duce la scăldat. Ea îi fură hainele, iar când el se întoarce acasă gol și rușinat, ea îl alintă, reușind astfel să-l facă să-i pară rău și să își dorească să-și schimbe comportamentul. Limbajul ei, uneori violent, sugerează o fire aprigă, dar care maschează întotdeauna un zâmbet care nu trebuie să iasă la suprafață.

Smaranda întruchipează tipologia femeii simple de la țară, o femeie pentru care educația este una dintre cele mai importante valori. Această caracteristică este transmisă de către narator în mod indirect, prin relatarea pasajelor în care ea citea împreună cu Nică. Ea mereu găsea timp pentru asta, în ciuda tuturor altor treburi pe care le avea.

Femeia era o gospodină desăvârșită. Ea se ocupa de toate treburile gospodăriei, dar și de creșterea copiilor săi. Inteligența ei este subliniată prin receptivitatea la nou, spre exemplu, atunci când susține că popia îi poate asigura un bun viitor copilului său. Era și foarte tenace și isteață, ea impunându-și în fața soțului dorința de a-l face preot pe Nică. Un episod grăitor în acest sens este acela în care Smaranda își exprimă deschis punctul de vedere privind această problemă: „Sărmane omule! Dacă nu știi boabă de carte, cum ai să mă înțelegi? Când tragi sorcoveții la musteață, de ce nu te olicăiesti atâta? [...] Ai să te duci în fundul iadului și n-are să aibă cine te scoate, dacă nu te-i sili să-ți faci un băiet popă. De spovedanie fugi ca dracul de tămâie”.

Ocupația de preot însemna, pe atunci, mai mult decât aplecare către religie. Preotul era privit de către săteni ca un mentor, fiind un om învățat, comparativ cu țăranul de rând. Fiindcă educația era nespus de prețuită de Smaranda, pentru ea era foarte important ca măcar unul dintre urmașii ei să se remarce datorită faptului că știa carte: „Și când învățam eu la școală, mama învăța cu mine acasă și citea acum la ceaslov, la psaltire și Alexandria mai bine decât mine, și se bucura grozav când vedea că mă trag la carte”. Din acest motiv, face astfel încât Nică să studieze la Fălticeni, iar, mai apoi, chiar și împotriva voinței acestuia, la seminarul de la Socola.

Deși nu este întâlnit foarte des în text, acest personaj reprezintă baza personalității personajului principal. Atât conștient, cât și prin puterea exemplului, Smaranda l-a învățat pe Nică totul; de la cum s-o asculte, până la cum să iasă din încurcături sau să facă năzdrăvănii. Băiatul i-a urmat exemplul, a moștenit de la ea ambiția, hărnicia, inteligența și iubirea față de familie, credința în religie și obiceiuri. Mama lui Nică este un personaj individualizat prin putere, ambiție, dar mai ales, prin iubirea față de familie.

# Fișă de lectură

Fișa de lectură a romanului Amintiri din copilărie a fost structurată în așa fel încât să includă toate detaliile semnificative despre această operă, dar și să te ajute să o înțelegi chiar dacă nu ai reușit încă să citești acest text integral.

**Titlul operei literare:** „Amintiri din copilărie”

**Autorul:** Ion Creangă

**Data primei apariții:** 1892

**Date importante despre viața și activitatea autorului:** Ion Creangă a trăit între anii 1837 și 1889, fiind unul dintre clasicii literaturii române. Opera sa a trecut proba timpului datorită măiestriei autorului în îmbinarea armonioasă a umorului cu farmecul zicerii. Născut în satul moldovenesc Humulești, într-o familie modestă, Creangă a transformat perioada copilăriei sale în temă literară pentru volumul autobiografic „Amintiri din copilărie”. Profesând ca dascăl, Creangă îl cunoaște pe Mihai Eminescu, la îndemnul căruia scrie multe dintre operele sale cunoscute. De asemenea, se bucură de aprecierea criticului Titu Maiorescu, acesta din urmă fiindu-i mai întâi profesor, apoi sprijin în obținerea postului de institutor. Moare în urma unei îndelungi suferințe de epilepsie, lăsând în urmă creații originale care nu se vor pierde niciodată în negura timpului.

**Alte opere ale autorului:** „[Popa Duhu](https://liceunet.ro/ion-creanga/popa-duhu)”, „[Moș Nichifor Coțcariul](https://liceunet.ro/ion-creanga/mos-nichifor-cotcariul)” (nuvele); „[Povestea lui Harap-Alb](https://liceunet.ro/ion-creanga/povestea-lui-harap-alb)”, „Capra cu trei iezi”, „[Povestea unui om leneș](https://liceunet.ro/ion-creanga/povestea-unui-om-lenes)”, „[Prostia omenească](https://liceunet.ro/ion-creanga/prostia-omeneasca)”, „[Moș Ion Roată și Unirea](https://liceunet.ro/ion-creanga/mos-ion-roata-si-unirea)”, „[Ivan Turbincă](https://liceunet.ro/ion-creanga/ivan-turbinca)”, „[Ion Roată și Cuza Vodă](https://liceunet.ro/ion-creanga/ion-roata-si-cuza-voda)”, „[Cinci pâini](https://liceunet.ro/ion-creanga/cinci-paini)” (povești), „[Dănilă Prepeleac](https://liceunet.ro/ion-creanga/danila-prepeleac)” (basm) etc.

**Specia literară:** Roman

**Tipul romanului:** Roman autobiografic, realist

**Genul literar:** Genul epic

**Curentul literar:** Realism

**Personaje:** Nică, Ștefan a Petrei (tata), Smaranda (mama), bădița Vasile, Smărăndița popii, David Creangă, mătușa Mărioara, Irinuca, Moș Vasile, părintele Ioan etc.

**Semnificația titlului:** Titlul romanului conturează tema copilăriei, dar totodată surprinde caracterul evocator al textului, prin utilizarea substantivului „amintiri”. Astfel, cititorul înțelege încă de la început faptul că întâmplările narate aparțin primei etape a vieții, fiind aduse în prezent datorită importanței și relevanței lor. În plus, întrucât ambele substantive care compun titlul sunt nearticulate – „amintiri” ți „copilărie” – putem spune că faptele evocate sunt general-valabile, mai exact, copilăria este aceeași vârstă a inocenței și a jocului, indiferent de epocă.

**Tematica:** Surprinzând evoluția protagonistului, Nică a lui Ștefan a Petrii, opera este un bildungsroman. Aceasta urmărește destinul lui Nică din primii ani de viață până devine „holtei, din păcate!”. Astfel, tema care stă la baza operei este modelarea unei personalități, ea fiind susținută de alte subteme cum ar fi copilăria, jocul, familia, școala, acestea din urmă contribuind la evidențierea trăsăturilor protagonistului și la conturarea personalității sale.

**Perspectiva narativă:** Naratorul-personaj povestește la persoana I fapte din propria copilărie, perspectiva actorială conferind autenticitate operei și credibilitate întâmplărilor evocate. Pe parcursul romanului, Creangă îmbină ingenios perspectiva maturului cu cea a copilului, tonul utilizat fiind când jovial și ironic, când nostalgic și melancolic.

**Modalități de caracterizare a personajelor:** Personajele romanului sunt credibile, realiste, trăsăturile acestora fiind puse în evidență în mod direct de către personajul-narator, dar și indirect, pornind de la faptele, gândurile, comportamentul sau relația acestora. Des utilizată este autocaracterizarea, naratorul raportându-se mereu la imaginea sa din copilărie.

**Rezumat pe scurt:** Din punct de vedere compozițional, „Amintiri din copilărie” este compus din patru capitole, fiecare capitol cuprinzând la rândul său o serie de episoade diferențiate tematic. Primul capitol cuprinde episoade cunoscute precum „Caprele Irinucăi” sau „Calul Bălan”. Accentul cade asupra școlii, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Calul de lemn – Calul Bălan – și  biciul – Sfântul Niculai –  primite ca dar de școală nouă de la preotul satului devin instrumente de pedeapsă pentru elevii nesilitori. După ce bădița Vasile este prins cu arcanul și luat la armată, Nică își continuă studiile la Broșteni, unde este cazat în casa sărăcăcioasă a Irinucăi. Luând râie de la caprele Irinucăi, Nică și vărul său încearcă să scape de mâncărimi scăldându-se în râu și dislocă o stâncă, aceasta distrugând casa Irinucăi.

Cel de-al doilea capitol cuprinde episoade amuzante precum „La cireșe”, „La scăldat” sau „Pupăza din tei”. Nică află că mătușa Mărioara este singură acasă și, profitând de ocazie, se furișează în cireșul din grădina acesteia cu scopul de a-și stăpâni pofta de cireșe. Deși este zărit, mătușa nu reușește să-l prindă. Pagubele făcute de băiat sunt plătite abia seara, când moș Vasile cere socoteală tatălui lui Nică, acesta aplicându-i o „chelfăneală” băiatului.

Și episodul „Pupăza din tei” are la bază o poznă a copilului, acesta răzbunându-se pe „cucul armenesc” pentru care era trezit mereu dis-de-dimineață de mama sa. Astfel, prinde pupăza, iar apoi încearcă să o vândă în iarmaroc. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Amenințat de moșneag că îl va duce la tatăl său, Nică pornește în mare grabă spre casă, iar pupăza își reia activitatea de deșteptător, spre bucuria sătenilor.

Tot pe un ton plin de vioiciune este narat și episodul „La scăldat”. Rugat de mamă să o ajute având grijă de fratele cel mic, Nică acceptă, dar nu se ține de cuvânt, ci se duce la scăldat. Observând lipsa lui, Smaranda îl caută, și, găsindu-l la gârla din sat, îi fură hainele. Văzând acestea, Nică se strecoară cu greu până acasă, unde, odată ajuns, cere mamei să-l ierte și să-i dea de mâncare.

Cel de-al treilea capitol se concentrează asupra întâmplărilor din adolescența personajului. Acesta merge la Școala Domnească din Târgu Neamț, apoi urmează cursurile Școlii de Catiheți din Fălticeni, dorința mamei sale fiind aceea de a-l vedea preot în sat. Ulterior, școala din Fălticeni se închide, elevii fiind îndrumați înspre seminarul de la Socola.

Cel de-al patrulea capitol surprinde neliniștea lui Nică, personaj care este nevoit să se desprindă de universul magic al Humuleștilor pentru a-și continua studiile departe de casă. Această ultimă parte se încheie cu prezentarea unei mulțimi de elevi în curtea mănăstirii de la Socola, printre care se afla și Nică.   
Stil: Ton umoristic, ironic, exprimare jovială, caracter evocator, oralitate.

**Impresii personale:** „,Amintiri din copilărie” reprezintă capodopera lui Ion Creangă, un roman publicat la sfârșitul secolului al XIX-lea, care recompune piesă cu piesă o întreagă lume, cu oameni, obiceiuri și credințe, autorul pornind de la propriile amintiri pe care le transfigurează artistic. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# Comparație între Nică și Tom Sawyer

Tema copilăriei a fost îndelung explorată de către numeroși autori, dintre care unii au reușit să producă opere îndrăgite de-a lungul timpului, care i-au făcut cunoscuți. Două dintre aceste opere sunt „Aventurile lui Tom Sawyer”, de Mark Twain, și „Amintiri din copilărie”, de Ion Creangă. Prima a apărut în anul 1876, în timp ce volumul lui Creangă a văzut lumina tiparului în 1892. Departe de a se asemăna doar prin tema aleasă, cele două opere au protagoniști similari.

Asemănările dintre cei doi sunt determinate, în primul rând, de perioada în care aceștia trăiesc. Deși Tom Sawyer este un personaj fictiv (deși împrumută din trăsăturile autorului în vremea copilăriei, nu se identifică total cu acesta), iar Nică, unul real (Ion Creangă însuși, în vremea copilăriei sale), experiențele lor au loc la jumătatea secolului al XIX-lea. Astfel, acțiunea romanului „Aventurile lui Tom Sawyer” debutează în 1840, iar cea din „Amintiri din copilărie” se petrece în aceeași perioadă, având în vedere faptul că Ion Creangă s-a născut în anul 1837. Tom este mai mare decât Nică, dar diferența nu este semnificativă.

În al doilea rând, copiii au personalități similare. Cele mai multe dintre acestea sunt menite să întrunească trăsăturile „copilului universal”, reprezentat literar drept plin de viață, poznaș, inventiv, jucăuș, entuziast și năstrușnic. Atât Tom, cât și Nică, au spirit de aventură și nu se plictisesc nicio clipă. Adeseori, dorințele lor contrastează cu regulile impuse de către adulți, însă aceasta nu face decât să sporească entuziasmul copiilor, care, prin dezaprobarea adulților, își reafirmă propriile identități.

Inventivi, aceștia nu se mulțumesc doar cu aventurile asociate poznelor pe care le fac, încercând chiar și să profite de pe urma acestor năzbâtii. Nică, de exemplu, sătul de cântecul pupezei din tei, decide să scape de ea, dar, în loc s-o elibereze, decide să încerce s-o vândă la târg. În același timp, Tom reușește să manipuleze copiii mai mici de pe strada lui, pe care-i convinge că treburile pe care era obligat să le facă erau, de fapt, privilegii, și astfel, aceștia cad de acord să-l plătească pentru a fi lăsați să muncească în locul lui.

Evitarea responsabilităților este o trăsătură definitorie a copilului universal, care se simte liber, cu drept asupra lui însuși și a timpului pe care-l are la dispoziție. Această tendință se remarcă și în episodul intitulat „La scăldat”, din „Amintiri din copilărie”, când Nică își abandonează responsabilitățile casnice pentru plăcerea scăldatului. Episodul devine de-a dreptul hazliu când mama îi fură hainele, pe care băiatul le lăsase pe malul apei. Și Tom merge la scăldat pentru a fugi de responsabilitate, fiind vorba, în cazul lui, despre școală. Astfel, Tom chiulește de la cursuri pentru a merge să înoate, iar, drept pedeapsă, mătușa Polly îl pune să-i vopsească gardul.

O diferență semnificativă între Nică și Tom este reprezentată de structura familială în care cresc cei doi copii. În timp ce „Amintiri din copilărie” este presărată cu fragmente în care autorul își evocă familia, Tom Sawyer este orfan, iar relația cu mătușa Polly nu ocupă un loc important în cadrul romanului. Profund atașat de familie și de meleagurile natale, Ion Creangă zugrăvește cu sensibilitate figurile parentale, în special pe cea a mamei.

În concluzie, în ciuda contextelor diferite în care se găsesc (Tom în America, orfan, crescut de mătușa lui, iar Nică în România, Moldova, în sânul unei familii numeroase), între Nică și Tom Sawyer există mai multe asemănări decât deosebiri. Ambii corespund prototipului „copilului universal”. Energici, glumeți, năzdrăvani, cu un acut simț al aventurii, cei doi băieți reprezintă adevărate oglinzi are copiilor de pretutindeni.

# Paralelă Hronicul și cântecul vârstelor

**„Amintiri din copilărie”** și **„Hronicul și cântecul vârstelor”** sunt două opere literare autobiografice, prima dintre ele aparținându-i lui **Ion Creangă**, iar cea de-a doua, lui **Lucian Blaga**. „Amintiri din copilărie” a fost publicată pentru prima dată în revista „Convorbiri literare”, primele două părți apărând în anul 1881, iar cea de-a treia, în 1882, ultima parte urmând a fi publicată postum. La fel s-a întâmplat și cu „Hronicul și cântecul vârstelor”, romanul fiind publicat abia după moartea scriitorului, în anul 1965.

Între cele două opere există atât **asemănări**, cât și **deosebiri**. Ambele sunt **scrieri cu caracter autobiografi**c, în cadrul cărora sunt relatate cele mai importante **momente ale copilăriei autorilor**. Atât în prima, cât și în cea de-a doua, sunt reconstituite detalii esențiale, precum: mediul în care fiecare dintre cei doi scriitori și-a petrecut anii copilăriei, portretele părinților, ale fraților, precum și imaginea satului. În timp ce Creangă a copilărit în Moldova, în satul Humulești, Lucian Blaga s-a născut în Ardeal, în satul Lancrăm.

Mezinul unei familii cu nouă copii, Blaga a demonstrat cea mai mare curiozitate intelectuală dintre toți. La început, însă, amintindu-și de începuturile existenței sale, autorul își amintește „nefireasca luciditate” care a intervenit între el și cuvânt. Astfel, Blaga se dovedește a fi un copil timid, precaut și de o profunzime uimitoare, încă de la o vârstă fragedă. Nu la fel se petrece, însă, în cazul lui Nică (porecla pe care o primise Ion Creangă, copil fiind). În timp ce **copilul Blaga reprezintă un caz aparte, Nică întruchipează copilul universal**, cu care se pot identifica cei mai mulți dintre cei mici: „Așa eram eu la vârsta cea fericită, și așa cred că au fost toți copiii, de când îi lumea asta și pământul, măcar să zică cine ce-a zice”.

Cele două opere se aseamănă, ambele aparținând genului epic și reprezentând **texte nonficționale**. Ele **seamănă și prin tematică**, întrucât ambele au ca temă predominantă copilăria. De asemenea, amândouă își surprind protagoniștii în plină evoluție, cititorul asistând, așadar, la începuturile maturizării eroilor. Atât în „Hronicul și cântecul vârstelor”, cât și în „Amintiri din copilărie”, perspectiva narativă este subiectivă. Acțiunea este relatată, așadar, de către personajul-narator, care rememorează evenimentele povestite, întrucât aparțin propriei sale experiențe. El este, deci, în ambele cazuri, profund implicat în acțiunea romanului.

În timp ce „Amintiri din copilărie” se împarte în patru capitole, „Hronicul și cântecul vârstelor” cuprinde nu mai puțin de douăzeci. **O altă diferență care se remarcă între cele două opere este reprezentată de limbajul utilizat** de către autorii acestora. Astfel, în „Amintiri din copilărie” observăm cu ușurință oralitatea stilului, care asigură expresivitatea textului. Impresia oferită este aceea a unei povestiri relatate în fața unui public ascultător, și nu în paginile unei cărți. Oralitatea stilului este realizată prin intermediul dialogului („- Așa a fi, n-a fi așa, zise mama, vreu să-mi fac băietul popă, ce ai tu? - Numaidecât popă, zise tata.”), precum și prin exclamații, interogații, interjecții („- Ei, ei! Acu-i acu, măi, Nică!”, „iaca”), formule specifice („toate ca toate”, „vorba ceea”, „de voie de nevoie”, „vorba unei babe”) și proverbe („Golătatea înconjură, iar foamea dă de-a dreptul”). Despre „Hronicul și cântecul vârstelor”, criticul literar Sever Gulea a declarat că este „scrisă într-un limbaj cu nuanțe arhaice, fermecător din punct de vedere stilistic, dând impresia unei povești depănate de un bunic înțelept”, iar „volumul lui Blaga recuperează nu doar fragmente dintr-o biografie excepțională, dar lasă permanent să se întrevadă poezia de dincolo de amintiri”.

**În concluzie**, între „Hronicul și cântecul vârstelor” și „Amintiri din copilărie” există atât similitudini, cât și diferențe. Primele se remarcă la nivelul tematicii, al viziunii asupra satului românesc și al prezentării procesului de maturizare a protagoniștilor. Diferențele dintre cele două opere se manifestă la nivelul limbajului și al întinderii textelor. Cu toate acestea, amândouă înfățișează începuturile devenirii a doi mari scriitori.