**Rezumat**

**Rezumatul** romanului „Amintiri din copilărie” cuprinde povestirea celor mai importante secvențe care se petrec de-a lungul celor patru capitole din care este compusă opera. De asemenea, în subcapitolele acestui rezumat vei găsi o povestire mai amplă a celor mai semnificative episoade din „Amintiri din copilărie”.

**„Amintiri din copilărie”** reprezintă capodopera lui Ion Creangă, un **bildungsroman** publicat la sfârșitul secolului al XIX-lea, care surprinde formarea copilului Nică a lui Ștefan a Petrii, urmărindu-l din primii ani de viață, până devine „holtei, din păcate!”. Originalitatea creației constă într-o împletire armonioasă a umorului cu ironia și jovialitatea exprimării, Creangă impresionând cititorii prin stilul jovial pe care îl abordează. Având drept embrion literar universul fascinant al copilăriei, opera lui Creangă recompune piesă cu piesă o întreagă lume, cu oameni, obiceiuri și credințe, pornind de la propriile amintiri pe care le transfigurează artistic.

Din punct de vedere **compozițional**, „Amintiri din copilărie” este compus din **patru capitole**, fiecare capitol cuprinzând la rândul său o serie de episoade diferențiate tematic. Încă din primul capitol întâmplările relatate sunt fixate în timp și spațiu, mai exact, în copilăria lui Nică și în Humulești, satul natal al acestuia. Narațiunea se povestește la persoana I, Creangă îmbinând ingenios perspectiva maturului cu cea a copilului. Astfel, avem de-a face cu o perspectivă auctorială, care conferă autenticitate operei literare și credibilitate faptelor prezentate.

**Primul capitol** cuprinde episoade cunoscute precum „Caprele Irinucăi” sau „Calul Bălan”. Accentul cade asupra școlii, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Ca dar de școală nouă, părintele Ioan, tatăl Smărăndiței, aduce la școală un cal de lemn – Calul Bălan – și un bici – Sfântul Niculai – care vor servi drept instrumente de pedeapsă pentru elevii nesilitori. Amuzată de situație, fiica preotului este prima pedepsită, ea stârnind mila celor din jur, care se uitau speriați.

După ce bădița Vasile este prins cu arcanul și luat la armată, Nică își continuă studiile la Broșteni, unde pornește împreună cu bunicul David și cu vărul Dumitru, la insistențele mamei sale. Acolo este cazat în casa sărăcăcioasă a Irinucăi. Prezentându-se la școală, Nică și Dumitru sunt nevoiți să renunțe la plete, din porunca dascălului. Apoi, luând râie de la caprele Irinucăi, cei doi băieți încearcă să scape de mâncărimi scăldându-se în râu. În timpul unei astfel de băi, Nică și vărul său dislocă o stâncă, aceasta distrugând casa Irinucăi. Ei fug din Broșteni și, ajunși din nou în grija lui David Creangă, sunt scăpați de râie de către nevasta acestuia.

Cel de-**al doilea capitol** cuprinde episoade amuzante precum [„La cireșe”](https://liceunet.ro/ion-creanga/amintiri-din-copilarie/rezumat/la-cirese), [„La scăldat”](https://liceunet.ro/ion-creanga/amintiri-din-copilarie/rezumat/la-scaldat) sau [„Pupăza din tei”](https://liceunet.ro/ion-creanga/amintiri-din-copilarie/rezumat/pupaza-din-tei). Naratorul evocă întâmplări precum cele de la tăiatul porcului, obiceiurile de Anul Nou, furtul laptelui lăsat la smântânit de Smaranda, mama sa, și aruncarea vinii pe strigoi. Urmează, apoi, furtul cireșelor din grădina mătușii Mărioara. Nică pornește de acasă cu scopul de a fura niște cireșe de la moș Vasile. Gândindu-se cum să facă, intră în casa unchiului său, unde o găsește pe mătușa sa, Mărioara, și îi spune acesteia că ar vrea să meargă la scăldat cu vărul Ion. Aflând că nici vărul, nici unchiul nu sunt acasă, Nică își ia la revedere spunând că va merge singur la scăldat.

Însă, el se furișează în grădină și se urcă de îndată în cireș. În timp ce aduna în sân cât mai multe cireșe, Nică este zărit de mătușa Mărioara. Aceasta din urmă încearcă să-l prindă pentru a-i da o lecție, dar la un moment dat se împiedică, iar Nică, profitând de căzătura mătușii sale, sare gardul grădinii și pornește în mare grabă spre casă. Odată cu lăsarea serii, moș Vasile a venit împreună cu vornicul și cu paznicul acasă la Nică pentru a cere socoteală. Tatăl lui Nică află cele întâmplate, plătește pagubele, iar copilul primește o „chelfăneală” de la tatăl său pentru a-i servi drept învățătură de minte.

Și episodul „Pupăza din tei” are la bază o poznă a copilului, acesta din urmă fiind trezit dis-de-dimineață pentru a nu fi „spurcat” de pupăza din tei, pasăre care își avea cuibul pe dealul unde locuia moș Andrei, unchiul lui Nică. Odată trezit, Nică primește sarcina de a duce mâncare oamenilor angajați la prășit. Copilul se abate din drumul său cu scopul de a prinde pupăza, căreia îi purta pică pentru că îl trezea devreme în fiecare dimineață. Folosindu-se de un vicleșug, pune o lespede în gura scorburii pentru a prinde pupăza și își continuă drumul. Întrucât ajunge târziu, iar mâncarea este rece, Nică scapă cu greu de furia lingurarilor flămânzi. Ulterior, se întoarce la tei, prinde pupăza și o ascunde în podul casei.

A doua zi, mătușa Măriuca sosește acasă la Nică spunând că pupăza, deșteptătorul satului, a fost furată. Ea îl acuză pe Nică de această faptă întrucât a fost văzut prinzând pupăza și cere socoteală mamei lui. Auzind cele spuse de mătușa sa, Nică se sperie, ia pupăza din podul casei și decide să o vândă în iarmaroc. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Ba mai mult, moșneagul îl amenință că îl va duce la tatăl său, iar Nică pornește în mare grabă spre casă.

În următoarea zi, mama lui Nică a făcut mâncare din belșug și a chemat-o la ospăț și pe mătușa Măriuca, cele două concluzionând că nu poți avea încredere în spusele oamenilor. Astfel, Nică scapă cu bine din încurcătură, fiind considerat complet nevinovat.

Tot pe un ton plin de vioiciune este narat și episodul „La scăldat”. În primul fragment sunt enumerate o multitudine de sarcini gospodărești, acestea din urmă determinând-o pe mama lui Nică să-l trezească de dimineață pentru a o ajuta, având grijă de fratele mai mic. Deși îi făgăduiește mamei sale că îi va asculta rugămintea, Nică profită de vremea frumoasă și merge la scăldat. Observând că acesta nu este acasă, mama sa își dă seama că a plecat la gârla din sat și pornește în căutarea lui. Ajunsă acolo, mama își vede copilul tolănit în pielea goală și, enervându-se, îi ia hainele de pe mal și pleacă apoi înspre casă. Văzând acestea, Nică se gândește disperat cum să ajungă acasă fără veșminte, cu atât mai mult cu cât fetele aflate la baltă îl priveau și râdeau pe seama lui.

În cele din urmă, profitând de neatenția fetelor, Nică fuge înspre casă prin curțile oamenilor, încercând să nu fie văzut de nimeni. Scapă de câinii lui Trăsnea care se năpustiseră asupra lui, și, ajungând acasă o roagă pe mama sa cu lacrimi în ochi să-i dea de mâncare. Femeia îl iartă, iar Nică, fiind cuprins de remușcări, devine ascultător și harnic pentru o bună bucată de vreme, spre bucuria mamei sale.

Cel de-**al treilea capitol** se concentrează asupra întâmplărilor din adolescența personajului. Acesta merge la Școala Domnească din Târgu Neamț, apoi urmează cursurile Școlii de Catiheți din Fălticeni, dorința mamei sale fiind aceea de a-l vedea preot în sat. Naratorul își descrie cu amănunt prietenii de atunci, dar și obiceiurile acestora. De asemenea, critică metodele de învățare promovate la seminar, întrucât acestea pun accentul exclusiv pe memorare. Nică este cazat împreună cu alți colegi la Pavel Ciubotarul. Naratorul prezintă certurile și șotiile copiilor, acestea fiind cauza evacuării lor și a mutării lui Nică la un fierar. În cele din urmă, școala din Fălticeni se închide, elevii fiind îndrumați înspre seminarul de la Socola.

Cel de-**al patrulea capitol** este totodată cel din urmă. Acesta surprinde neliniștea lui Nică, personaj care este nevoit să se desprindă de universul magic al Humuleștilor pentru a-și continua studiile departe de casă. Naratorul descrie cu nostalgie peisajul încântător, dominat de „Ozana cea frumos curgătoare și limpede ca cristalul”, voioșia sătenilor, datinile și obiceiurile satului, evidențiind astfel cât este de greu să lași în urmă satul natal și casa părintească. Nică o roagă pe mama sa să-și schimbe decizia de a-l trimite la seminarul din Socola, preferând alte variante, cum ar fi călugăria. Cu toate acestea, Smaranda nu se lasă convinsă, iar Nică pornește la drum înspre Socola. Capitolul se încheie cu prezentarea unei mulțimi de elevi în curtea mănăstirii de la Socola, printre care se afla și Nică.

**Concluzionând**, putem spune că „Amintiri din copilărie” pune în lumină tema copilăriei, năzbâtiile lui Nică făcând parte din naturalețea și farmecul acestei vârste. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# Pupăza din tei

**Episodul „Pupăza din tei”** debutează cu plasarea în timp a întâmplării evocate „Mă trezește mama într-o dimineață din somn”, spațiul fiind, bineînțeles, Humulești, satul natal al lui Creangă. Încă din primul fragment suntem introduși direct în acțiune, **mama lui Nică trezindu-l pe acesta dis-de-dimineață pentru a nu fi „spurcat” de pupăza din tei**, pasăre care își avea cuibul pe dealul unde locuia moș Andrei, unchiul lui Nică: „Scoală, duglișule, înainte de răsăritul soarelui; iar vrei să te pupe cucul armenesc și să te spurce, ca să nu-ți meargă bine toată ziua?”.

Odată trezit, Nică primește sarcina de a duce mâncare oamenilor angajați la prășit. **Copilul se abate din drumul său cu scopul de a prinde pupăza, căreia îi purta pică pentru că îl trezea devreme în fiecare dimineață**. Ajuns la tei, Nică cercetează scorbura cu mâna și prinde pupăza, însă, speriindu-se de creasta de pene a acesteia, o aruncă. Folosindu-se de un vicleșug, pune o lespede în gura scorburii pentru a prinde pupăza și își continuă drumul. Întrucât ajunge târziu, iar mâncarea este rece, Nică scapă cu greu de furia lingurarilor flămânzi. Ulterior, se întoarce la tei, **prinde pupăza și o ascunde în podul casei.**

A doua zi, mătușa Măriuca sosește acasă la Nică spunând că pupăza, deșteptătorul satului, a fost furată. Ea îl acuză pe Nică de această faptă, întrucât a fost văzut prinzând pupăza și cere socoteală mamei lui. Auzind cele spuse de mătușa sa, **Nică se sperie, ia pupăza din podul casei și decide să o vândă în iarmaroc**. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Enervat de fapta moșneagului, Nică îi cere acestuia să îi plătească paguba. Aflând că este fiul lui Ștefan a Petrei, negustorul îi spune că îl cunoaște pe tatăl lui, ba mai mult, l-a și văzut de puțin timp în iarmaroc. Când îl amenință că îl va duce la tatăl său, Nică pornește în mare grabă spre casă.

Ajuns acasă, Nică află de la frații săi că părinții sunt în iarmaroc, iar mătușa lor a făcut mare zarvă în sat din pricina pupezei dispărute. În toiul discuției se  aude cântecul pupezei, semn că acuzele mătușii nu erau adevărate. A doua zi, mama lui Nică a făcut mâncare din belșug și a chemat-o la ospăț și pe mătușa Măriuca, cele două concluzionând că nu poți avea încredere în spusele oamenilor. Astfel, Nică scapă cu bine din încurcătură, fiind considerat complet nevinovat. Tonul ironic al naratorului imprimă vioiciune povestirii, iar faptele prezentate conturează un univers al inocenței.

**În încheiere**, putem spune că **episodul „Pupăza din tei” pune în lumină tema copilăriei**, năzbâtiile lui Nică făcând parte din naturalețea și farmecul acestei vârste. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# La scăldat

**Episodul „La scăldat”** debutează cu plasarea în timp a întâmplării evocate: „Într-o zi, pe-aproape de Sânt-Ilie”, spațiul fiind, bineînțeles, Humulești, satul natal al lui Creangă. În primul fragment sunt enumerate o multitudine de sarcini gospodărești, acestea din urmă determinând-o pe mama lui Nică să-l trezească de dimineață pentru a o ajuta. Fiind cel mai mare dintre frați, mama îi explică faptul că tatăl său e la coasă, iar ea are foarte multă treabă în gospodărie, prin urmare, ar fi de mare ajutor dacă ar rămâne acasă și l-ar îngriji pe fratele său mai mic. În schimb, mama îi promite că va fi răsplătit pentru munca depusă cu „o pălăriuță cu tăsma ș-o curălușă de cele cu chimeri”, de la Fălticeni. Cu toate că gândul lui nu era acolo, Nică acceptă pentru a-i face pe plac mamei sale.

Dialogul dintre cei doi este întrerupt de un pasaj în care sunt descrise șezătorile din Humulești, Nică fiind foarte harnic și priceput „la cusut și sărăduit sumane și mai ales la roată”, întrecându-le chiar și pe fete. Mai mult, este subliniat cu mult umor de către narator faptul că a lucra între fete era pentru Nică o adevărată plăcere: „cum sfârâia fusul roții, așa-mi sfârâia inima-n mine de dragostea Măriucăi!”.

Deși îi făgăduiește mamei sale că îi va asculta rugămintea, **Nică profită de vremea frumoasă și merge la scăldat**. Observând că acesta nu este acasă, mama sa își dă seama că a plecat la gârla din sat și pornește în căutarea lui. Nică se răsfață cu o serie de jocuri copilărești, sărind în apă sau privind „cum se joacă apa cu piciorușele cele mândre ale unor fete”. Ajunsă acolo, **mama își vede copilul tolănit în pielea goală și, enervându-se, îi ia hainele de pe mal și pleacă apoi înspre casă**. Văzând acestea, Nică se gândește disperat cum să ajungă acasă fără veșminte, cu atât mai mult cu cât fetele aflate la baltă îl priveau și râdeau pe seama lui.

În cele din urmă, profitând de neatenția fetelor, **Nică fuge înspre casă prin curțile oamenilor**, încercând să nu fie văzut de nimeni. Scapă de câinii lui Trăsnea care se năpustiseră asupra lui, și, ajungând acasă o roagă pe mama sa cu lacrimi în ochi să-i dea de mâncare: „Mamă, bate-mă, ucide-mă, spânzură-mă, fă ce știi cu mine; numai dă-mi ceva de mâncare, că mor de foame!”. Femeia îl iartă, iar Nică, fiind cuprins de remușcări, devine ascultător și harnic pentru o bună bucată de vreme, spre bucuria mamei sale.

**Episodul se încheie cu o scurtă autocaracterizare** făcută din perspectiva maturului: „Ia, am fost și eu, în lumea asta, un boț cu ochi, o bucată de humă însuflețită din Humulești”. Aceasta este continuată cu o ironie specifică stilului autorului humuleștean: „Dar și sărac așa ca în anul acesta, ca în anul trecut și ca de când sunt, niciodată n-am fost!”. Tonul glumeț imprimă vioiciune povestirii, iar faptele prezentate conturează un univers al inocenței.

**Concluzionând**, putem spune că episodul **„La scăldat” pune în lumină tema copilăriei**, năzbâtiile lui Nică făcând parte din naturalețea și farmecul acestei vârste. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# La cireșe

**Episodul „La cireșe”** debutează cu plasarea în timp a întâmplării evocate: „Odată, vara pe-aproape de Moși”, spațiul fiind, bineînțeles, Humulești, satul natal al lui Creangă. **Nică pornește de acasă cu scopul de a fura niște cireșe** de la moș Vasile. Gândindu-se cum să facă, intră în casa unchiului său, unde o găsește pe mătușa sa, Mărioara, și îi spune acesteia că ar vrea să meargă la scăldat cu vărul Ion. Pretextul este bine ales, deoarece Nică testează teritoriul și află faptul că moș Vasile și vărul Ion sunt plecați „la o chiuă din Condreni, s-aducă niște sumani”. Astfel, se desparte politicos de mătușa sa, spunând că regretă faptul că vărul Ion nu este acasă, cu toate că în realitate, situația îl bucură. Dialogul dintre mătușă și nepot este întrerupt de un pasaj descriptiv, în care autorul povestește cum fac negoț humuleștenii pentru a-și asigura traiul zilnic.

Deși îi dă de înțeles mătuși că merge la scăldat, **Nică se furișează în grădină și se urcă de îndată în cireș**. În timp ce aduna în sân cât mai multe cireșe, **Nică este zărit de mătușa Mărioara**, care îl amenința cu o joardă. Văzând că „tălharul” nu se dă jos din cireș, mătușa aruncă bulgări de pământ înspre el, fără a-l nimeri. Tot mai nervoasă, femeia încearcă să urce în cireș pentru a-l prinde pe făptaș, dar acesta coboară printr-un salt sprinten și fuge prin cânepă din calea mătușii sale. Hotărâtă să-i dea o lecție, mătușa Mărioara nu contenește fuga, până când, la un moment dat, se împiedică și cade. Profitând de căzătura mătușii sale, **Nică sare gardul grădinii și pornește în mare grabă spre casă**, fiind foarte ascultător în acea zi.

Odată cu lăsarea serii, moș Vasile a venit împreună cu vornicul și cu paznicul acasă la Nică pentru a cere socoteală. Tatăl lui Nică află cele întâmplate și, jenat fiind, este nevoit să plătească pagubele, mai exact, cireșele furate și cânepa încâlcită. În urma celor întâmplate, **Nică primește o „chelfăneală” de la tatăl său** pentru a-i servi drept învățătură de minte. Mai mult, copilul ajunge la vorbele mamei sale, care îl avertizase „«Că Dumnezeu n-ajută celui care umblă cu furtișag»”. De asemenea, se gândește cum va da ochii cu fetele și băieții din sat la hore sau la scăldat, fiind foarte rușinat de fapta sa.

**Episodul se încheie într-o notă optimistă și plină de haz**, întrucât naratorul afirmă faptul că, deși copil fiind se ferea să facă vreo năzbâtie, „parcă naiba mă împingea, de le făceam atunci cu chiuita.”. Tonul glumeț imprimă vioiciune povestirii, iar faptele prezentate conturează un univers al inocenței.

**Concluzionând**, putem spune că episodul „La cireșe” **pune în lumină tema copilăriei**, năzbâtiile lui Nică făcând parte din naturalețea și farmecul acestei vârste. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# Momentele subiectului

„Amintiri din copilărie” este titlul unui **roman autobiografic** scris de Ion Creangă și desemnat „primul roman al copilăriei țărănești” din literatura română. Compus din **patru părți**, romanul a fost publicat pentru prima dată în paginile revistei „Convorbiri literare”. Prima parte a apărut în anul 1881, urmând ca partea a doua și a treia să fie publicate un an mai târziu, în 1882. Ultima parte a apărut după moartea autorului, în anul 1892.

Deși opera de față se încadrează în genul epic, prima, a treia și a patra parte se constituie dintr-o înșiruire de amintiri, însă acțiunea nu este destul de amplă pentru a fi împărțită în **momentele subiectului** în cazul fiecărei amintiri în parte. Cea de-**a doua secțiune a volumului**, însă, **cuprinde vestitele povestiri intitulate „La cireșe”, „Pupăza din tei” și „La scăldat”**. Acțiunea acestor povestiri este organizată conform momentelor subiectului narativ.

## La cireșe

În **expozițiune** sunt fixate coordonatele spațio-temporale ale acțiunii: într-o vară, în luna iunie, în Humulești, satul natal al personajului-narator. **Intriga** este reprezentată de decizia lui Nică (personajul-narator) de a merge la furat de cireșe, la Moș Vasile, fratele mai mare al tatălui său. **Desfășurarea acțiunii** debutează cu planul de bătaie al lui Nică, acesta prefăcându-se că venise pentru a-l chema pe Ioan (vărul său, fiul lui Moș Vasile) la scăldat. Găsind-o acasă pe mătușa Mărioara, Nică află că Ioan plecase împreună cu tatăl lui „sub cetate, la o chiuă din Codreni, s-aducă niște sumani”. După o scurtă explicație privind ocupațiile de bază ale humuleștenilor, personajul-narator revine la întâmplarea de față, bucuros că „o nimerise”, astfel încât nu trebuia să plece la scăldat, fiind liber să se concentreze asupra furatului de cireșe. Așadar, după ce-și ia rămas-bun de la mătușa Mărioara, adăugând cât de rău îi părea că nu-și găsise acasă verișorul, se furișează prin curte, ajungând la cireșul mult visat.

**Punctul culminant** are loc chiar pe când Nică se află în toiul culesului cireșelor, „crude, coapte, cum se găseau”, mătușa Mărioara apare lângă copac, cu o nuia în mână. Nervoasă, îl ceartă pe Nică, iar băiatul, știind că urma să fie bătut, sare din copac chiar în cânepa proaspăt crescută. Are loc o scenă intensă, în care Nică este urmărit de mătușa lui prin cânepă („Și eu fuga, și ea fuga, și eu fuga, și ea fuga...”). Momentul se încheie cu o căzătură a femeii, de care copilul profită pentru a scăpa de pedeapsă.

**Deznodământul** înfățișează primirea pedepsei binemeritate din partea tatălui, pe care fratele lui îl obligase să plătească stricăciunile făcute de Nică. Astfel, băiatul primește o bătaie pe care n-o uită niciodată, după care întreg satul află despre pozna lui, fiindu-i rușine, pentru o perioadă, să meargă la scăldat, la biserică sau la horă.

## Pupăza din tei

**Expozițiunea** fixează coordonatele spațio-temporale ale acțiunii, precum și personajele care participă la aceasta. Astfel, într-o dimineață, mama lui Nică îl trezește devreme, „înainte de răsăritul soarelui”, motivând că, dacă l-ar mai fi lăsat să doarmă, „cucul armenesc” l-ar fi pupat și nu i-ar mai fi mers bine toată ziua. Era vorba despre o pupăză care-și făcuse cuib în teiul bătrân de pe coasta dealului, la moș Andrei, fratele mai mic al tatălui său. Imediat după ce băiatul se trezește, mama îl trimite să ducă mâncare unor lingurari „ce-i aveam tocmiți prășitori”.

În drum spre „țarină”, Nică aude pupăza cântând, fiindcă trecea chiar pe lângă teiul unde pasărea își făcuse cuib. Fiindcă era sătul de scuza folosită de mama lui pentru a-l trezi dimineața, băiatul decide să prindă pupăza. Aceasta este **intriga acțiunii**.

**Desfășurarea acțiunii** cuprinde cea mai mare parte a evenimentelor petrecute în povestire, începând cu prima încercare de prindere a pupezei. Deși reușește s-o înșface din prima, băiatul îi dă repede drumul, speriindu-se de penele ei, fiindcă nu mai văzuse niciodată o pupăză și își amintise că i se spusese mai demult despre șerpii care locuiau în scorburile copacilor. Realizând că nu se afla în pericol, Nică încearcă din nou, dar dă greș, astfel încât pornește către lingurari, care așteptau înfometați să sosească cineva cu mâncarea. Nervoși din cauza întârzierii, îl apostrofează pe Nică, dar apoi renunță, gândind că băiatul nu era vinovat, ci tatăl lui, fiindcă îl trimisese, probabil, prea târziu. Pornind înapoi spre casă, Nică trece din nou pe lângă teiul unde pupăza își făcuse cuibul. Auzind „ceva zbătându-se înăuntru”, el fură pupăza, o leagă de piciorul lui și o duce în podul casei.

A doua zi, „Măriuca lui Moș Andrei” îi face o vizită mamei lui Nică, supărată, bănuind că Ion (Nică) furase pupăza care-i trezea de atâta timp în fiecare dimineață. Atunci, Nică realizează că pupăza avea, de fapt, un rol important, fiind „ceasornicul satului”. Pe lângă greșeala făcută, îl aștepta și o pedeapsă pe cinste, mama lui fiind foarte revoltată la auzul acestei vești. Grăbit, el ia pupăza din pod și pleacă la iarmaroc, unde încearcă s-o vândă. Un moșneag glumeț dezleagă pupăza, iar Nică se ceartă cu el, cerându-i banii pentru pasărea eliberată. Atunci, un sătean îl avertizează pe bătrân să nu îl certe pe băiat, fiindcă era „fiul lui Ștefan a Petrei”. Senin, acesta spune că-l cunoaște pe tatăl băiatului, dorind să i-l aducă pe Nică și să-i spună despre isprava fiului său.

**Punctul culminant** este reprezentat de fuga băiatului, îngrozit de o posibilă întâlnire cu tatăl lui, în caz că acesta ar fi aflat despre încercarea de a vinde pupăza. Se poartă frumos întreaga zi, temându-se de posibila pedeapsă.  
**Deznodământul** este neașteptat, întrucât Nică scapă de consecințele faptelor sale. Eliberată de moșneagul din iarmaroc, pupăza se întorsese la teiul unde-și făcuse cuibul, cântând din nou în fiecare dimineață.

## La scăldat

În expozițiune aflăm detalii privind locul și timpul acțiunii (satul Humulești, vara, „într-o zi, pe-aproape de Sânt-Ilie”), dar și personajele (Nică și mama lui) care participă la aceasta.

**Intriga** este reprezentată de rugămintea mamei, adresată lui Nică. Încărcată de multe treburi, ea își roagă fiul să legene copilul, promițându-i în schimb „o pălăriuță” și „o curelușă de cele cu chimeri”. Nică nu intenționează să respecte rugămintea mamei sale („- Bine mamă! dar în gândul meu, numai eu știam”), astfel încât alege să meargă la scăldat pe ascuns.

**Desfășurarea acțiunii** începe cu mărturisirea personajului-narator, care se îndrăgostise de Măriuca Săvucului, o fată mai mare decât el, alături de care băiatul torcea din când în când „la umbra nucului”, deși ea îl poreclise „Ion Torcălău”. Întorcându-se la rugămintea mamei sale, Nică decide s-o păcălească, dând fuga la baltă, la scăldat, în loc să legene copilul, așa cum îi promisese. Când femeia îl strigă și nu primește răspuns, presupune că băiatul se afla în livadă. Când realizează că fiul ei plecase, știe unde să-l caute și pornește spre baltă, unde îl prinde înotând bucuros. Supărată, îi dă o lecție pe cinste, luându-i hainele de pe malul apei, unde le lăsase personajul-narator.

**Punctul culminant** îl surprinde pe Nică ridiculizat de fetele care râdeau, fiindcă văzuseră ceea ce se petrecuse. Neștiind cum să procedeze, rușinat de situația în care se afla, acesta se furișează prin grădinile oamenilor până când ajunge acasă. Jenat, își cere iertare și o roagă pe mama lui să-i dea de mâncare, conștient fiind că merita orice pedeapsă ar fi ales să-i dea.

În **deznodământ**, Nică primește mâncare și promite să se poarte frumos de acum înainte, fiindcă vede dezamăgirea pe care i-o pricinuise mamei. Reușește să fie cuminte pentru o perioadă, iar femeia îl iartă.

**În concluzie**, „Amintiri din copilărie”, cea mai cunoscută creație a lui Creangă, este atât un roman autobiografic, cât și un bildungsroman. Astfel, acțiunea operei urmărește dezvoltarea, devenirea și evoluția protagonistului, în contextul unor medii sociale diverse, realizându-se, în același timp, și o reprezentare a epocii în care a copilărit personajul-narator.

# Comentariu

## Introducere

În partea de început a oricărui eseu sau comentariu despre „Amintiri din copilărie” este important să menționezi perioada în care a fost publicat acest roman, dar și faptul că se evocă întâmplări din realitatea autorului, pe care acesta din urmă le trece prin filtrul imaginației.

Nu uita să evidențiezi ideea că este urmărită evoluția și formarea protagonistului, opera lui Creangă fiind un bildungsroman. De asemenea, poți nota câteva cuvinte despre stilul original al prozatorului, despre modul de exprimare al acestuia.

Ține minte: o introducere bine scrisă va impresiona profesorul încă de la început și îți va asigura un punctaj mai mare.

**Exemplu**

„Amintiri din copilărie” reprezintă capodopera lui Ion Creangă, un bildungsroman publicat la sfârșitul secolului al XIX-lea, care surprinde formarea copilului Nică al lui Ștefan a Petrii, urmărindu-l din primii ani de viață, până devine „holtei, din păcate!”. Originalitatea creației constă într-o împletire armonioasă a umorului cu ironia, Creangă impresionând cititorii prin stilul jovial pe care îl abordează.

Având drept embrion literar universul fascinant al copilăriei, opera lui Creangă recompune piesă cu piesă o întreagă lume, cu oameni, obiceiuri și credințe, pornind de la propriile amintiri pe care le transfigurează artistic.

## Semnificația titlului

În ceea ce privește titlul romanului „Amintiri din copilărie”, este foarte important să menționezi faptul că acesta anticipă conținutul textului narativ, ba chiar pune în lumină una dintre temele centrale ale romanului, și anume copilăria. De asemenea, titlul evidențiază ideea că sunt evocate întâmplări din trecut, naratorul alegându-le pe acelea care au contribuit la formarea sa și pe care simte nevoia să le împărtășească.

**Exemplu**

Titlul romanului conturează tema copilăriei, dar totodată surprinde caracterul evocator al textului, prin utilizarea substantivului „amintiri”. Astfel, cititorul înțelege încă de la început faptul că întâmplările narate aparțin primei etape a vieții, fiind aduse în prezent datorită importanței și relevanței lor. În plus, întrucât ambele substantive care compun titlul sunt nearticulate – „amintiri” și „copilărie” – putem spune că faptele evocate sunt general-valabile, mai exact, copilăria este aceeași vârstă a inocenței și a jocului, indiferent de epocă.

## Tema

Pentru a realiza o analiză completă a textului trebuie să menționezi informații referitoare la tema centrală, aceasta din urmă influențând într-o mare măsură construcția subiectului și a personajelor. Urmărind subiectul romanului li ținând cont de faptul că opera lui Creangă este un bildungsroman, putem spune că tema centrală este modelarea unei personalități, fiind prezentată devenirea treptată a personajului principal de-a lungul istorisirii. Această temă este susținută de o serie de alte teme precum copilăria, jocul, familia etc., ele având un rol important în evidențierea personalității protagonistului.

**Exemplu**

Surprinzând evoluția protagonistului, Nică a lui Ștefan a Petrii, opera este un bildungsroman. Aceasta urmărește destinul lui Nică din primii ani de viață până devine „holtei, din păcate!”. Astfel, tema care stă la baza operei este modelarea unei personalități, ea fiind susținută de alte subteme cum ar fi copilăria, jocul, familia, școala, acestea din urmă contribuind la evidențierea trăsăturilor protagonistului și la conturarea personalității sale.

## Rezumat pe capitole

În realizarea rezumatului pe capitole al operei Amintiri din copilărie e recomandat să ții cont de faptul că textul narativ este împărțit în patru capitole, fiecare capitol având la bază diverse episoade. Astfel, rezumatul trebuie să conțină cele mai importante evenimente din cadrul fiecărui capitol. Nu uita să menționezi faptul că naratorul din Amintiri din copilărie alege să povestească doar acele întâmplări care l-au marcat și care au contribuit la formarea propriei personalități.

**Exemplu de rezumat pe capitole**

Din punct de vedere compozițional, „Amintiri din copilărie” este compus din patru capitole, fiecare capitol cuprinzând la rândul său o serie de episoade diferențiate tematic.

Primul capitol cuprinde episoade cunoscute precum „Caprele Irinucăi” sau „Calul Bălan”. Accentul cade asupra școlii, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Calul de lemn – Calul Bălan – și  biciul – Sfântul Niculai –  primite ca dar de școală nouă de la preotul satului devin instrumente de pedeapsă pentru elevii nesilitori.

După ce bădița Vasile este prins cu arcanul și luat la armată, Nică își continuă studiile la Broșteni, unde este cazat în casa sărăcăcioasă a Irinucăi. Luând râie de la caprele Irinucăi, Nică și vărul său încearcă să scape de mâncărimi scăldându-se în râu și dislocă o stâncă, aceasta distrugând casa Irinucăi.

Cel de-al doilea capitol cuprinde episoade amuzante precum „La cireșe”, „La scăldat” sau „Pupăza din tei”. Nică află că mătușa Mărioara este singură acasă și, profitând de ocazie, se furișează în cireșul din grădina acesteia cu scopul de a-și stăpâni pofta de cireșe. Deși este zărit, mătușa nu reușește să-l prindă. Pagubele făcute de băiat sunt plătite abia seara, când moș Vasile cere socoteală tatălui lui Nică, acesta aplicându-i o „chelfăneală” băiatului.

Și episodul „Pupăza din tei” are la bază o poznă a copilului, acesta răzbunându-se pe „cucul armenesc” pentru care era trezit mereu dis-de-dimineață de mama sa. Astfel, prinde pupăza, iar apoi încearcă să o vândă în iarmaroc. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Amenințat de moșneag că îl va duce la tatăl său, Nică pornește în mare grabă spre casă, iar pupăza își reia activitatea de deșteptător, spre bucuria sătenilor.

Tot pe un ton plin de vioiciune este narat și episodul „La scăldat”. Rugat de mamă să o ajute având grijă de fratele cel mic, Nică acceptă, dar nu se ține de cuvânt, ci se duce la scăldat. Observând lipsa lui, Smaranda îl caută, și, găsindu-l la gârla din sat, îi fură hainele. Văzând acestea, Nică se strecoară cu greu până acasă, unde, odată ajuns, cere mamei să-l ierte și să-i dea de mâncare.

Cel de-al treilea capitol se concentrează asupra întâmplărilor din adolescența personajului. Acesta merge la Școala Domnească din Târgu Neamț, apoi urmează cursurile Școlii de Catiheți din Fălticeni, dorința mamei sale fiind aceea de a-l vedea preot în sat. Ulterior, școala din Fălticeni se închide, elevii fiind îndrumați înspre seminarul de la Socola.

Cel de-al patrulea capitol surprinde neliniștea lui Nică, personaj care este nevoit să se desprindă de universul magic al Humuleștilor pentru a-și continua studiile departe de casă. Această ultimă parte se încheie cu prezentarea unei mulțimi de elevi în curtea mănăstirii de la Socola, printre care se afla și Nică.

## Nică

Personajul cel mai complex al romanului Amintiri din copilărie este, fără îndoială, Nică. În realizarea caracterizării acestuia trebuie să ai în vedere evoluția lui de-a lungul celor patru capitole, dar și principalele trăsături evidențiate cu ajutorul metodelor de caracterizare (directă, indirectă, autocaracterizare). Nu uita să exemplifici trăsăturile conturate prin referire la textul romanului Amintiri din copilărie.

### Exemplu

Nică este personajul principal, individual și realist, destinul lui fiind urmărit din primii ani de viață până devine „holtei, din păcate!”. Trăsăturile lui Nică sunt evidențiate atât prin caracterizare directă, cât și indirectă.

Prin caracterizarea directă sunt puse în lumină aspecte legate de biografia protagonistului. Astfel, naratorul ne dezvăluie faptul că făcea parte dintr-o familie de oameni muncitori din satul Humulești. Ștefan a Petrei și Smaranda sunt părinții lui Nică, cei care i-au fost mereu aproape și care au avut o influență decisivă asupra formării lui. De asemenea, tot prin caracterizare directă sunt evidențiate trăsături de caracter chiar de către narator, care se raportează la imaginea sa din copilărie și se autocaracterizează adesea pe parcursul romanului. Astfel, aflăm că Nică era un copil voios, energic „Și eu eram vesel ca vremea cea bună și sturlubatic și copilăros ca vântul în tulburarea sa”, dar uneori rușinos și temător „un băiet prizărit, rușinos și fricos și de umbra mea”.

Prin metoda caracterizării indirecte sunt evidențiate o serie de trăsături morale puse în lumină de comportamentul protagonistului, de faptele sale, dar și de relațiile pe care le stabilește cu cei din jur. Energia și pofta de viață ale copilului sunt conturate pe parcursul romanului prin intermediul jocurilor la care ia parte, Nică petrecându-și timpul într-o manieră specifică acestei vârste lipsite de griji. Astfel, în episodul „La scăldat” acesta se bucură de apa răcoroasă într-o zi însorită de vară, inventând jocuri pline de haz: „După aceea zvârleam pietrele, pe rând, în știoalna unde mă scăldam: una pentru Dumnezeu și una pentru dracul, făcând parte dreaptă la amândoi”.

De asemenea, Nică era un copil năzdrăvan și mereu pus pe șotii, trăsături subliniate de numeroasele sale pozne. Astfel, în episodul „La cireșe” fură cireșele din grădina mătușii Mărioara, recurgând chiar la minciună pentru a-și putea pune planul în aplicare. Sub pretextul că merge la scăldat, se furișează în cireșul femeii, iar apoi, fiind zărit în timp ce aduna cireșele, reușește să scape de furia mătușii, nu înainte de a-i încâlci cânepa. Fiind sprinten și isteț, Nică profită de faptul că mătușa se împiedică și sare într-o clipă gardul pentru a porni spre casă.

Astfel de întâmplări sunt evenimente de viață care contribuie la conturarea personalității. Furând cireșele sau laptele lăsat la smântânit, năzdrăvanul Nică înțelege că mama avea dreptate atunci când îl avertizase „«Că Dumnezeu n-ajută celui care umblă cu furtișag»”.

Consider că voioșia este principala trăsătură a personajului, ea caracterizându-l nu doar pe Nică, ci pe toți copiii „de când e lumea asta și pământul”. Astfel, împărtășesc opinia lui George Călinescu conform căreia opera lui Creangă ilustrează „copilăria copilului universal” întrucât jocul și năzdrăvăniile sunt reperele veșnice ale anilor inocenței.

## Apartenența la genul epic

În realizarea unui comentariu despre „Amintiri din copilărie”, un aspect important de precizat este apartenența acestei opere literare la genul epic. Astfel, fiind un roman, în „Amintiri din copilărie” se regăsesc trăsături specifice genului epic precum: prezența personajelor și existența naratorului, acțiunea plasată într-un context spațio-temporal, exprimarea indirectă a ideilor etc.

Nu uita că pentru a primi un punctaj satisfăcător trebuie să îți construiești cu atenție argumentele și să le susții cu exemple din text.

**Exemplu de demonstrare a faptului că Amintiri din copilărie​ aparține genului epic**

Genul epic cuprinde toate operele narative în care se relatează fapte și întâmplări realizate de personaje și povestite de narator. Una dintre speciile literare care aparține genului epic este romanul, acesta având la bază trăsăturile specifice epicului: personaje, narator, acțiune plasată într-un context spaţio-temporal etc. O astfel de operă epică este și „Amintiri din copilărie”, romanul autobiografic al lui Ion Creangă, publicat la sfârșitul secolului al XIX-lea.

Ca în orice operă epică, și în „Amintiri din copilărie” autorul își exprimă în mod indirect sentimentele, gândurile, ideile, prin intermediul personajelor și al acțiunii. Astfel, Creangă este nostalgic pe tot parcursul romanului, el retrăind momente unice, de neuitat din copilăria sa. Melancolia pe care autorul o transmite este resimțită în fiecare episod relatat, amintirile copilăriei copleșindu-l: „Nu știu alții cum sunt, dar eu, când mă gândesc la locul nașterii mele, la casa părintească din Humulești […] parcă-mi saltă și acum inima de bucurie!”.

De asemenea, fiind o operă epică, „Amintiri din copilărie” are la bază trei elemente esențiale: acțiune, personaje și narator. Din punct de vedere compozițional, acțiunea se întinde pe patru capitole, fiecare capitol cuprinzând la rândul său o serie de episoade diferențiate tematic. Încă din primul capitol întâmplările relatate sunt plasate într-un context spaţio-temporal, această fixare fiind specifică operelor epice. Mai exact, întâmplările au loc de cele mai multe ori în Humulești, satul natal al lui Nică. Uneori, cadrul spațial este reprezentat de localități precum Broșteni sau Fălticeni. Axa temporală se întinde de-a lungul copilăriei și adolescenței lui Nică, opera fiind un bildungsroman, adică un roman al formării.

## Perspectiva narativă

Perspectiva narativă are în vedere unghiul din care sunt povestite întâmplările. Astfel, vei observa faptul că în „Amintiri din copilărie” evenimentele sunt povestite la persoana I, din punctul de vedere al unui narator subiectiv. Așadar, romanul are o perspectivă narativă auctorială, Nică fiind în ipostaza de copil a naratorului.

**Exemplu**

Naratorul-personaj povestește la persoana I fapte din propria copilărie, perspectiva auctorială conferind autenticitate operei și credibilitate întâmplărilor evocate. Pe parcursul romanului, Creangă îmbină ingenios perspectiva maturului cu cea a copilului, tonul utilizat fiind când jovial și ironic, când nostalgic și melancolic.

Implicarea directă a naratorului în cele relatate este dovedită de încărcătura emoțională, amintirile copilăriei copleșindu-l: „Nu știu alții cum sunt, dar eu, când mă gândesc la locul nașterii mele, la casa părintească din Humulești […] parcă-mi saltă și acum inima de bucurie!”.

## Roman autobiografic

„Amintiri din copilărie” este un roman autobiografic întrucât are la bază aspecte din viața reală a autorului. Bineînțeles, romanul este o operă ficțională, prin urmare, întâmplările relatate sunt trecute prin filtrul imaginației lui Creangă. Oricum, caracterul autobiografic al romanului nu poate fi contestat, evenimentele importante, toponimele, numele personajelor centrale putând fi regăsite și în biografia autorului.

În plus, nararea la persoana I contribuie într-o mare măsură la sporirea credibilității faptelor prezentate.

**Exemplu**

„Amintiri din copilărie” poate fi considerat un roman autobiografic deoarece Creangă a valorificat în această lucrare propria experiență de viață pe care a transfigurat-o artistic. Astfel, romanul este narat la persoana I, naratorul identificându-se cu protagonistul, Nică, ipostaza de copil a autorului. Acest tip de identitate, între Creangă și Nică este sprijinit de o serie de elemente biografice.

Centrul universului pentru Nică este Humulești, locul în care și-a petrecut copilăria, acesta fiind totodată și satul natal al autorului. De asemenea, școlile frecventate de personaj, precum Școala Domnească din Târgu Neamț, Școala de Catiheți din Fălticeni, seminarul de la Socola, sunt instituții care apar și în biografia lui Creangă. Chiar și numele părinților sau numele unor personaje ca David Creangă sunt reperabile în documentele autorului, sporind astfel autenticitatea romanului, dar și veridicitatea faptelor prezentate.

## Roman al formării

În orice comentariu despre „Amintiri din copilărie” este important să menționezi faptul că opera lui Creangă este un bildungsroman. Conceptul de bildungsroman are în vedere oglindirea evoluției personajului, a formării lui.

Astfel, poți nota faptul că lucrarea de față este un bildungsroman deoarece urmărește „drumul inițiatic” parcurs de Nică pe parcursul celor patru capitole, acumularea de experiențe, conturarea unei personalități. Chiar și tema romanului, modelarea unei personalități, este strâns legată de caracterul de bildungsroman al lucrării.

**Exemplu**

„Amintiri din copilărie” este un bildungsroman deoarece urmărește destinul lui Nică din primii ani de viață până devine „holtei, din păcate!”. Astfel, protagonistul se maturizează sub privirile cititorilor, fiind prezentată trecerea de la copilărie, considerată de către narator „vârsta cea fericită”, la adolescență, când copilul devenit holtei este nevoit să părăsească familia și casa părintească pentru a se forma din punct de vedere profesional. Formarea lui Nică este oglindită pe parcursul capitolelor, conturându-se pas cu pas personalitatea acestuia, pe măsură ce descoperă lumea.

Primul capitol cuprinde episoade cunoscute precum „Caprele Irinucăi” sau „Calul Bălan”. Acestea reprezintă evenimente de cunoaștere care au un rol definitoriu în modelarea personalității protagonistului. Accentul cade asupra școlii, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Calul de lemn – Calul Bălan – și  biciul – Sfântul Niculai –  primite ca dar de școală nouă de la preotul satului devin instrumente de pedeapsă pentru elevii nesilitori.

După ce bădița Vasile este prins cu arcanul și luat la armată, Nică își continuă studiile la Broșteni, unde este cazat în casa sărăcăcioasă a Irinucăi. Luând râie de la caprele Irinucăi, Nică și vărul său încearcă să scape de mâncărimi scăldându-se în râu și dislocă o stâncă, aceasta distrugând casa Irinucăi. Prin aceste întâmplări, copilul se formează și conștientizează care pot fi consecințele actelor sale.

## Încheiere

În încheierea eseului sau a comentariului despre „Amintiri din copilărie” te poți folosi de opinia unui critic literar sau poți relua o idee care ar putea rezuma principalele tale observații. De asemenea, poți scoate în evidență și faptul că romanul lui Creangă evocă acele momente din prima parte a vieții care au contribuit decisiv la evoluția ulterioară a protagonistului.

**Exemplu**

Concluzionând, prin toate aspectele prezentate putem spune că „Amintiri din copilărie” este un bildungsroman, o operă care reflectă procesul de formare ca om a personajului central. Joaca, poznele, sfaturile părintești au contribuit la conturarea unei personalități și a unei experiențe utile pentru următoarele etape din viață.

# Operă epică

**Genul epic** cuprinde toate operele narative în care se relatează fapte și întâmplări realizate de personaje și povestite de narator. Una dintre speciile literare care aparține genului epic este romanul, acesta având la bază **trăsăturile specifice epicului**: personaje, narator, acțiune plasată într-un context spațio-temporal etc. O astfel de **operă epică** este și „Amintiri din copilărie”, romanul autobiografic al lui Ion Creangă, publicat la sfârșitul secolului al XIX-lea. Acest roman surprinde **formarea copilului Nică a lui Ștefan a Petrii**, urmărindu-l din primii ani de viață, până devine „holtei, din păcate!”. Originalitatea creației constă într-o împletire armonioasă a umorului cu ironia și jovialitatea exprimării, Creangă impresionând cititorii prin stilul jovial pe care îl abordează.

Ca în orice operă epică, și în „Amintiri din copilărie” autorul își exprimă în mod indirect sentimentele, gândurile, ideile, prin intermediul personajelor și al acțiunii. Astfel, Creangă este nostalgic pe tot parcursul romanului, el retrăind momente unice, de neuitat din copilăria sa. Melancolia pe care autorul o transmite este resimțită în fiecare episod relatat, amintirile copilăriei copleșindu-l: „Nu știu alții cum sunt, dar eu, când mă gândesc la locul nașterii mele, la casa părintească din Humulești […] parcă-mi saltă și acum inima de bucurie!”.

De asemenea, fiind o **operă epică**, „Amintiri din copilărie” are la bază trei elemente esențiale: **acțiune, personaje și narator**. Din punct de vedere **compozițional**, acțiunea se întinde pe **patru capitole**, fiecare capitol cuprinzând la rândul său o serie de **episoade diferențiate tematic**. Încă din primul capitol întâmplările relatate sunt plasate într-un context spaţio-temporal, această fixare fiind specifică operelor epice. Mai exact, întâmplările au loc de cele mai multe ori în Humulești, satul natal al lui Nică. Uneori, cadrul spațial este reprezentat de localități precum Broșteni sau Fălticeni. Axa temporală se întinde de-a lungul copilăriei și adolescenței lui Nică, opera fiind un bildungsroman, adică un roman al formării.

**Primul capitol** cuprinde episoade cunoscute precum „Caprele Irinucăi” sau „Calul Bălan”. Accentul cade asupra școlii, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Calul de lemn – Calul Bălan – și biciul – Sfântul Niculai – primite ca dar de școală nouă de la preotul satului devin instrumente de pedeapsă pentru elevii nesilitori. După ce bădița Vasile este prins cu arcanul și luat la armată, Nică își continuă studiile la Broșteni, unde este cazat în casa sărăcăcioasă a Irinucăi. Luând râie de la caprele Irinucăi, Nică și vărul său încearcă să scape de mâncărimi scăldându-se în râu și dislocă o stâncă, aceasta distrugând casa Irinucăi.

Cel de-**al doilea capitol** cuprinde episoade amuzante precum „La cireșe”, „La scăldat” sau „Pupăza din tei”. Nică află că mătușa Mărioara este singură acasă și, profitând de ocazie, se furișează în cireșul din grădina acesteia cu scopul de a-și stăpâni pofta de cireșe. Deși este zărit, mătușa nu reușește să-l prindă. Pagubele făcute de băiat sunt plătite abia seara, când moș Vasile cere socoteală tatălui lui Nică, acesta aplicându-i o „chelfăneală” băiatului.

Și episodul „Pupăza din tei” are la bază o poznă a copilului, acesta răzbunându-se pe „cucul armenesc” pentru care era trezit mereu dis-de-dimineață de mama sa. Astfel, prinde pupăza, iar apoi încearcă să o vândă în iarmaroc. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Amenințat de moșneag că îl va duce la tatăl său, Nică pornește în mare grabă spre casă, iar pupăza își reia activitatea de deșteptător, spre bucuria sătenilor.

Tot pe un ton plin de vioiciune este narat și episodul „La scăldat”. Rugat de mamă să o ajute având grijă de fratele cel mic, Nică acceptă, dar nu se ține de cuvânt, ci se duce la scăldat. Observând lipsa lui, Smaranda îl caută, și, găsindu-l la gârla din sat, îi fură hainele. Văzând acestea, Nică se strecoară cu greu până acasă, unde, odată ajuns, cere mamei să-l ierte și să-i dea de mâncare.

Cel de-**al treilea capitol** se concentrează asupra întâmplărilor din adolescența personajului. Acesta merge la Școala Domnească din Târgu Neamț, apoi urmează cursurile Școlii de Catiheți din Fălticeni, dorința mamei sale fiind aceea de a-l vedea preot în sat. Ulterior, școala din Fălticeni se închide, elevii fiind îndrumați înspre seminarul de la Socola.

Cel de-**al patrulea capitol** surprinde neliniștea lui Nică, personaj care este nevoit să se desprindă de universul magic al Humuleștilor pentru a-și continua studiile departe de casă. Această ultimă parte se încheie cu prezentarea unei mulțimi de elevi în curtea mănăstirii de la Socola, printre care se afla și Nică.

Personajele, un element specific operelor epice, sunt numeroase și participă în diferite grade la acțiune. Nică este personajul principal, toate întâmplările gravitând în jurul său. Rolul celorlalte personaje diferă de la un episod la altul. De exemplu, în episodul „La cireșe” mătușa Mărioara este personaj secundar, alături de tatăl lui Nică, iar în „La scăldat”, rolul de personaj secundar îl are Smaranda, mama protagonistului.

**Naratorul**, cel care relatează întâmplările, este implicat direct în acțiune. Astfel, narațiunea se povestește la persoana I, naratorul îmbinând ingenios perspectiva maturului cu cea a copilului. Astfel, avem de-a face cu o perspectivă auctorială, care conferă autenticitate operei literare și credibilitate faptelor prezentate. Prin urmare, trecând prin filtrul imaginației propria copilărie, Creangă pune bazele unui roman autobiografic.

**Concluzionând**, prin toate aspectele prezentate, putem spune că „Amintiri din copilărie” este o **operă epică**. Aceasta pune în lumină tema copilăriei, năzbâtiile lui Nică făcând parte din naturalețea și farmecul acestei vârste. Orice copil, indiferent de epoca din care face parte, se regăsește în întâmplările „Amintirilor din copilărie”, fapt care a asigurat rezistența în timp a operei lui Creangă.

# Bildungsroman

Întrucât prezintă evoluția și procesul de maturizare a lui Nică, romanul „Amintiri din copilărie” este considerat un bildungsroman. Caracteristicile bildungsromanului și cum sunt ele reflectate în opera lui Creangă au fost prezentate în eseul de mai jos.

„Amintiri din copilărie” reprezintă capodopera lui Ion Creangă, un roman publicat la sfârșitul secolului al XIX-lea, care recompune piesă cu piesă o întreagă lume, cu oameni, obiceiuri și credințe, autorul pornind de la propriile amintiri pe care le transfigurează artistic. Surprinzând evoluția protagonistului, Nică a lui Ștefan a Petrii, opera este un bildungsroman, conceptul de origine germană referindu-se la devenirea treptată a personajului de-a lungul istorisirii.

Încă de la început putem spune faptul că „Amintiri din copilărie”**este un bildungsroman** deoarece urmărește **destinul lui Nică din primii ani de viață până devine „holtei, din păcate!”**. Astfel, protagonistul se maturizează sub privirile cititorilor, fiind prezentată trecerea de la copilărie, considerată de către narator „vârsta cea fericită”, la adolescență, când copilul devenit holtei este nevoit să părăsească familia și casa părintească pentru a se forma din punct de vedere profesional. Formarea lui Nică este oglindită pe parcursul capitolelor, conturându-se pas cu pas personalitatea acestuia, pe măsură ce descoperă lumea.

Relatarea întâmplărilor care au constituit **bucăți din viața personajului** este realizată de un narator subiectiv, implicat. Narațiunea se povestește la persoana I, Creangă îmbinând ingenios **perspectiva maturului cu cea a copilului**. Astfel, perspectiva auctorială conferă autenticitate operei și credibilitate faptelor prezentate. Creangă este nostalgic pe tot parcursul romanului, el retrăind momente unice, de neuitat din copilăria sa. Melancolia pe care o transmite este resimțită în fiecare episod relatat, amintirile copilăriei copleșindu-l: „Nu știu alții cum sunt, dar eu, când mă gândesc la locul nașterii mele, la casa părintească din Humulești […] parcă-mi saltă și acum inima de bucurie!”.

Împletind armonios umorul cu ironia și jovialitatea exprimării, **naratorul alege să povestească doar acele întâmplări care l-au marcat** și care au contribuit la **formarea propriei personalități**. Compozițional, acțiunea se întinde pe **patru capitole**, fiecare capitol cuprinzând la rândul său o serie de **episoade diferențiate tematic**. Centrul lumii lui Nică este, bineînțeles, Humulești, satul natal, locul de care nu vrea să se desprindă atunci când e trimis la școală pentru a-și face un rost în viață. Axa temporală se întinde de-a lungul copilăriei și adolescenței lui Nică, aceste etape fiind esențiale în modelarea unei conștiințe.

**Primul capitol** cuprinde episoade cunoscute precum „Caprele Irinucăi” sau „Calul Bălan”. **Accentul cade asupra școlii**, evidențiindu-se importanța pe care Smaranda, mama lui Nică, o acordă acestei instituții. Înscris la școală, Nică participă alături de ceilalți copii la cursurile ținute de bădița Vasile, învățătorul satului. Calul de lemn – Calul Bălan – și  biciul – Sfântul Niculai –  primite ca dar de școală nouă de la preotul satului devin instrumente de pedeapsă pentru elevii nesilitori. După ce bădița Vasile este prins cu arcanul și luat la armată, Nică își continuă studiile la Broșteni, unde este cazat în casa sărăcăcioasă a Irinucăi. Luând râie de la caprele Irinucăi, Nică și vărul său încearcă să scape de mâncărimi scăldându-se în râu și dislocă o stâncă, aceasta distrugând casa Irinucăi. Prin aceste întâmplări, copilul se formează și conștientizează care pot fi consecințele actelor sale.

Cel de-**al doilea capitol** cuprinde **episoade amuzante** precum „La cireșe”, „La scăldat” sau „Pupăza din tei”. Acestea reprezintă evenimente de cunoaștere care au un **rol definitoriu în modelarea personalității protagonistului**. Nică află că mătușa Mărioara este singură acasă și, profitând de ocazie, se furișează în cireșul din grădina acesteia cu scopul de a-și stăpâni pofta de cireșe. Deși este zărit, mătușa nu reușește să-l prindă. Pagubele făcute de băiat sunt plătite abia seara, când moș Vasile cere socoteală tatălui lui Nică, acesta aplicându-i o „chelfăneală” băiatului. Astfel, copleșit de rușine, Nică se gândește cu groază cum va da ochii cu fetele și băieții din sat la hore sau la scăldat. Mai mult, înțelege că mama avea dreptate atunci când îl avertizase „«Că Dumnezeu n-ajută celui care umblă cu furtișag»”.

Și episodul „Pupăza din tei” are la bază o poznă a copilului, acesta răzbunându-se pe „cucul armenesc” pentru care era trezit mereu dis-de-dimineață de mama sa. Astfel, prinde pupăza, iar apoi încearcă să o vândă în iarmaroc. Sosit acolo, el este abordat de un moșneag care, sub pretextul că e interesat să cumpere pupăza, o dezleagă, iar aceasta zboară înapoi spre Humulești. Amenințat de moșneag că îl va duce la tatăl său, Nică pornește în mare grabă spre casă, iar pupăza își reia activitatea de deșteptător, spre bucuria sătenilor.

Tot pe un ton plin de vioiciune este narat și episodul „La scăldat”. Rugat de mamă să o ajute având grijă de fratele cel mic, Nică acceptă, dar nu se ține de cuvânt, ci se duce la scăldat. Observând lipsa lui, Smaranda îl caută, și, găsindu-l la gârla din sat, îi fură hainele. Văzând acestea, Nică se strecoară cu greu până acasă, unde, odată ajuns, cere mamei să-l ierte și să-i dea de mâncare. Astfel, copilul ajunge la concluzia că lenea și minciuna sunt blamate de mama sa, și, implicit de întreaga societate.

Cel de-**al treilea capitol** se concentrează asupra întâmplărilor din **adolescența personajului.** Aceasta merge la Școala Domnească din Târgu Neamț, apoi urmează cursurile Școlii de Catiheți din Fălticeni, dorința mamei sale fiind aceea de a-l vedea preot în sat. Ulterior, școala din Fălticeni se închide, elevii fiind îndrumați înspre seminarul de la Socola.

**Cel de-al patrulea capitol** surprinde **neliniștea lui Nică**, personaj care este nevoit să se desprindă de universul magic al Humuleștilor pentru a-și continua studiile departe de casă, mai exact, la seminarul de la Socola. Naratorul descrie cu nostalgie peisajul încântător, dominat de „Ozana cea frumos curgătoare și limpede ca cristalul”, datinile și obiceiurile satului, evidențiind astfel cât este de greu să lași în urmă satul natal și casa părintească.

**Concluzionând**, prin toate aspectele prezentate putem spune că **„Amintiri din copilărie” este un bildungsroman, o operă care reflectă procesul de formare ca om a personajului central**. Joaca, poznele, sfaturile părintești au contribuit la conturarea unei personalități și a unei experiențe utile pentru următoarele etape din viață.

# Eseu

„Amintiri din copilărie” este, fără îndoială, cea mai cunoscută dintre operele lui Ion Creangă. Considerat a fi „primul roman al copilăriei țărănești” în literatura română, „Amintiri din copilărie” reprezintă una dintre lecturile obligatorii, nu doar în vederea rezolvării subiectelor din manualul școlar, ci și în scopul formării unei culturi literare solide. Textul următor reprezintă un eseu ce însumează cunoștințele pe care trebuie să ți le însușești despre acest roman. Acesta conține următoarele: date despre operă, semnificația titlului, tema romanului, oralitatea, umorul, perspectiva narativă. Pentru un eseu cât mai complex citește și restul materialelor pe care ți le punem la dispoziție.

„Amintiri din copilărie” este un **roman autobiografic**, precum şi un **bildungsroman**, semnat de Ion Creangă, cel mai mare povestitor român. Publicarea romanului s-a desfășurat astfel: în revista „Convorbiri literare”, în anul 1881, au fost publicate primele două părți, iar în 1882, partea a III-a. Ultima parte a fost publicată postum, în anul 1892.

**Titlul operei** face trimitere la specia literară a amintirilor, (epică, în proză, în care autorul descrie propriile experiențe și impresii), care aparține literaturii memorialistice. **Întâmplările romanului** prezintă episoade din copilăria lui Nică (copilul Ion Creangă), punându-se accent în special pe educația acestuia. Evoluția lui Creangă este surprinsă din anii fragedei copilării până în perioada adolescenței târzii.

**Tema romanului** este reprezentată de l**umea satului moldovenesc din cea de-a doua jumătate a secolului al XIX-lea.** Satul despre care se vorbește e chiar satul natal al lui Ion Creangă: Humulești. Acesta e surprins cu tot cu locuitorii săi, „gospodari tot unul și unul”. În acest  mediu social, Nică începe procesul de maturizare și își trăiește din plin copilăria presărată cu aventuri.

**Limbajul utilizat de Creangă** în „Amintiri din copilărie” se caracterizează prin **oralitatea stilului**, caracteristică unui bun povestitor. Romanul este deosebit de expresiv, dând impresia unei povestiri în fața unui public ascultător, și nu în paginile unei cărți. Oralitatea stilului este dată, printre altele, de dialog („- Așa a fi, n-a fi așa, zise mama, vreu să-mi fac băietul popă, ce ai tu? - Numaidecât popă, zise tata.”), de utilizarea dativului etic („cât mi ți-i gliganul”), exclamații, interogații, interjecții („- Ei, ei! Acu-i acu, măi, Nică!”, „iaca”), expresii onomatopeice („și pupăza, zbrr, pe o dugheană!”), formule specifice oralității („toate ca toate”, „vorba ceea”, „de voie de nevoie”, „vorba unei babe”), precum și proverbe („Golătatea înconjură, iar foamea dă de-a dreptul”).

Alături de oralitatea stilului, umorul este trăsătura dominantă a operei „Amintiri din copilărie”. Umorul în proza lui Creangă este dat de starea permanentă de jovialitate și de bună dispoziție a naratorului, precum și de vădita sa plăcere de a povesti pentru a stârni veselia cititorilor. Creangă face haz de necaz, preferând această atitudine în locul criticii deschise și a satirei. Printre modalitățile de realizare a umorului se numără: combinații surprinzătoare de cuvinte („He, he! Bine ai venit, nepurcele”, „cinstita de holeră”, „slăvit de leneș”), supraaprecierea („Știa, vezi bine, soarele cu cine are de-a face”), vorbele de duh („Vorba ceea: un nebun aruncă o piatră în baltă și zece înțelepți n-o pot scoate”), precum și poreclele personajelor („Trăznea, Mogorogea, moș Chioperc, Torcălău”).

**Perspectiva narativă** în romanul „Amintiri din copilărie” este **subiectivă**, viziunea fiind „împreună cu”, întrucât naratorul și protagonistul sunt una și aceeași persoană. Naratorul este intradiegetic si autodiegetic, narațiunea realizându-se la persoana întâi, cu subiectivitate, fără a urmări cuprinderea întregii vieți. Narațiunea este de tip tradițional, tehnica povestirii fiind lineară, deși, pe alocuri, firul epic este întrerupt de digresiuni.

**În concluzie**, romanul „Amintiri din copilărie”, de Ion Creangă, ilustrează, conform criticului literar George Călinescu, „copilăria copilului universal”. Fiind un povestitor excepțional, Creangă a reușit să facă astfel încât orice cititor să se poată identifica, amintindu-și de sine însuși în vremea copilăriei, cu Nică, eroul romanului.