**Frații Jderi**

Opera **Frații Jderi de Mihail Sadoveanu** cuprinde romanele **Ucenicia lui Ionuţ** (1935), **Izvorul-alb**(1936) şi **Oamenii Măriei sale** (1942) și este considerată o **trilogie cu temă istorică**, întrucât prezintă epoca domniei lui Ştefan cel Mare, surprinsă între anii 1469 şi 1475. Prin urmare, opera „Frații Jderi” este considerată o **epopee** (un amplu poem epic ce relatează fapte eroice, îmbinând datele istorice cu elemente fictive și de legendă).

Pentru a-ți ușura pregătirea pentru ora de limba și literatura română, profesorii noștri au inclus în acest eBook tot ce ar trebui să știi despre romanul lui Mihail Sadoveanu. Vei găsi un **[rezumat](https://liceunet.ro/mihail-sadoveanu/fratii-jderi/rezumat" \t ")**, dar și o **prezentare succintă a celor trei părți**: [Ucenicia lui Ionuț](https://liceunet.ro/mihail-sadoveanu/fratii-jderi/rezumat/ucenicia-lui-ionut" \t "), [Izvorul-alb](https://liceunet.ro/mihail-sadoveanu/fratii-jderi/rezumat/izvorul-alb" \t "), [Oamenii Măriei sale](https://liceunet.ro/mihail-sadoveanu/fratii-jderi/rezumat/oamenii-mariei-sale" \t "), astfel că dacă nu ai reușit să citești această operă, vei putea înțelege despre ce este vorba citind capitolele de mai jos. De asemenea, în cazul în care vei primi tema de a scrie un **[comentariu](https://liceunet.ro/mihail-sadoveanu/fratii-jderi/comentariu" \t ")**, aici vei găsi pași pe care trebuie să îi urmezi, cât și detalii despre temă, semnificația titlului sau personajele care iau parte la acțiunea romanului istoric.

# Rezumat

Acest rezumat te va ajuta să îți reamintești cele mai importante secvențe ale romanului Frații Jderi de Mihail Sadoveanu, iar în subcapitole vei găsi o prezentare mai amplă a fiecăreia dintre cele trei părți care compun trilogia.

**Trilogia „Fraţii Jderi”**, scrisă de Mihail Sadoveanu cuprinde romanele **„Ucenicia lui Ionuţ”** (1935), **„Izvorul-alb”** (1936) şi **„Oamenii Măriei sale”** (1942). Aceasta prezintă epoca domniei lui Ştefan cel Mare, surprinsă între anii 1469 şi 1475.

**Primul volum** începe cu descrierea hramului de la Mănăstirea Neamț (Înălțarea Domnului). Apoi, cititorul face cunoștință cu Ionuţ Jder, care dă de veste cum că alaiul domnesc se apropie. Un alt personaj care intră în scenă în acest moment este Nechifor Căliman. Din poveștile bătrânului staroste, istorisite cu umor, aflăm despre războiul lui Ştefan cel Mare „cu această ţară fără rânduială”, unde poruncesc mai mulţi stăpâni, creând, astfel, haos. Tot acum se clarifică anumite informații cu privire la vechiul conflict între domnitor și boieri.

În centrul narațiunii se află familia comisului Manole Păr-Negru, ai cărui fii au ocupații deosebit de variate, dar se află cu toții în slujba domnească. Aceștia sunt, după cum urmează: Simion (comis), Nicoară (călugăr, purtător de arme sub anteriul monahal), Cristea (și el, comis, aflat sub influenţa soției sale, Candachia), Damian (neguţător la Liov și „ochiul deschis al domnitorului” în străinătate) și Ionuţ, mezinul (chemat în acea zi în slujba domnească).

Pătrunzând în slujba coconului domnesc, Jder (mezinul) și Alexandrel-Vodă (fiul domnitorului) încep să se familiarizeze unul cu celălalt, povestindu-și unul altuia diverse lucruri. Alexandrel îi mărturisește lui Ionuț că l-a luat sub protecția sa ca pe un prieten și dorește să-i încredințeze „o taină de dragoste”. Astfel, acesta îi mărturisește că se îndrăgostise de fiica cneaghinei văduve Tudosia, jupânița Nasta. Ionuț se îndrăgostește și el de jupâniţa Nasta, și astfel, trădează frăţia de cruce cu Alexăndrel-Vodă.

Intriga acțiunii se leagă de tentativa lui Gogolea Pogonat de a răpi armăsarul domnesc numit Catalan. Acest armăsar era înzestrat cu însuşiri magice, deoarece se considera că în el se afla, concentrată, puterea voievodului. Încercarea de furt a eșuat, însă, datorită vigilenței Jderilor.

Ucenicia lui Ionuț se dovedește a fi un șir de examene de vitejie. Acesta trece examenul de oştean adevărat, prin lupta cu inamicii voievodului, salvând astfel viaţa fiului domnesc. Tânărul dovedeşte că este un oștean capabil în lupta împotriva tătarilor, când îl ajută pe Simion să-l prindă pe fiul lui Mamac Han. Apoi, jupâniţa Nasta este răpită de tătari. Ionuţ pleacă în căutarea ei fără acordul familiei. Alături de el pleacă doar slujitorul său, Gheorghe Botezatu Tătarul.

Din nefericire, experiența lui Ionuț avea să fie peste măsură de nefericită, întrucât Nasta se sinucide, aruncându-se de pe vapor și înecându-se, pentru a nu cădea în robia turcilor și pentru a-și păstra inocența. Drept pedeapsă pentru fuga sa necugetată, Ionuț este trimis de Ştefan la Cetatea Neamţului. Menirea sa, de acum încolo, odată ce a depășit criza erotică, va fi deprinderea cu armele și servirea domnitorului.

**„Izvorul Alb”, cel de-al doilea volum** al trilogiei, este considerat a fi romanul cunoaşterii magice și se remarcă prin legendele ce ilustrează spiritul epocii medievale. Acestea sunt legate de practici magice, de caii năzdrăvani ai voievodului Ştefan, mai ales de armăsarul Catalan, care, atunci când „a nechezat de trei ori, bătălia de la Baia a fost câştigată”. Această lucrare explorează dimensiunea spirituală a politicii medievale moldovenești.

La sfârşitul anului 1471, cetatea Sucevei este zguduită de un cutremur, pe care domnitorul îl înțelege ca semn al voinţei divine de a se porni războiul religios împotriva turcilor. Apoi, Ștefan cel Mare organizează o vânătoare la „Izvorul Alb”. Această călătorie se realizează cu ajutorul legendarului „bour alb”. Bourul alb, o legendă cu puteri miraculoase asupra oilor, este răsplătit de moldoveni cu daruri pe care ei le lăsau în locurile pe care se considera că acesta le frecventa. Bourul fusese îmblânzit de un pustnic ce trăia în preajma Izvorului Alb, în locuri pe unde nu trecuseră niciodată oameni. Pustnicul i se arătase lui Ştefa în vis şi îl avertizase cu privire la un război apropiat, pe care acesta îl binecuvântează şi îl vede ca pe „un pojar uriaş care cuprinsese satele şi târgurile ţării”.

Ștefan cel Mare se căsătorește cu Maria de Mangop, o urmașă a vechilor Comneni. Apoi, are loc răpirea Maruşcăi, fiica nelegitimă a lui Ștefan-Vodă şi dragostea târzie a lui Simion. Pentru a o salva pe Marușca din mâinile prădătorilor, frații Jderi întreprind o expediție recuperatoare la Volcineţ, în Polonia. Autorul descrie pregătirile expediției, precum și maniera de desfășurare a acesteia. Ionuţ pătrunde în Polonia în postura de negustor.

Salvarea Marușcăi constituie un episod eroic şi cavaleresc şi, în acelaşi timp, momentul sancționării inamicilor domnitorului. Aceasta are o puternică semnificaţie politică, întrucât Neculăeş Albu era nepotul logofătului Mihu, unul din marii boieri trădători, duşmani ai lui Ştefan cel Mare. El întruchipează imaginea dușmanului țării și sfârșește prin a fi decapitat.

Cartea intitulată **„Oamenii Măriei-Sale” reprezintă cel de-al treilea, și ultimul volum al trilogiei** „Frații Jderi”. Romanul de față prezintă evenimentele petrecute între anii 1471-1475. Cititorul ia parte la căsătoria lui Simion Jder, acum ridicat la rangul de postelnic, cu Maruşca. Simion o aduce din casa părinţilor ei, la Timiș (lângă Suceava). Apoi, căpitanii sunt luaţi prizonieri de Ştefan în lupta cu Radu cel Frumos. De la curtea acestuia, voievodul o răpise pe Domniţa Voichiţa, împreună cu fiica sa, domniţa Maria.

Intervine pericolul bolii armăsarului Vizir, iar comisoaia Ilisafta interpretează acest eveniment drept unul prevestitor al războiului, amintindu-și de „Catalan cel bătrân”. Așadar, postelnicul Ștefan trebuia să le mute pe doamnele de la palat. Alvanitul Atanasie a fost trimis de Săndrel-Vodă să saboteze planul, urmând să le ducă la mănăstirea din Pângărați. Pe însoțitorii acestora urma să-i rănească, fără a-i omorî.

După ce îi mărturisește lui Nicodim identitatea celui care l-a împins la această faptă, Atanasie se sinucide în fața Postelnicului, a lui Ionuț și a părintelui. Arhimandritul Amfilofie Sendrea îl îndeamnă pe Ionuț să plece din calea lui Săndrel-Vodă. Tot atunci, acesta află cine a fost mama lui și care este motivul pentru care Amfilofie Sendrea ține atât de mult la Ionuț. Moș Ilia îl informează pe mezin cu privire la ura pe care i-o purta Săndrel-Vodă. Trezindu-se fără bani, Grigorie Gogolea Rățoi și Toma lui Bogat au intrat în slujba lui Săndrel. Cu toate acestea, moș Ilia a ales să moara ca un creștin, refuzând să-și urmeze tovarășii. Acesta adaugă, în conversația cu Ionuț, că tot Săndrel îl trimisese, pe el și pe tovarășii lui, la cea dintâi întâlnire cu Frații Jderi. Acum, Săndrel dorea să se răzbune pe cel care l-a trădat, prefăcându-se a-i fi prieten.

Turcii pregătesc un nou atac împotriva Moldovei. Ionuţ este trimis de către Ștefan cel Mare, pe post de iscoadă, să aducă veşti din Grecia şi de la muntele Athos. Mezinul este însoţit de Gheorghe Botezatu. În acest pasaj, Sadoveanu prezintă imaginile contrastante ale Moldovei şi Imperiului Otoman.

Pe drum, Ionuţ se întâlneşte cu fratele său, călugărul Nicodim. Acesta îl instruiește privind trecerea munţilor în Transilvania şi în Țara Românească. Are loc prinderea şi decapitarea unor boieri trădători, primirea solilor veneţieni de către Ionuţ în târg la Roman, iar apoi la Curtea Domnească. Ca urmare a ispășirii pedepsei suferite pentru îndrăzneala sa precedentă, Ionuţ devine un oştean adevărat. Acest drum oferă ocazia unei renaşteri a personajului, acum maturizat pe deplin.

Romanul se încheie simbolic, cu lupta de la Vaslui, unde Ştefan a învins turcii, conduși de sultanul Mehmed El Fatih. În această bătălie își pierd viețile bătrânul comis Manole Păr-Negru, Simion Jder, Căliman şi fiul său, Samoilă. Ştefan le aduce un omagiu şi îi plânge, în comuniune cu natura. De asemenea, voievodul porunceşte o slujbă pentru sufletele celor căzuţi pe câmpul de luptă şi în toate bătăliile anterioare, pomenindu-i pe fiecare în parte, ca dovadă că știa numele tuturor și își respecta oștenii.

Ştefan compune scrisori diplomatice pentru a-și anunța victoria şi a preveni asupra noului pericol otoman care pândea toate țările. Așadar, el cere ridicarea întregii creştinătăţi împotriva păgânilor. La finalul romanului, Nicodim consemnează în ceaslov bătălia de la Vaslui, precum și numele morților pentru a căror suflete se roagă.

Trilogia „Fraţii Jderi” ia forma unei epopei, reconstituind cu succes și autenticitate  specificul vremurilor domniei lui Ştefan cel Mare (cuprinsă în perioada 1469 – 1475). De asemenea, „Frații Jderi” se bucură de o complexitate deosebită, constituind o cronică, o legendă, un poem folcloric, un roman realist, de aventură, de dragoste, de familie, precum și un roman social.

# Ucenicia lui Ionuț

**Trilogia „Fraţii Jderi”**, scrisă de Mihail Sadoveanu, cuprinde romanele **„Ucenicia lui Ionuţ”** (1935), **„Izvorul-alb”** (1936) şi **„Oamenii Măriei sale”** (1942). Aceasta prezintă epoca domniei lui Ştefan cel Mare, între anii 1469 şi 1475. Prin urmare, opera „Frații Jderi” este considerată o epopee (un amplu poem epic ce relatează fapte eroice, îmbinând datele istorice cu elemente fictive și de legendă).

**Primul volum** conține **șaptesprezece capitole** și începe cu **descrierea amplă a hramului de la Mănăstirea Neamț** (Înălțarea Domnului). Despre această mănăstire se știe că a fost ctitorită de voievodul Ștefan cel Mare la sfârșitul secolului al cincisprezecelea. Primul capitol evidențiază legătura dintre voievod și mulțime, care așteaptă nerăbdătoare sosirea acestuia, într-o atmosferă de satisfacție și echilibru. Țara beneficiază de drumuri așezate, dregătorii, iar proprietățile sunt asigurate prin danii și urice.

Apoi, cititorul face cunoștință cu Ionuţ Jder, care dă de veste cum că alaiul domnesc se apropie. Un alt personaj care intră în scenă în acest moment este Nechifor Căliman. Acesta istorisește multe întâmplări, printre care și asasinarea lui Bogdan (tatăl voievodului), de către Petre Aron, fratele său. Din poveștile bătrânului staroste, istorisite cu umor, aflăm despre războiul lui Ştefan cel Mare „cu această ţară fără rânduială”, unde poruncesc mai mulţi stăpâni, creând, astfel, haos. Tot acum se clarifică anumite informații cu privire la vechiul conflict între domnitor și boieri.

În centrul narațiunii se află familia comisului Manole Păr-Negru, ai cărui fii au ocupații deosebit de variate, dar se află cu toții în slujba domnească. Aceștia sunt, după cum urmează: Simion (comis), Nicoară (călugăr, purtător de arme sub anteriul monahal), Cristea (și el, comis, aflat sub influenţa soției sale, Candachia), Damian (neguţător la Liov și „ochiul deschis al domnitorului” în străinătate) și Ionuţ, mezinul (chemat în acea zi în slujba domnească).

Pătrunzând în slujba coconului domnesc, Jder (mezinul) și Alexandrel-Vodă (fiul domnitorului) încep să se familiarizeze unul cu celălalt, povestindu-și unul altuia diverse lucruri. Alexandrel îi mărturisește lui Ionuț că l-a luat sub protecția sa ca pe un prieten și dorește să-i încredințeze „o taină de dragoste”. Astfel, pentru a asigura încrederea reciprocă, între cei doi se leagă o „frăție de cruce”. Voievodul îi comunică lui Ionuț că, dacă intenționa să vină la curte, la Suceava, va trebui să studieze, pentru a fi bine pregătit („are să trebuiască să înveţi şi tu bucoavnă sârbească şi să-ţi vâri în cap stihuri de Omer”). Mezinul nu se arată foarte entuziasmat de acest scenariu, însă îl respectă pe tovarășul său de drum. După varii întreruperi, acesta află care era, de fapt, taina despre care îi vorbise voievodul. Acesta se îndrăgostise de fiica cneaghinei văduve Tudosia, jupânița Nasta.

Intriga acțiunii se leagă de tentativa lui Gogolea Pogonat de a răpi armăsarul domnesc numit Catalan. Acest armăsar era înzestrat cu însuşiri magice, deoarece se considera că în el se afla, concentrată, puterea voievodului. Oamenii erau convinși că puterile sale îl feresc pe domnitor de moarte şi necaz, îl apără în războaie şi îl fac de neînvins. Încercarea de furt a eșuat, însă, datorită vigilenței Jderilor.

Dascălii care aveau să-l instruiască pe Ionuț sunt arhimandritul Amfilohie şi părintele Timotei. Nechifor Căliman accentuează mereu candoarea tânărului Ionuț Păr-Negru, alintându-l „mânz”. Din nefericire, prima dragoste a tânărului, despre care îl avertizase Alexandrel, este şi prima criză erotică. Acesta se îndrăgostește de jupâniţa Nasta, de la Ionăşeni, și astfel, trădează frăţia de cruce cu Alexăndrel-Vodă.

Ucenicia lui Ionuț se dovedește a fi un șir de examene de vitejie. Acesta trece examenul de oştean adevărat, prin lupta cu inamicii voievodului, salvând astfel viaţa fiului domnesc. Tânărul dovedeşte că este un oștean capabil în lupta împotriva tătarilor, când îl ajută pe Simion să-l prindă pe fiul lui Mamac Han. Apoi, jupâniţa Nasta este răpită de tătari. Ionuţ pleacă în căutarea ei fără acordul familiei. Alături de el pleacă doar slujitorul său, Gheorghe Botezatu Tătarul.

Din nefericire, experiența lui Ionuț avea să fie peste măsură de nefericită, întrucât Nasta se sinucide, aruncându-se de pe vapor și înecându-se, pentru a nu cădea în robia turcilor și pentru a-și păstra inocența. Tânărul Ionuț este adus înapoi de către frații săi, după un îndelung şir de aventuri. Drept pedeapsă pentru fuga sa necugetată, Ionuț este trimis de Ştefan la Cetatea Neamţului. Menirea sa, de acum încolo, odată ce a depășit criza erotică, va fi deprinderea armele și servirea domnitorului.

Volumul „Ucenicia lui Ionuț” a fost numit de criticul literar George Călinescu „poemul întâiei dragoste juvenile, fără urmări”. Acesta are un **caracter inițiatic**, precum și de **roman de aventuri**, datorită peripeţiilor trăite de frații Jderi. De-a lungul acestui volum, asistăm la maturizarea mezinului, precum și la procesul de cunoaștere a lumii înconjurătoare, ceea ce avea să îi folosească nespus de mult mai târziu.

# Izvorul alb

**„Izvorul Alb”**, cel de-**al doilea volum al trilogiei „Frații Jderi”**, este considerat a fi **romanul cunoaşterii magic**e. Acesta reprezintă continuarea primului volum și a fost publicat de Sadoveanu în anul 1936. În **centrul acțiunii** trilogiei se află **epoca lui Ştefan cel Mare**, deşi titlul se referă la familia Jderilor, ai cărei membri devin, pe rând, personaje de prim-plan.

În volumul de față se înmulţesc credinţele mitice, întărite, printre altele, de dimensiunea fantastică pusă pe seama unor supuşi ai domnitorului (precum fraţii Căliman, feciorii starostelui Nechifor Căliman, Onofrei, zis „Sfarmă – Piatră” şi Samoilă „Strâmbă – Lemne”). Acestea amintesc de eroii magici din basmele populare românești.

La sfârşitul anului 1471, cetatea Sucevei este zguduită de un cutremur, pe care domnitorul îl înțelege ca semn al voinţei divine de a se porni războiul religios împotriva turcilor: „A detunat în fundul pământului şi s-a dat zvon în înălţime, pentru ca să nu mai întârzie Domnii şi Împăraţii; să nu se mai desfrâneze în lene, ci să purceadă împotriva lui Antihrist război pentru credinţa dreaptă”.

Ștefan cel Mare organizează o vânătoare la „Izvorul Alb”, aceasta luând forma unui ritual de iniţiere. Pelerinajul domnesc ilustrează motivul căutării, al soluţiilor de împlinire, atât a unui destin individual (cel al domnitorului), cât şi al celui colectiv (al Moldovei). Ștefan cel Mare este prezentat în postura exploratorului. Astfel, pentru clarificarea sensurilor prezentului şi viitorului, se impune elementul contopirii cu trecutul. Această contopire se realizează prin cufundarea în natură și identificarea cu aceasta.

Această călătorie se realizează cu ajutorul călăuzei cu rol spiritual, și anume, legendarul „bour alb”. Bourul alb, o legendă cu puteri miraculoase asupra oilor, este răsplătit de moldoveni cu daruri pe care ei le lăsau în locurile pe care se considera că acesta le frecventa. Oamenii sperau ca, în urma primirii acestor daruri, bourul să ferească oile de „vârtejuri ori bolişte”. Bourul fusese îmblânzit de un pustnic ce trăia în preajma Izvorului Alb, în locuri pe unde nu trecuseră niciodată oameni. Pustnicul i se arătase lui Ştefan în vis şi îl avertizase cu privire la  un război apropiat, pe care acesta îl binecuvântează şi îl vede ca pe „un pojar uriaş care cuprinsese satele şi târgurile ţării”. Iniţierea în cel mai înalt grad în tainele naturii se remarcă în cazul schivnicului, dar în aceeași categorie se înscriu şi cuviosul Nicodim, arhimandritul Amfilohie Şendrea, precum și Ştefan cel Mare.

Cetatea Neamţ este locul de refugiu al lui Ionuţ Jder, un loc ce prezintă exilul existenţial al individului. Aceasta este o condiţie necesară reintegrării sociale a mezinului Jder, în postura inocentului. Ștefan cel Mare se căsătorește cu Maria de Mangop, o urmașă a vechilor Comneni.

Jitnicerul Neculăieş Albu o răpeşte pe Maruşca, fiica nelegitimă a lui Ștefan-Vodă şi dragostea târzie a lui Simion. Comisoaia Ilisafta Jderoaia nu o agreează pe Marușca la început, însă o acceptă pe parcurs. În familia Jderilor, jupâneasa Ilisafta este înfățișată drept o autoritate recunoscută, care nu se amestecă, totuși, în treburile bărbaţilor. Aceasta impune respect prin judecata ei simplă şi profundă.

Pentru a o salva pe Marușca din mâinile prădătorilor, frații Jderi întreprind o expediție recuperatoare la Volcineţ, în Polonia. Autorul descrie pregătirile expediției, precum și maniera de desfășurare a acesteia. Ionuţ pătrunde în Polonia în postura de negustor.

Familia fraților Jderi este prezentată drept o familie de moldoveni autentici, inimoși, dar impunători. Ei sunt curajoṣi, ambițioṣi și suspicioși. Bărbații familiei luptă cot la cot, ieșind mereu învingători. Salvarea Marușcăi constituie un episod eroic şi cavaleresc şi, în acelaşi timp, momentul sancționării a inamicilor domnitorului. Aceasta are o puternică semnificaţie politică, întrucât Neculăeş Albu era nepotul logofătului Mihu, unul din marii boieri trădători, duşmani ai lui Ştefan cel Mare. Neculăeş Albu nu este vinovat doar de răpirea silnică a unei fecioare, ci şi de sprijinirea duşmanilor lui Ştefan Vodă. Astfel, acesta întruchipează imaginea dușmanului țării, al neamului, aflat în contrast cu lupta dreaptă și vitează a fraţilor Jderi.

Urmează, așadar, pedepsirea prin decapitare a lui Neculăeş Albu. Conform vorbelor lui Amfilohie Şendrea, sfetnicul de taină al voievodului, acesta își pierduse capul „dintr-o prostie a tinereții”. În contextul întregii opere a lui Mihail Sadoveanu, decapitarea are implicaţii etice profunde. Scriitorul atrage adesea atenția asupra consecințelor survenite în urma dezechilibrului pasional, a lipsei de raţiune, precum și a spiritului anarhic.

Volumul intitulat „Izvorul Alb”**se remarcă prin legendele ce ilustrează spiritul epocii medievale**. Acestea sunt legate de practici magice, de caii năzdrăvani ai voievodului Ştefan, mai ales de armăsarul Catalan, care, atunci când „a nechezat de trei ori, bătălia de la Baia a fost câştigată”. Această lucrare explorează dimensiunea spirituală a politicii medievale moldovenești.

# Oamenii Măriei Sale

Cartea intitulată **„Oamenii Măriei-Sale”** reprezintă cel de-**al treilea, și ultimul volum al trilogiei „Frații Jderi”**, scrisă de Mihail Sadoveanu. Titlul simbolizează **motivul central al romanului**: **devotamentul supuşilor voievodului Ștefan, reprezentaţi de familia Jderilor**. Pe parcursul acestui roman, „Oamenii Măriei Sale” îşi demonstrează loialitatea față de conducător. Aceștia sunt, de fapt, răzeşi simpli, prețuiți de voievod pentru meritele lor deosebite în războaie şi în viaţa socială.

Romanul de față **prezintă evenimentele petrecute între anii 1471-1475**. Cititorul ia parte la căsătoria lui Simion Jder, acum ridicat la rangul de postelnic, cu Maruşca. Simion o aduce din casa părinţilor ei, la Timiș (lângă Suceava). Apoi, căpitanii sunt luaţi prizonieri de Ştefan în lupta cu Radu cel Frumos. De la curtea acestuia, voievodul o răpise pe Domniţa Voichiţa, împreună cu fiica sa, domniţa Maria.

Intervine pericolul bolii armăsarului Vizir, iar comisoaia Ilisafta interpretează acest eveniment drept unul prevestitor al războiului, amintindu-și de „Catalan cel bătrân”. Așadar, postelnicul Ștefan trebuia să le mute pe doamnele de la palat. Alvanitul Atanasie a fost trimis de Săndrel-Vodă să saboteze planul, urmând să le ducă la mănăstirea din Pângărați. Pe însoțitorii acestora urma să-i rănească, fără a-i omorî.

După ce îi mărturisește lui Nicodim identitatea celui care l-a împins la această faptă, Atanasie se sinucide în fața Postelnicului, a lui Ionuț și a părintelui. Arhimandritul Amfilofie Sendrea îl îndeamnă pe Ionuț să plece din calea lui Săndrel-Vodă. Tot atunci, acesta află cine a fost mama lui și care este motivul pentru care Amfilofie Sendrea ține atât de mult la Ionuț. Moș Ilia îl informează pe mezin cu privire la ura pe care i-o purta Săndrel-Vodă. Trezindu-se fără bani, Grigorie Gogolea Rățoi și Toma lui Bogat au intrat în slujba lui Săndrel. Cu toate acestea, moș Ilia a ales să moara ca un creștin, refuzând să-și urmeze tovarășii. Acesta adaugă, în conversația cu Ionuț, că tot Săndrel îl trimisese, pe el și pe tovarășii lui, la cea dintâi întâlnire cu Frații Jderi. Acum, Săndrel dorea să se răzbune pe cel care l-a trădat, prefăcându-se a-i fi prieten.

Turcii pregătesc un nou atac împotriva Moldovei. Ionuţ este trimis de către Ștefan cel Mare, pe post de iscoadă, să aducă veşti din Grecia şi de la muntele Athos. Mezinul este însoţit de Gheorghe Botezatu. În acest pasaj, Sadoveanu prezintă imaginile contrastante ale Moldovei şi ale Imperiului Otoman.

Pe drum, Ionuţ se întâlneşte cu fratele său, călugărul Nicodim. Acesta îl instruiește privind trecerea munţilor în Transilvania şi în Țara Românească. Are loc prinderea şi decapitarea unor boieri trădători, primirea solilor veneţieni de către Ionuţ în târg la Roman, iar apoi la Curtea Domnească. Ca urmare a ispășirii pedepsei suferite pentru îndrăzneala sa precedentă, lonuţ devine un oştean adevărat. Acest drum oferă ocazia unei renaşteri a personajului, acum maturizat pe deplin.

Romanul se încheie simbolic, cu lupta de la Vaslui, unde Ştefan a învins turcii, conduși de sultanul Mehmed El Fatih, autointitulat „trimisul lui Allah pe pământ”. Autorul descrie lupta din 1475, surprinzând  în manieră detaliată pregătirea şi desfăşurarea acesteia. De asemenea, el realizează descrierea ţinutului Vasluiului, legendar în istoria Moldovei.

În această bătălie își pierd viețile bătrânul comis Manole Păr-Negru, Simion Jder, Căliman şi fiul său, Samoilă. Ştefan le aduce un omagiu şi îi plânge, în comuniune cu natura: „Când răsare soarele, avem să ne aducem aminte de ei. Şi avem să-i jelim de asemeni când soarele asfinţeşte. Şi când ne vom trezi la bătaia miezului nopţii, avem să-i simţim în jurul nostru şi ne vom afla nemângâiaţi de pierderea lor”. De asemenea, voievodul porunceşte o slujbă pentru sufletele celor căzuţi pe câmpul de luptă şi în toate bătăliile anterioare, pomenindu-i pe fiecare în parte, ca dovadă că știa numele tuturor și își respecta oștenii.

Ştefan compune scrisori diplomatice pentru a-și anunța victoria şi a preveni asupra noului pericol otoman care pândea toate țările. Așadar, el cere ridicarea întregii creştinătăţi împotriva păgânilor. La finalul romanului, Nicodim consemnează în ceaslov bătălia de la Vaslui, precum și numele morților pentru a căror suflete se roagă.

**Trilogia „Fraţii Jderi”** ia forma unei epopei, reconstituind cu succes și autenticitate  specificul vremurilor domniei lui Ştefan cel Mare (cuprinsă în perioada 1469 – 1475). De asemenea, „Frații Jderi” se bucură de o complexitate deosebită, constituind o cronică, o legendă, un poem folcloric, un roman realist, de aventură, de dragoste, de familie, precum și un roman social.

# Rezumatul filmului

În anul 1974, romanul lui Mihail Sadoveanu, „Frații Jderi”, a fost ecranizat, în regia lui Mircea Drăgan. Printre scenariști s-a numărat și Profira Sadoveanu, fiica marelui scriitor. Filmul prezintă faptele petrecute în primul volum al trilogiei, „Ucenicia lui Ionuț”, și cuprinde două părți, întrucât s-a încercat redarea cât mai fidelă a romanului.

Prima parte debutează cu o scurtă narațiune, menită să introducă cititorul în universul operei. Astfel, se menționează faptul că ne aflăm în data de 21 mai, sărbătoarea Sfintei Înălțări, hramul Mănăstirii Neamț. Oamenii îl așteptau pe Ștefan cel Mare, aflat în cel de-al doisprezecelea an de domnie și bucuros că supușii lui „cunoșteau iarăși belșugul și pacea”. Observăm și alte personaje importante: comisul Manole, Ilisafta (soția lui), tânărul Ionuț Jder, călugărul Nicodim, negustorul Damian, cel de-al doilea comis, Simion și vistiernicul Cristea.

Ștefan cel Mare îi poruncește lui Ionuț ca, împreună cu fratele lui și alți câțiva oameni, să plece la Suceava, la Curtea Domnească. Între timp, Damian îl anunță pe tatăl său că boierii Mihu și Agapie se înțeleseseră cu Grigore Gogolea să-l fure pe calul Catalan, armăsarul spaniol al lui Ștefan.

Ionuț Jder sosește la curtea domnească și intră în slujba fiului lui Ștefan, Alexăndrel. Acesta îi mărturisește lui Ionuț dragostea pe care i-o purta Nastei, fiica Tudosiei, care locuia în conacul de la Rădășeni. Astfel, cei doi se îndreaptă într-acolo, iar Nasta ajunge să-l îndrăgească pe Ionuț, căruia îi declară ceea ce simte pentru el.

Între timp, Ștefan se confruntă cu vestea invaziei otomanilor, conduși de Mahomed Cuceritorul. Atunci, el trimite doi mesageri în Polonia, pentru a-i anunța despre evenimentele care urmau să se petreacă. Cristea, vistiernicul, pleacă la Veneția pentru a cere sprijin în vederea luptei viitoare.

Partea a doua începe cu întoarcerea de la Liov a lui Damian Jder, care anunță faptul că Polonia, crezând că doar Moldova urma să fie ținta turcilor, refuzase să acorde sprijin militar. Are loc o încercare de înjunghiere a lui Catalan de către gruparea de tâlhari a lui Gogolea, dar comisul Manole îl prinde și află de la el că boierul Mihu plănuia și răpirea lui Alexăndrel.

Discutând cu Nasta și aflând despre sentimentele ei, Ionuț mai primește o altă informație: la Ionășeni se pusese o capcană, în vederea capturării lui Alexăndrel. Atunci, Ionuț, grăbit, îl ia imediat pe fiul lui Ștefan de la conac. Sunt urmăriți de un grup de hoți, iar în timpul fugii, Crivăț medelnicerul, moare apărându-și stăpânul. Ceilalți frați Jderi sosesc și ei, avându-l alături pe Gogolea, bine legat.

Are loc invazia tătarilor, iar Ștefan protejează femeile și copiii, alături de vite, ascunzându-i în pădurile de la graniță. Bărbații se pregătesc de luptă. Tătarii sunt nemiloși, incendiază și distrug totul în calea lor. Ștefan rezistă dorinței de a-l pedepsi pe Ionuț pentru că-i pusese fiul în primejdie, iar apoi poruncește ca Nasta și mama ei să fie judecate. Cu toate acestea, cele două femei fuseseră deja victimele tătarilor, care le înrobiseră și incendiaseră conacul.

Moldovenii obțin victoria asupra turcilor. Manole îl roagă pe Ștefan să-i permită să plece în căutarea lui Ionuț, despre care se credea că se afla în pericol. Obține permisiunea acestuia, iar voievodul intenționează să-l ierte pe Ionuț, în ciuda faptelor lui riscante.

Finalul filmului are loc la cinci ani după invazia tătarilor, iar Ionuț se afla în slujba domnitorului. Moldova era, însă, din nou sub amenințarea turcilor. Din partea lui Mahomed al II-lea sosește un mesaj, prin care sultanul cerea tributul pe ultimii doi ani, alături de cetățile Chilia și Cetatea Albă. Mai mult chiar, moldovenilor li se cerea să înceteze alianța cu venețienii. Astfel, Ștefan se vede nevoit să plece din nou la luptă împotriva invadatorilor.

Filmul „Frații Jderi” a avut un succes răsunător după lansare, dar și mai târziu, continuând să fie vizionat de numeroși români. Conform Uniunii Autorilor și Realizatorilor de Film din România, el ocupă locul douăzeci pe lista celor mai vizionate filme românești ale tuturor timpurilor.