**Caracterizare**

Personajele romanului Baltagul de Mihail Sadoveanu sunt numeroase și bine individualizate, destinul lor fiind construit în funcție de trăsăturile de caracter.

[**Vitoria Lipan**](https://liceunet.ro/mihail-sadoveanu/baltagul/caracterizare/vitoria-lipan) este personajul principal al operei, fiind unul dintre cele mai reprezentative modele din literatura română. Aceasta reprezintă tipul femeii de la munte, o fire energică și harnică, caracterizată de o inteligență nativă și care intuiește foarte bine evenimentele. Totodată, acțiunile și comportamentul Vitoriei subliniază tenacitatea, diplomația, abilitatea și capacitatea de disimulare care contribuie la aflarea adevărului.

Un alt personaj reprezentativ al romanului Baltagul este **[Gheorghiță Lipan](https://liceunet.ro/mihail-sadoveanu/baltagul/eseu/particularitati-de-constructie-a-unui-personaj" \t ")**, fiul Vitoriei și al lui **[Nechifor Lipan](https://liceunet.ro/mihail-sadoveanu/baltagul/caracterizare/nechifor-lipan" \t ")**. Acesta este un personaj care reflectă nu doar tradiționalismul viziunii autorului, ci și preferința acestuia pentru acele personaje autentice, rupte din realitatea cotidiană. Personajul este surprins în evoluția de la adolescență până la maturitate, de unde și rezultă statutul de bildungsroman al operei.

Deși reprezintă personajul absent al romanului, Nechifor Lipan este foarte bine individualizat prin caracterizarea celorlalte personaje, dar și datorită portretului construit de autor. Acesta este un personaj înzestrat cu multe calități, motiv pentru care este și invidiat de cei din jur.

# Vitoria Lipan

Roman tradițional, Baltagul prezintă tabloul unei lumi obiective descrisă în existența ei social-istorică. Acțiunea se petrece într-un spațiu real și obiectiv, urmărind evoluția personajelor într-un timp real. Eroii sadovenieni sunt de asemenea surprinși într-un spațiu real, pornind de la Măgura Tarcăului până în ținutul Dornelor și într-un timp determinat, din toamnă până în primăvară. Personajele sadoveniene sunt dominate de o singură trăsătură de caracter încadrându-se într-o tipologie general umană. Vitoria Lipan, protagonista romanului, este **personajul reprezentativ pentru comunitatea „locuitorilor de sub brad”**.

## Portretul fizic

Caracterul arhetipal al eroinei este sugerat de**portretul fizic realizat din perspectiva naratorului**. Trăsăturile fizice nu o individualizează pe Vitoria ca personaj, însă lumina care izvorăște din forul ei interior exprimă inteligența vie și forța ei interioară. Printr-un detaliu semnificativ legat de privirea ei care era „dusă departe”, naratorul surprinde neliniștea și zbuciumul interior ce se accentuează pe parcurs ce vremea trece fără vreo veste de la soțul său, Nechifor. Așadar, **portretul fizic** pune în evidență o frumusețe sobră, austeră și spiritualizată, definind inteligența ca trăsătură de caracter.

## Portretul moral

Mai multe ipostaze sunt surprinse pentru a alcătui **portretul moral al eroinei**. Vitoria reprezintă **tipul femeii de la munte** definită prin firea energică, dârză și hotărâtă, prin hărnicia și priceperea cu care are grijă de gospodărie sau face negoț, prin credința neabătută în Dumnezeu și în tradiție. Vitoria apără, de asemenea, rânduielile vechi după care comunitatea arhaică a oierilor se conduce. Ea citește semnele naturii și pe cele trimise de divinitate pentru a-i lumina calea spre adevăr. Înainte de a porni pe urmele lui Nechifor Lipan, Vitoria se oprește la mănăstirea Bistrița, unde face danie și se închină la icoana Sfintei Ana. Ea se purifică atât spiritual, cât și fizic prin post și rugăciune, dar și prin spovedanie și împărtășanie. Apoi, se succed pregătirile gospodărești, care o surprind pe eroină cu simț practic, abilitate și fermitate. Ipostaza de soție o surprinde pe Vitoria ca un **model de iubire și devotament, dar și de statornicie și sensibilitate**. Sentimentul de dragoste pentru Nechifor este nespus de puternic, încât el este mereu prezent în gândul și în visul ei. Visul premonitoriu legat de cele întâmplate cu Nechifor stârnește neliniște în sufletul eroinei, sentiment care se amplifică culminând cu o teamă devastatoare.

## Caracterizarea directă

**Zbuciumul lăuntric al personajului Vitoria este surprins direct de către naratorul omniscient sau prin intermediul monologului interior** de către eroina însăși: „N-am să mai am hodină cum n-are părâul Tarcăului, până ce l-oi găsi pe Nichifor Lipan.” Vitoria este gata să-și sacrifice viața din iubirea adevărată față de Nechifor: „Abia acum înțelegea că dragostea ei se păstrase ca-n tinerețe.” Eroina este hotărâtă să descopere adevărul și să ducă la bun sfârșit datina creștinească fără a-și arăta vreo clipă slăbiciunea. Singurul moment în care durerea iese la suprafață este la vederea osemintelor din râpă, când un strigăt mistuitor izbucnește. Pe tot parcursul romanului, Vitoria dă dovadă de calități surprinzătoare ce reies din caracterizarea directă făcută de alte personaje. Vitoria este astfel **caracterizată de o inteligență nativă** bazată pe o logică riguroasă, de abilitatea de intuiție a psihologiei celor din jur („Mama asta trebuie să fie fermecătoare; cunoaște gândul omului”), de harul de a vorbi („iscusită la vorbă”), de capacitatea de adaptare la împrejurări și modul de a anticipa gândirea celui cu care vorbește.

Credința și superstițiile joacă un rol important în viața Vitoriei. Superstițiile provin dintr-un timp mitic și aparțin substratului transmis fără explicarea sensului. Astfel, ea apelează la vrăjitoare, fără a pune temei pe spusele ei, însă crede cu tărie în ajutorul Sfintei Ana. Vocea naratorului omniscient este cea care ne informează că eroina a stabilit o legătură cu soțul ei: „În gândul acesta care-i venise dintr-odată, să caute câinele, Vitoria recunoscu altă binecuvântare. De unde-i venise gândul? Fără îndoială de la Nechifor Lipan.”

## Caracterizarea indirectă

**Acțiunile și comportamentul Vitoriei subliniază tenacitatea, diplomația, abilitatea și capacitatea de disimulare** care contribuie la aflarea adevărului. Alte **modalități indirecte de caracterizare** a personajului Vitoria sunt: **limbajul** – graiul muntenilor este încărcat de tonalități diverse precum limbajul Vitoriei, când naiv sau ironic, când aforistic sau aluziv, când aspru sau mieros, apoi gestul semnificativ și observarea relațiilor cu celelalte personaje.

O altă ipostază a Vitoriei este cea de mamă. Eroina veghează cu strășnicie astfel încât copiii ei să crească respectând valorile morale și legile nescrise ale pământului. Vitoria arată asprime față de abaterea fiicei sale de la obiceiurile și practicile străvechi, acționând din sentimentul responsabilității materne. În relația cu fiul ei, Gheorghiță, Vitoria arată grija mamei față de copilul care urmează să se maturizeze. Eroina reprezintă atât un mentor, cât și un model față de copiii ei.

Vitoria este, de asemenea, o soție iubitoare trecută prin încercări. Ipoteza că Nichifor Lipan s-ar fi putut opri la altă femeie este neverosimilă. Vitoria este convinsă că soțul ei este credincios, căci altfel ar rămâne neînduplecată: „Mai bine astfel, într-o privință; să-l știe mort, decât părăsit de casa lui, în brațele alteia și în așternut străin.” Vitoria nu se sfiește să-și mărturisească dragostea sau să menționeze că a fost iubită: „Omul meu se gândea, vra să zică, la ale lui și la mine.”

Prin calitățile sale pe care le demonstrează pe parcursul romanului, Vitoria, eroina sadoveniană, poate reprezenta o dezvoltare originală a motivului măicuței bătrâne din balada Miorița. Oricare ar fi fost sursa de inspirație a autorului, Vitoria Lipan rămâne un **personaj de o mare forță artistică**, cu valoare de model. Drumul Vitoriei Lipan este în același timp drum de viață și drum de moarte, desfășurându-se atât într-un spațiu geografic real cât și într-un spațiu interior, un labirint interior cu rol decisiv asupra cursului evenimentelor.

## Încheiere

Baltagul reprezintă, astfel, cea mai cunoscută creație sadoveniană ce se inspiră atât din mitul existențial românesc (Miorița), cât și din mitul egiptean al lui Isis și Osiris, ilustrând formula tradițională a romanului realist de observație socială și de problematică morală. Roman tradițional ca tipar și formulă narativă în contrast cu cel modern, Baltagul lui Sadoveanu propune un model etic și estetic, ce rămâne neuitat în memoria cititorului. Așadar, imaginea acestor personaje se construiește pe parcurs, de către un narator omniscient, într-un stil elaborat propriu prozei tradiționale românești.

# Nechifor Lipan

Romanul „Baltagul”, de Mihail Sadoveanu, a fost publicat pentru prima dată în anul 1930, având drept punct de plecare balada populară „Miorița”. Astfel, subiectul principal al operei este călătoria Vitoriei în căutarea soțului ei, Nechifor Lipan, un oier muntean ucis din cauza lăcomiei și a invidiei lui Ilie Cuțui și Calistrat Bogza (alți doi oieri). Un element de noutate îl reprezintă modul în care autorul construiește personajul Nechifor Lipan, „in absentia”: deși la începutul romanului personajul este mort, imaginea lui este reconstituită de-a lungul textului în cele mai mici detalii fizice și morale. Astfel, Mihail Sadoveanu, se folosește de o tehnică modernă, tehnica pâlniei pentru a crea, de fapt, un personaj secundar, mort la începutul diegezei, dar ce pare viu și prezent datorită detaliilor fizice și morale ce sunt reconstituite.

Deși **Nechifor Lipan este personajul absent al romanului**, prezența lui se manifestă prin intermediul celorlaltor personaje, întrucât romanul prezintă călătoria în căutarea lui. **Dispariția lui Nechifor constituie, așadar, pretextul pentru desfășurarea întregii acțiuni a romanului**. P**ersonaj secundar, masculin, individual, Nechifor este caracterizat în mod direct** (foarte rar), dar în special **în mod indirect**. Caracterizarea directă a lui Nechifor este realizată de către narator, de către alte personaje, precum și de el însuși, prin **autocaracterizare**.

**Portretul fizic al personajului** este zugrăvit mai ales în amintirea altor personaje (îndeosebi a soției lui, Vitoria). Astfel, ea amintește „mustața aceea neagră”, „ochii aceia cu sprâncene aplecate” și „toată înfățișarea lui îndesată și spătoasă”. Când oferă detalii celor de la care speră să primească informații cu privire la Nechifor, Vitoria menționează căciula brumărie a bărbatului, precum și faptul că mergea călare pe un cal negru țintat.

Dragostea pe care i-o poartă Vitoria („Așa-i fusese drag în tinereță Lipan, așa-i era drag ș-acum, când aveau copii mari cât dânșii”) indică faptul că **bărbatul era un om deosebit, nu doar atrăgător fizic, ci și din alte puncte de vedere**. Povestea cu care se deschide romanul evidențiază atât **inteligența personajului**, cât și **viclenia acestuia** (își justifică defectele, dar își explică și calitățile prin faptul că ele au fost dăruite muntenilor de către Dumnezeu însuși). Din poveste reiese faptul că Nechifor, **muntean veritabil, este petrecăreț, om cu „inima ușoară și blândă”, iubește viața și oamenii (sociabil)**, „privind la soare cu o inimă ca din el ruptă” (îi înveselea pe ceilalți, răspândind în jurul lui buna dispoziție).

În ceea ce privește **ocupația lui Nechifor**, cunoaștem faptul că bărbatul era foarte priceput în meșteșugul oieritului, un bun gospodar și un negustor talentat („un bărbat puternic și voinic, harnic și priceput într-ale oieritului”). Activitatea sa este o tradiție familială, pe care el o continuă onorabil: „Stânile i-au fost bine rânduite și ciobanii ascultători. Bacii nu știau numai istorisiri, ci știau taina laptelui acru și a brânzei de burduf”.

**Caracterizarea prin nume este un alt mijloc prin care se definitivează portretul acestui personaj.** La vârsta de patru ani, numele i-a fost schimbat din Gheorghiță în Nechifor, „ca să nu-l mai cunoască bolile și moartea”, întrucât familia lui era superstițioasă. Nu întâmplător, numele „Nechifor”, care provine din limba greacă („Nikephoros”), înseamnă „purtător al victoriei”. Întocmai precum sugerează numele lui, **bărbatul era priceput în tot ceea ce făcea**, își îngrijea familia și era loial acesteia, bucurându-se de admirația și respectul celor din jur (cunoscuții, precum negustorul David și hangiii, vorbesc despre el cu respect).

**Generos și onest**, Nechifor își plătește mereu datoriile și „nu se uită la parale, numai să aibă toate după gustul lui”. **Dăruit cu talent de povestitor**, „meșter la vorbă”, „oier cinstit și mândru”, „om vrednic și fudul”, Nechifor este un **om plin de calități**, dar în același timp, conștient de toate acestea. Precum declară naratorul, Nechifor avea o experiență bogată în activitățile depuse: el „le cunoștea pe toate și știa orișicând le ce uși să bată și la ce slujbași să se înfățișeze, căci el umbla din tinereță în țara cealaltă de vale”.

**În concluzie**, Nechifor Lipan este un **personaj emblematic**, întruchipând calitățile considerate de către munteni a fi ideale. Nu este lipsit de slăbiciuni, ceea ce îl umanizează (îi plac petrecerile și femeile frumoase, deși menține mereu respectul pentru familie). Asemenea ciobănașului moldovean din balada „Miorița”, Nechifor Lipan are o sumedenie de calități, care trezesc invidia celor din jur, ceea ce împinge acest personaj către propriul sfârșit.

## Minodora

Minodora este fiica Vitoriei și a lui Nechifor Lipan, sora mai mare a lui Gheorghiță. Personaj secundar, feminin și individual, Minodora este caracterizată atât în mod direct, cât și indirect. Caracterizarea directă este realizată de către autor și alte personaje, iar în mod indirect, Minodora este caracterizată prin nume, prin relația cu alte personaje, trăsăturile ei morale reieșind și din comportament, gânduri și vorbe.

În timp ce Gheorghiță este protejatul mamei sale, Minodora are mai multe afinități cu Nechifor, care „o desmierda mai mult”. Caracterizarea prin nume dezvăluie și ea acest detaliu despre tânăra fată, întrucât tatăl fusese cel care-i alesese numele, simțind o apropiere față de fiica lui și din această cauză („așa cum auzise el de la o maică de la Agapia și-i plăcuse”).

Relația Minodorei cu mama este oarecum mai complicată decât cea cu tatăl, fiindcă mama era cea care se simțea datoare să reprezinte un bun model feminin pentru tânăra fată. Din această cauză, când Minodora primește o scrisoare de la „feciorul dascălului Andrei”, Vitoria consideră că aceasta era o mare indiscreție, dezamăgită de faptul că fiica ei nu respecta tradiția și principiile în baza cărora fusese crescută. Cu toate acestea, Minodora nu are un comportament cu adevărat ușuratic, având interese normale pentru vârsta ei fragedă. Autorul o descrie ca acționând „cu viclenie” în comunicarea cu mama, dovadă a inteligenței și a diplomației acesteia.

## Calistrat Bogza

Calistrat Bogza este menționat pentru prima dată în romanul „Baltagul” când Vitoria Lipan ajunge dincolo de satul Suha, „la marginea dinspre văi”, la cârciuma lui Iorgu Vasiliu. Acolo, ea află că, din trei ciobani (Nechifor și alți doi, pe care-i cunoscuse pe drum) rămăseseră numai doi, iar pe aceștia rămași îi bănuiește (în mod corect) de uciderea soțului ei.

Unul dintre cei doi ciobani este Bogza, descris de către cârciumar ca având „buză de iepure”, adică o buză despicată. Personaj secundar, masculin, individual, el este și un personaj negativ, întrucât este unul dintre cei responsabili de moartea lui Nechifor Lipan.

Calistrat Bogza este bădăran și ipocrit, luând-o peste picior pe Vitoria, ironizând-o când aceasta îl roagă politicos să-i ofere detalii despre discuțiile lui cu Nechifor. Nevasta cârciumarului îi povestește Vitoriei despre Bogza și Ilie Cuțui, celălalt cioban părtaș la crima săvârșită. Ea relatează cum cei doi par să fi dobândit o avere misterioasă, pe care-o puneau pe seama vânzării oilor („Le-a căzut din cer avere. [...] Bogza umblă numai beat și cu căciula pe-o sprânceană”). Foarte violent, vicios, și-a făcut un obicei din a-și lovi soția („Când vine de la crâșmă plin ca o bute, o grămădește într-un colț ș-o bate”). Nu în ultimul rând, Calistrat Bogza este, alături de Cuțui, un criminal lipsit de scrupule. Abia în ultima clipă se căiește și-i cere Vitoriei iertare.

## Ilie Cuțui

Ilie Cuțui este partenerul lui Calistrat Bogza în uciderea lui Nechifor Lipan. Alături de tovarășul său cioban, Cuțui este lacom, viclean, dar mai puțin impunător decât Bogza. Când alte personaje îl descriu, menționează faptul că Ilie Cuțui este „mărunt și negricios”. Tot cu Bogza împarte și viciul băuturii, însă, conform soției cârciumarului, „Bea ș-acela, însă mai puțin”.

Spre deosebire de Bogza, Cuțui este mai puțin violent, nu-și bate soția, ci se află la dispoziția ei („Și umblă pe lângă Gafîța în patru labe ca un cățel”), servil, fiind descris drept „un îmbrobodit” („Ea face și el nu știe; ca și cum l-ar descânta.”). Nevasta cârciumarului povestește despre Gafița că „bărbatu-său o poartă gătită. Frumoasă i s-a fi părând lui, dar nu este”. De aici, deducem faptul că personajul este un snob, iar prin acumularea de avere urmărește obținerea unui statut social superior celorlalți săteni.

Cuțui este un mincinos convins, iar pentru a acoperi crima lui și a lui Bogza, oferă informații false sătenilor și chiar nevestei sale („De la Gafița am aflat ce zice Cuțui despre oi. Zice că le-au cumpărat el și cu Bogza de la un oier de departe. I-au pus în palmă toți banii și el le-a lăsat lor toate oile”). Îl apără pe Bogza până în ultima clipă („Cuțui i se puse în față, poprindu-l cu brațele încordate”) și este numit „cloncan” de către nevasta lui Iorgu Vasiliu („Nu poate sta singură în loc străin împotriva unor cloncani ca Bogza și Cuțui”).