**Comentariu**

Cu ajutorul informațiilor și explicațiilor pe care le găsești pe această pagină vei fi sigur că ai scris un comentariu complex al romanului „Baltagul” de Mihail Sadoveanu.

## Introducere

În partea de început a oricărui eseu sau comentariu despre „Baltagul” este important să menționezi curentul cultural căruia îi aparține romanul, dar și faptul că, din punct de vedere tematic, este un roman tradițional.

Nu uita să evidențiezi ideea că, în realizarea subiectului romanului, Sadoveanu s-a inspirat din balada populară „Miorița”.

Ține minte! O introducere bine scrisă va impresiona profesorul încă de la început și îți va asigura un punctaj mai mare.

**Exemplu**

„Baltagul”, publicat de către Mihail Sadoveanu în perioada interbelică, este un roman tradițional, obiectiv și realist, care ilustrează viziunea despre lume și creație a autorului, surprinzând totodată viziunea mioritică asupra morții într-o nouă interpretare.

Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un „poem al naturii și al sufletului omului simplu”. Prin urmare, viziunea autorului, dar și tematica romanului pornesc de la principala coordonată a realismului, și anume, crearea unei opere autentice în care sunt apărate și promovate valorile tradiționale, precum și întoarcerea la originile literaturii.

## Semnificația titlului

În ceea ce privește semnificația titlului romanului „Baltagul”, este foarte important să menționezi faptul că acesta nu este ales întâmplător, ci are un înțeles simbolic.

Fiind unealta care produce răul, baltagul devine și arma punitivă care va pedepsi răufăcătorii și va împlini dreptatea. Așadar, în comentariul tău trebuie să precizezi faptul că baltagul este, mai degrabă, un simbol pentru justiția neiertătoare.

**Exemplu**

Titlul, format dintr-un substantiv comun, simplu, articulat hotărât („baltagul”), potrivit DEX reprezintă un „topor cu coada lungă, întrebuințat ca armă”. Acesta are valoare simbolică, întrucât Nechifor Lipan fusese ucis de o lovitură de baltag.

De asemenea, Vitoria își pune toată nădejdea în fiul ei, responsabilitatea majoră pe care Gheorghiță o are fiind demonstrată și de oferirea baltagului sfințit, pe care tânărul îl purta în „dosul coapsei drepte”, fiind nedezlipit de el. Așadar, titlul evidențiază încă de la început faptul că prin această unealtă, Gheorghiță reușește să schimbe destinul celorlalte personaje, Calistrat Bogza găsindu-și sfârșitul în mod asemănător victimei sale, Nechifor Lipan. Baltagul capătă astfel, o dublă semnificație: este arma crimei și arma dreptății.

## Tema

Pentru a realiza o analiză completă a textului trebuie să menționezi informații referitoare la [temă și viziunea despre lume](https://liceunet.ro/mihail-sadoveanu/baltagul/eseu/tema-si-viziunea-despre-lume), aceasta din urmă influențând într-o mare măsură construcția subiectului și a personajelor.

Ținând cont că printre sursele de inspirație este și balada populară „Miorița”, este evident faptul că tema romanului înglobează universul rural.

În plus, tema aleasă reflectă orientarea realistă a autorului, crezul său artistic fiind în consonanță cu păstrarea specificului național.

**Exemplu**

Inspirat de balada populară „Miorița”, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto, alcătuit din două versuri ale baladei: „Stăpâne, stăpâne/ Mai chiamă ș-un câne…”. Viziunea realistă a scriitorului, dorința acestuia de a făuri un roman care să oglindească realitatea, să o recreeze în mod fidel sunt observabile prin analizarea tematicii abordate.

Astfel, romanul „Baltagul” are ca temă principală universul rural ṣi prezintă societatea arhaică românească în toată complexitatea ei, insistând asupra păstrării specificului național. Așadar, sufletul țăranului moldovean nu se lasă influențat de apariția elementelor moderne în societate, căci orice încercare de a încălca legile unei lumi tradiționale va fi aspru pedepsită, după cum putem observa urmărind destinul lui Ilie Cuțui și Calistrat Bogza. Deci, viziunea autorului se reflectă și în aceste intenții moralizatoare, ambele personaje având un destin tragic din cauza făptuirii răului.

Caracterul monografic al romanului, dar și plasarea exactă în spațiu reprezintă alte dovezi ale viziunii realiste a scriitorului, care prezintă tema rurală cu minuțiozitatea unei camere de filmat, înregistrând fiecare amănunt. Acest drum, parcurs de cele două personaje, poate fi asemănat cu un labirint exterior, la capătul căruia se află lumina adevărului. Pe lângă acest spațiu geografic, alcătuit din zonele stâncoase ale munților Moldovei, observăm că există și un spațiu interior, al frământărilor eroinei și al tulburărilor psihologice, din care deducem simplitatea, dar și viața grea a locuitorilor de la munte.

Timpul este cronologic, evenimentele având loc din toamnă până în primăvară. Anul acțiunii nu este dezvăluit întrucât autorul lasă ca evenimentele romanului să aibă valabilitate în orice perioadă, Vitoria făcând parte dintr-un timp mitic, românesc, în care sunt respectate valorile spirituale, precum și datinile străvechi.

## Rezumat pe scurt

În realizarea rezumatului pe scurt al operei „Baltagul” e recomandat să ții cont de faptul că textul narativ este împărțit în capitole. Astfel, scurtul rezumat trebuie să conțină cele mai importante evenimente din cadrul acestor capitole.

Nu uita să menționezi faptul că la începutul romanului „Baltagul” există un motto, alcătuit din două versuri ale baladei populare „Miorița”.

**Exemplu**

Inspirat de balada populară „Miorița”, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto alcătuit din două versuri ale baladei: „Stăpâne, stăpâne/ Mai chiamă ș-un câne…”. În fond, romanul „Baltagul” are la bază aceeași idee: un oier, Nechifor Lipan, plecat la Dorna pentru a cumpăra oi, este ucis, încălcându-se astfel legile morale. Vitoria, soția sa, cunoscând drumul pe care soțul ei trebuia să îl străbată, își dă seama că absența acestuia nu are justificare, astfel că îngrijorările încep să o macine.

Fiind înzestrată cu înțelepciune, Vitoria merge la părintele Dănilă pentru a primi sfaturi de la acesta. Mai mult, disperată fiind, se hotărăște să meargă și la vrăjitoarea satului, la baba Maranda, însă informațiile obținute de la aceștia nu îi alină neliniștile sufletești. Având presimțiri negative și vise care prevesteau moartea soțului ei, Vitoria decide să plece în căutarea lui Nechifor Lipan. Calculând bine lucrurile, ea îl cheamă acasă pe Gheorghiță, fiul ei, pentru a o însoți pe drumul care duce la aflarea adevărului. Nu pleacă înainte de a se supune unui ritual, ținând post douăsprezece vineri. Pe Minodora, fiica sa, o duce la mănăstire, iar autoritățile de la Piatra-Neamț sunt înștiințate de dispariția lui Nechifor.

Deși viscolul iernii ar fi putut stopa căutările celor doi, aceștia nu se dau în lături și, datorită înțelepciunii Vitoriei, aleg drumul parcurs de Nechifor: Bicaz, Călugăreni, Fărcașa, Vatra Dornei, Borca și Sabasa. În drumul lor întâlnesc un botez și o nuntă. Vitoria, deși cuprinsă de frământările, îngrijorările și supărarea cauzate de dispariția soțului ei, alege să participe la aceste evenimente, dând dovadă de tărie de caracter și chibzuință.

Unind și punând cap la cap toate informațiile obținute, Vitoria își dă seama că au existat doi oieri care l-au însoțit pe Nechifor Lipan, aceștia cumpărând o parte din turma de oi. Astfel, Nechifor nu mai ajunsese în Sabasa. Drumul dintre Suha și Sabasa este refăcut de personaje până când Lupu, câinele lui Nechifor, găsește osemintele acestuia într-o prăpastie. Aflat pe un drum inițiatic, pentru Gheorghiță momentul critic îl constituie chiar găsirea osemintelor tatălui său și coborârea în râpă.

Având puterea să respecte tradițiile, eroina organizează priveghiul soțului, ajutată fiind de cârciumar și de soția acestuia. Deși este răpusă de durere, Vitoria nu se lasă până când nu sunt demascați și făptașii crimei. Astfel, după înmormântare, scena praznicului îl pune pe Gheorghiță în situația de a înfăptui dreptatea. Povestind toate evenimentele trăite de soțul ei, ca și cum ar fi fost acolo, Vitoria reușește să îi înspăimânte pe cei doi ucigași ai lui Nechifor, Ilie Cuțui și Calistrat Bogza, aceștia mărturisind fapta comisă. Astfel, „feciorul mortului simți în el crescând o putere mai mare și mai dreaptă decât a ucigașului. […] Apoi îl lovi scurt cu muchea baltagului, în frunte. Calistrat Bogza șovăi.”.

Deci, finalul romanului oglindește înfăptuirea dreptății de către Gheorghiță prin omorârea lui Calistrat Bogza. Celălalt răufăcător, Ilie Cuțui, este arestat, astfel că din această experiență adevărul iese la lumină. Întrucât viața merge mai departe, Vitoria hotărăște să recupereze turma și să o ducă pe Minodora la mormântul tatălui ei. Tânărul Gheorghiță, depășind situațiile conflictuale, devine acum stâlpul familiei, evoluția și transformările sale de la adolescență până la maturitate oferind operei statutul de bildungsroman.

## Caracterizarea personajelor

Un personaj important al romanului este, fără îndoială, Gheorghiță Lipan. În realizarea caracterizării acestuia trebuie să ai în vedere metodele de caracterizare (directă, indirectă), precum și trăsăturile fizice și morale evidențiate prin intermediul acestor procedee. Nu uita să exemplifici trăsăturile conturate prin referire la textul romanului.

**Exemplu**

Gheorghiță Lipan este personaj secundar, masculin, individual și complex prin problematica pe care o propune. Trăsăturile sale sunt conturate atât în mod direct, de către narator sau de către celelalte personaje, prin descriere, cât și indirect, pornind de la faptele sale, gândurile, comportamentul sau relațiile cu celelalte personaje, evidențiate prin intermediul dialogului și al monologului interior.

Prin intermediul caracterizării directe, realizate de narator, sunt evidențiate date biografice, dar și aspecte care țin de portretul fizic. Astfel, aflăm faptul că tânărul Gheorghiță, fiul lui Nechifor și al Vitoriei Lipan este „unul din pruncii cu care îi binecuvântase Dumnezeu”, având „numele adevărat și tainic al lui Nechifor Lipan.”. Trăsăturile fizice reliefate direct de autor conturează imaginea unui tânăr aflat la vârsta adolescenței: „era un flăcău sprâncenat [...] întorcea un zâmbet frumos ca de fată și abia începea să-i înfiereze mustăcioara”. Mai mult, chiar și numele său, Gheorghiță, un diminutiv, demonstrează că acesta era un tânăr, abia ieșit din copilărie.

Tot în mod direct sunt prezentate și opiniile celorlalte personaje, Vitoria, mama sa, fiind conștientă de faptul că fiul trebuie să se maturizeze: „ești încă un plod care trebuie să cunoască de acum înainte supărările vieții”.

Caracterizarea indirectă pune în lumină trăsăturile morale ale personajului, acestea putând fi deduse pornind de la propriile gânduri, de la faptele și comportamentul său, dar și de la relația cu celelalte personaje, în special cu mama sa. În scrisoarea pe care tânărul i-o trimite mamei, se întrezăresc trăsături deosebite ale lui Gheorghiță, acesta dând dovadă de respect. „Dorul de casă” sugerează apropierea dintre el și familie, precum și sensibilitatea acestuia. Fiind crescut în mod tradițional, nu îndrăznește să își contrazică mama, deși e cuprins de teamă: „D-apoi om putea răzbi, mămucă?”.

Obișnuit să respecte cerințele părinților, acceptă să plece în căutarea tatălui: „M-oi duce, răspunse Gheorghiță cu îndoială. Se poate să i se fi întâmplat ceva. […] M-oi duce dacă spui”. Așadar, putem urmări transformarea treptată a personajului, acesta parcurgând un drum al maturizării.

## Relația dintre Vitoria și Gheorghiță Lipan

Atunci când realizezi un eseu este foarte important să ai în vedere și r[elația dintre personaje](https://liceunet.ro/mihail-sadoveanu/baltagul/eseu/relatia-dintre-doua-personaje). Drumul pe care Vitoria și Gheorghiță îl parcurg are dublu rol: aflarea adevărului și maturizarea tânărului.

Încercările la care este supus îl pregătesc pe Gheorghiță pentru viață, personajul evoluând treptat, iar temerile copilărești de la începutul romanului sunt transformate în stabilitate și curaj.

Fiind sfătuit de Vitoria, tânărul dovedește spirit justițiar și dorință de a face dreptate, acestea fiind chiar temele romanului. Nu uita că pentru a primi un punctaj satisfăcător trebuie să îți construiești cu atenție argumentele și să le susții cu exemple din text.

**Exemplu**

Vitoria Lipan, personaj principal în romanul „Baltagul”, întruchipează omul simplu de la țară, fiind eroina comunității „locuitorilor de sub brad”. În ceea ce îl privește pe Gheorghiță Lipan, acesta este personaj secundar, masculin, individual și complex prin problematica pe care o propune. Trăsăturile acestor personaje sunt conturate atât în mod direct, fiind caracterizate direct de către narator, prin descriere, cât și indirect, pornind de la faptele, gândurile, comportamentul sau relația acestora, prin intermediul dialogului și al monologului interior.

Relația dintre cele două personaje este influențată de experiențele trăite pe drumul parcurs în aflarea adevărului. Trăsăturile morale ale acestora reies din caracterizarea indirectă, pornind de la propriile gânduri, de la faptele și comportamentul lor. În scrisoarea pe care tânărul i-o trimite mamei, se întrezăresc trăsături deosebite ale lui Gheorghiță, acesta dând dovadă de respect. „Dorul de casă” sugerează apropierea dintre el și familie, precum și sensibilitatea acestuia. Fiind crescut în mod tradițional, nu îndrăznește să își contrazică mama, deși e cuprins de teamă: „D-apoi om putea răzbi, mămucă?”. Obișnuit să respecte cerințele părinților, acceptă să plece în căutarea tatălui: „M-oi duce, răspunse Gheorghiță cu îndoială. […] M-oi duce dacă spui”.

Bătălia cu troianul este o scenă reprezentativă pentru forța fizică pe care o dobândește tânărul și respectul pe care îl are pentru Vitoria, căutând-o mereu cu privirea și dorind ca aceasta să fie mulțumită de el: „deodată simți în el putere și îndârjire și nu se opri până ce nu-l birui ca pe o ființă. Privi spre maică-sa; o văzu zâmbind.”.

Pe de altă parte, felul în care Vitoria îl vede și îl responsabilizează pe fiul ei are un rol important. Aceasta își pune toată nădejdea în el, responsabilitatea majoră pe care Gheorghiță o are fiind demonstrată și de oferirea baltagului sfințit, pe care tânărul îl purta în „dosul coapsei drepte”, fiind nedezlipit de el. Așadar, Gheorghiță se află acum în posesia obiectului punitiv, cel care face dreptate, termenul reprezentând chiar titlul romanului, datorită sensului simbolic pe care îl are.

## Perspectiva narativă

[Perspectiva narativă](https://liceunet.ro/mihail-sadoveanu/baltagul/perspectiva-narativa) are în vedere unghiul din care sunt povestite întâmplările. În „Baltagul” evenimentele sunt povestite la persoana a III-a, iar naratorul este obiectiv, aceste aspecte putând fi observate de-a lungul romanului.

Așadar, romanul are o perspectivă narativă auctorială, naratorul fiind omniscient și omniprezent.

**Exemplu**

**Perspectiva** narativă are un rol important în construcția personajelor și în transmiterea ideilor. Scriitorul pune bazele unui roman tradițional, obiectiv, mitic și baladic, narațiunea relatându-se la persoana a III-a.

Așadar, viziunea realistă este completată de caracterul obiectiv al romanului, naratorul fiind omniscient și omniprezent. Oferind o imagine amplă asupra acțiunii și a personajelor creionate, scriitorul conferă iluzia vieții reale.

## Roman realist, tradițional, mitic

„Baltagul” este un roman tradițional, realist, obiectiv, mitic care ilustrează viziunea despre lume și creație a autorului, surprinzând totodată viziunea mioritică asupra morții.

Viziunea autorului, dar și tematica romanului pornesc de la principala coordonată a realismului, și anume, crearea unei opere autentice în care sunt apărate și promovate valorile tradiționale, precum și întoarcerea la originile literaturii.

Astfel, pentru a demonstra apartenența la realism a romanului „Baltagul” trebuie să ai în vedere caracterul obiectiv, tradiționalismul, dar și alte trăsături ale acestui curent literar vizibile în textul lui Sadoveanu. De asemenea, pentru a demonstra caracterul mitic al romanului „Baltagul” nu uita să amintești de asemănările dintre această operă și balada „Miorița”.

**Exemplu**

Viziunea realistă a scriitorului, dorința acestuia de a făuri un roman care să oglindească realitatea, să o recreeze în mod fidel sunt observabile prin analizarea tematicii abordate. Astfel, romanul „Baltagul” are ca temă principală universul rural și prezintă societatea arhaică românească în toată complexitatea ei, insistând asupra păstrării specificului național.

Viziunea realistă a autorului este dovedită chiar și la nivelul limbajului, prin limba arhaică pe care acesta o folosește. Astfel, apropierea izbitoare de limba populară moldovenească oferă prozei sadoveniene impresia de autenticitate. În plus, acest limbaj, încărcat cu arhaisme și regionalisme, oferă romanului o muzicalitate inconfundabilă, care ne amintește de specificul național și de țăranul meleagurilor moldovenești. În fond, pentru Sadoveanu „țăranul român a fost principalul erou”.

Putem spune că tema și viziunea despre lume și creație sunt influențate de formația realistă a scriitorului, acesta din urmă recreând o lume ca oglindire a realității. Toate aspectele menționate mai sus demonstrează autenticitatea romanului și împlinirea dorinței autorului de a crea un roman care să impresioneze prin felul în care valorile tradiționale sunt apărate.

Totodată, este de remarcat faptul că romanul „Baltagul” poate fi considerat un roman mitic, unul din motivele principale fiind faptul că preia o serie din elementele regăsite în balada populară „Miorița”. Mai exact, ambele opere au la baza motive precum cel al transhumanței, al crimei sau cel al animalului credincios. De asemenea, atât în „Miorița”, cât și în „Baltagul” timpul și spațiul sunt relativ definite, acțiunea desfășurându-se în zona rurală a României, toamna, atunci când oile pleacă la iernat.

## Motive literare

Unul dintre cele mai memorabile romane din literatura română, „Baltagul”, de Mihail Sadoveanu are drept motiv literar principal chiar obiectul menționat în titlu: baltagul.

**Exemplu**

Pe lângă acest motiv principal, mai întâlnim: motivul animalului credincios (Lupu), motivul drumului, motivul visului, al labirintului, al transhumanței, al soarelui. Cu ajutorul acestor motive literare sunt evidențiate marile teme sadoveniene, reunite în opera de față: viața pastorală, natura, miturile și iubirea.

## Mitul lui Isis și Osiris

Romanul „Baltagul”, de Mihail Sadoveanu, este inspirat din vechiul mit egiptean al lui Isis și Osiris. Fiu al lui Ra, Osiris se căsătorește cu sora lui, Isis, iar împreună, cei doi au un fiu: pe Horus. Seth, fratele lui Osiris, l-a invidiat pentru moștenirea tronului tatălui, precum și pentru fericirea alături de familia sa. Din această cauză, l-a omorât, apoi i-a tăiat trupul în numeroase bucăți, pe care le-a aranjat într-o cutie. În final, Seth a aruncat cutia în Nil, dar Isis, hotărâtă să-și găsească soțul, și ajutată de o serie de figuri divine care empatizau cu tragedia ei, a descoperit rămășițele ascunse ale lui Osiris.

**Exemplu**

În „Baltagul”, corespondentul lui Osiris este Nechifor, Isis este Vitoria, iar Horus, fiul celor doi, este, bineînțeles, Gheorghiță. Câinele Lupu își găsește corespondentul în Anubis, figură divină care conducea sufletele celor decedați către viața de apoi. Anubis a fost cel care a reconstituit trupul neînsuflețit al lui Osiris, iar apoi l-a îmbălsămat.

## Concluzie

În încheierea eseului sau a comentariului despre romanul „Baltagul” te poți folosi de opinia unui critic literar sau poți relua o idee care ar putea rezuma principalele tale observații.

De asemenea, poți scoate în evidență și faptul că autenticitatea romanului este asigurată de raportarea acestuia la specificul național.

**Exemplu**

Concluzionând, personajele romanului reflectă nu doar tradiționalismul viziunii autorului, ci și preferința acestuia pentru acele personaje autentice, rupte din realitatea cotidiană. În fond, romanul „Baltagul” impresionează prin felul în care valorile tradiționale sunt apărate, dar și prin felul în care sunt construite personajele și spiritul lor justițiar, evidențiindu-se astfel problematica țăranului.

# Rezumat

Rezumatul romanului „Baltagul” de Mihail Sadoveanu îți va fi de mare ajutor pentru a-ți aminti secvențele importante ale acestei opere și pentru a putea redacta alte eseuri referitoare la acest text. Profesorii de limba română cu care colaborează echipa Liceunet îți pun la dispoziție un material în care sunt prezentate toate încercările Vitoriei Lipan de a-și găsi soțul dispărut.

„Baltagul”, publicat de către Mihail Sadoveanu în perioada interbelică, este un **roman tradițional, obiectiv și realist**, care ilustrează viziunea despre lume și creație a autorului, surprinzând totodată viziunea mioritică asupra morții într-o nouă interpretare. Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un „poem al naturii și al sufletului omului simplu”.

**Inspirat de balada populară „Miorița”**, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto alcătuit din două versuri ale baladei: „Stăpâne, stăpâne/ Mai chiamă ș-un câne…”. În fond, romanul „Baltagul” are la bază aceeași idee: un oier, **Nechifor Lipan, plecat la Dorna pentru a cumpăra oi, este ucis**, încălcându-se astfel legile morale. Vitoria, soția sa, cunoscând drumul pe care soțul ei trebuia să îl străbată, își dă seama că absența acestuia nu are justificare, astfel că îngrijorările încep să o macine.

Fiind înzestrată cu înțelepciune, Vitoria merge la părintele Dănilă pentru a primi sfaturi de la acesta. Mai mult, disperată fiind, se hotărăște să meargă și la vrăjitoarea satului, la baba Maranda, însă informațiile obținute de la aceștia nu îi alină neliniștile sufletești. Având presimțiri negative și vise care prevesteau moartea soțului ei, **Vitoria decide să plece în căutarea lui Nechifor Lipan**. Calculând bine lucrurile, Vitoria îl cheamă acasă pe Gheorghiță, fiul ei, pentru a o însoți pe drumul care duce la aflarea adevărului. Nu pleacă înainte de a se supune unui ritual, ținând post douăsprezece vineri. Pe Minodora, fiica sa, o duce la mănăstire, iar autoritățile de la Piatra-Neamț sunt înștiințate de dispariția lui Nechifor.

Fiind cu gândul mai mult la hora din sat decât la intenția Vitoriei de a porni în căutarea lui Nechifor, băiatul se întristează la început, atunci când află de drumul pe care îl vor parcurge: „Răspunse el mâhnit în sine; căci nu se mai putea bucura de hora de a doua zi”. Văzând atitudinea fiului său, Vitoria îl consideră „nesigur”, „sfios”, iar băiatul este impresionat de capacitatea mamei sale de a-i cunoaște gândurile: „Mama asta trebuie să fie fermecătoare; cunoaște gândul omului”. Având, însă, o bună educație și fiind crescut în mod tradițional, Gheorghiță nu îndrăznește să își contrazică mama, deși e cuprins de teamă: „D-apoi om putea răzbi, mămucă?”. Obișnuit să respecte cerințele părinților, acceptă să plece în căutarea tatălui: „M-oi duce, răspunse Gheorghiță cu îndoială. Se poate să i se fi întâmplat ceva. […] M-oi duce dacă spui”.

Deși viscolul iernii ar fi putut stopa căutările celor doi, aceștia nu se dau în lături și, datorită înțelepciunii Vitoriei, aleg drumul parcurs de Nechifor: Bicaz, Călugăreni, Fărcașa, Vatra Dornei, Borca și Sabasa. În drumul lor întâlnesc un botez și o nuntă. Vitoria, deși cuprinsă de frământările, îngrijorările și supărarea cauzate de dispariției soțului ei, alege să participe la aceste evenimente, dând dovadă de tărie de caracter și chibzuință.

Unind și punând cap la cap toate informațiile obținute, **Vitoria își dă seama că au existat doi oieri care l-au însoțit pe Nechifor Lipan**, aceștia cumpărând o parte din turma de oi. Astfel, Nechifor nu mai ajunsese în Sabasa. Drumul dintre Suha și Sabasa este refăcut de personaje până când Lupu, câinele lui Nechifor, **găsește osemintele acestuia într-o prăpastie**. Aflat pe un drum inițiatic, pentru Gheorghiță momentul critic îl constituie chiar găsirea osemintelor tatălui său și coborârea în râpă, tânărul fiind supus hotărârilor mamei sale: „Bine, mămucă, suspină flăcăul. Oi sta aici, după cum îmi poruncești”. Deși este curajos, totuși, experiența aceasta îl marchează, întrucât „de când trăia pe lume nu-i fusese dată o asemenea vedere”. Acum, Gheorghiță este capabil să îi înfrunte pe criminali.

Având puterea să respecte tradițiile, eroina organizează priveghiul soțului, ajutată fiind de cârciumar și de soția acestuia. Deși este răpusă de durere, Vitoria nu se lasă până când nu sunt demascați și făptașii crimei. Astfel, după înmormântare, scena praznicului îl pune pe Gheorghiță în situația de a înfăptui dreptatea, având un plan organizat dinainte – avea „hotărât cum să facă”. Povestind toate evenimentele trăite de soțul ei, ca și cum ar fi fost acolo, Vitoria reușește să îi înspăimânte pe cei doi ucigași ai lui Nechifor, Ilie Cuțui și Calistrat Bogza, aceștia mărturisind fapta comisă. Astfel, „feciorul mortului simți în el crescând o putere mai mare și mai dreaptă decât a ucigașului. […] Apoi îl lovi scurt cu muchea baltagului, în frunte. Calistrat Bogza șovăi”.

Deci, **finalul romanului aduce dreptatea**, împlinită de Gheorghiță: Calistrat Bogza moare. Celălalt răufăcător, Ilie Cuțui, este arestat, astfel că din această experiență adevărul iese la lumină. Întrucât viața merge mai departe, Vitoria hotărăște să recupereze turma și să o ducă pe Minodora la mormântul tatălui ei. Tânărul Gheorghiță, depășind situațiile conflictuale, devine acum stâlpul familiei, evoluția și transformările sale de la adolescență până la maturitate oferind operei statutul de bildungsroman.

**Concluzionând**, personajele romanului reflectă nu doar tradiționalismul viziunii autorului, ci și preferința acestuia pentru acele **personaje autentice**, rupte din realitatea cotidiană. În fond, romanul „Baltagul” impresionează prin felul în care **valorile tradiționale sunt apărate**, dar și prin felul în care sunt construite personajele și spiritul lor justițiar, evidențiindu-se astfel problematica țăranului.

# Rezumat pe capitole

Romanul „Baltagul”, de Mihail Sadoveanu, a fost publicat pentru prima dată în anul 1930.  Opera se bucură de o complexitate deosebită, definindu-se atât ca  roman tradiționalist și realist, cât și ca bildungsroman. Inspirat de balada „Miorița”, al cărei nucleu epic îl preia Sadoveanu, romanul „Baltagul” face referire la tema loialității, a împlinirii destinului și la cea a căutării și aflării adevărului în vederea realizării justiției.

Narațiunea este împărțită în **șaisprezece capitole** și se deschide cu o povestire de tipul celor „în ramă”. Astfel, cititorul face cunoștință cu protagonista romanului, Vitoria Lipan, care trăiește în satul Măgura, în zona Munților Tarcăului, împreună cu familia ei. Vitoria și Nechifor au doi copii: Gheorghiță și Minodora, care începuse o relație cu fiul dascălului din sat, deși Vitoria dorea un alt destin pentru fiica ei. Femeia își amintește o poveste pe care soțul ei, Nechifor Lipan, obișnuia să o spună la nunți. El istorisea cum Dumnezeu a dat fiecărui neam câte un element definitoriu: a dat țiganului cetera,  germanilor, șurubul, evreilor, banii, rușilor, beția, adăugând că boierii (categorie socială, nu popor) primiseră ticăloșia. Muntenilor, care ajunseseră ultimii la această împărțeală, Dumnezeu le-a oferit „o inimă ușoară”, femei frumoase și conviețuirea pașnică împreună cu alte nații.

## Capitolele I-V

**Cel dintâi capitol** explică motivul pentru care Nechifor Lipan nu este prezent în narațiune decât prin amintirile soției lui. Acesta plecase la Dorna să cumpere niște oi, dar încă nu se întorsese. Cel de-**al doilea capitol** înfățișează episodul cu cântatul cocoșului pe prispă întors către exterior, interpretat drept un semn de rău augur. În **capitolul al treilea**, când are un vis premonitoriu legat de bărbatul ei (îl visase călare, cu spatele la ea, îndreptându-se către asfințit la o „revărsare de ape”), Vitoria se îngrijorează și cere sfatul preotului, apoi pe cel al unei ghicitoare (în **capitolul al patrulea**). Ambii, precum și bătrânele din sat, sugerează faptul că Nechifor avea o aventură cu o altă femeie, acesta fiind motivul întârzierii lui. Cel de-**al cincilea capitol** înfățișează încrederea Vitoriei în Nechifor, precum și tăria de caracter a femeii, care nu se lasă influențată de vorbele răutăcioase ale sătenilor. Când Gheorghiță se întoarce cu oile de la apa Jijiei, Vitoria decide să plece împreună cu el în căutarea adevărului despre ceea ce se petrecuse cu Nechifor. Ajunși la mănăstirea Bistrița, ei sunt îndemnați de către părintele Visarion să meargă la Piatra, unde aveau să se apropie mai mult de răspunsul pe care-l căutau.

## Capitolele VI-X

**Capitolul al șaselea** prezintă interacțiunea dintre Vitoria și prefect, la Piatra. Femeia este sceptică în privința ajutorului autorităților, astfel încât pune fierarul să îi construiască un baltag și face astfel încât să o trimită pe Minodora la mănăstirea Văratec, unde se afla Melania, sora Vitoriei.  
În cel de-**al șaptelea și cel de-al optulea capitol** asistăm la plecarea Vitoriei și a lui Gheorghiță, împreună cu domnul David, în căutarea lui Nechifor. Primul popas îl fac la Gura Bicazului, unde Vitoria află că Nechifor nu mai fusese văzut încă din toamnă. Al doilea popas îl fac la Călugăreni, la hanul domnului David.  
Cel de-**al nouălea capitol** urmărește drumul celor trei până la Farcașa, în Neamț, unde poposesc și îl întâlnesc pe subprefectul Anastasie Balmez. Moș Pricop, fierarul care îi găzduiește, potcovise caii lui Nechifor în trecut și avea o părere bună despre bărbat, numindu-l „vrednic”.

Drumul către Borca este prezentat în **capitolul al X-lea**. Acolo, Vitoria și Gheorghiță asistă la o cumetrie (petrecere la botez, în cinstea nașilor), iar mai departe, în Cruci, cei doi zăresc o nuntă. Ajunși apoi la Dorna, află că Nechifor cumpărase trei sute de oi de la Gheorghe Aadamachi și Vasile Ursachi, după care cei trei porniseră împreună la vale. Simțind că începe să-i dea de urmă soțului ei, Vitoria devine mai încrezătoare și pornește către Neagra.

## Capitolele XI-XVI

Cel de-**al unsprezecelea capitol** oferă informații mai detaliate despre ceea ce se petrecuse cu Nechifor Lipan. Crâșmarul Dumitru Macovei îi spune Vitoriei că la sărbătoarea Sfinților Arhangheli Mihail și Gavril poposiseră la han trei oieri, dintre care unul venise călare pe „un cal negru țintat” și „purta căciula brumărie”. Îi descrie și pe ceilalți doi, unul dintre ei fiind „puțintel la trup și negricios”, iar celălalt, mult mai vocal, mai voinic și cu buză de iepure (despicată). Trecând mai apoi prin Păltiniș, Darmoxa, Broșteni și Borca, ei se opresc la Sabasa. Acolo, fiul crâșmarului îi îndrumă spre Crucea Talienilor. La Suha, Vitoria și Gheorghiță poposesc la crâșma domnului Iorgu Vasiliu, care le spune că turma lui Nechifor trecuse, într-adevăr, pe acolo, dar numai cu doi ciobani: Calistrat Bogza și Ilie Cuțui. Atunci, Vitoria își dă seama de cele petrecute, așteptându-se să îl găsească pe Nechifor între Suha și Sabasa, știind că nu-l va mai găsi în viață. De aici deducem că „Baltagul” este o adevărată lecție de loialitate, sentiment care transcende până și limita dintre viață și moarte.  
Cel de-**al doisprezecelea capitol** demonstrează din nou inteligența și viclenia Vitoriei. Aceasta aranjează o întâlnire cu cei doi oieri la primărie, întrebându-i ce se petrecuse cu soțul ei. Aceștia susțin că se despărțiseră de Nechifor la Crucea Talienilor, unde acesta se îndreptase către casă. Vitoria le promite să mai treacă pe la ei, „în caz că-și mai aminteau câte ceva”, după care îl găsește pe Lupu, câinele familiei, în curtea unui gospodar din Sabasa. Inteligent, câinele își recunoaște imediat stăpâna.

În**capitolul al treisprezecelea**, aflăm cum Vitoria se întoarce la Borca pentru a întreba dacă Nechifor fusese văzut coborând din Stănișoara. I se spune că Nechifor nu mai fusese văzut întorcându-se, după care Vitoria și Gheorghiță se întorc în Suha, împreună cu Lupu. La poalele unei râpe, Lupu devine neliniștit și coboară, indicând că acolo, Vitoria va găsi ceea ce căuta. Gheorghiță este primul care coboară în râpă, urmat de Vitoria. Cei doi găsesc acolo rămășițele lui Nechifor, care fusese, pesemne, ucis de către ceilalți doi oieri, mânați de lăcomie.

În **capitolul al paisprezecelea**, Vitoria îl lasă pe Gheorghiță de veghe la căpătâiul tatălui său, împreună cu Lupu, iar între timp, ea pornește la Sabasa, pentru a înfăptui dreptatea care i se datora. A doua zi de dimineață, se întoarce la prăpastie însoțită de autorități. Cere bucate pentru pomenirea soțului, iar preotul coboară în prăpastie pentru a-i face slujba. Când discută cu autoritățile, Vitoria este precaută, nu acuză pe nimeni, dar insistă asupra nevoii existenței unui martor și a unei dovezi cum că cei doi oieri cumpăraseră oile lui Nechifor.  
**Următorul capitol** înfățișează înmormântarea, făcută întocmai după cum era obiceiul, la insistențele Vitoriei. Bogza și Ilie Cuțui erau vizibil tulburați, asistând și ei la funeralii. Abia în **cel din urmă capitol**, însă, are loc demascarea celor doi ucigași. Vitoria reconstituie crima cu o precizie uimitoare, spre groaza lui Calistrat Bogza și a lui Cuțui. În timp ce Cuțui își recunoaște fapta și îi cere iertare Vitoriei, Bogza devine agresiv, ceea ce îl determină pe Gheorghiță să îl lovească drept în țeastă cu baltagul, iar câinele Lupu îi sare la beregată, ucigându-l. Împăcată, deși îndurerată, Vitoria se gândește la ceea ce îi rămâne de făcut pentru familia ei, hotărând că n-o va lăsa pe Minodora să se căsătorească cu fiul dascălului.

**În concluzie**, romanul „Baltagul” este o impresionantă poveste despre importanța prevalenței unor principii solide și sacre, precum și a loialității față de familie, considerată o instituție sfântă, ai cărei membri au datorii unii față de ceilalți. Vitoria este un personaj exemplar, care își îndeplinește datoriile fără ezitare și nu își pierde niciodată credința în victoria dreptății și a adevărului, fiind conștientă că de propria ei contribuție (și de cea a lui Dumnezeu) depinde înfăptuirea justiției.

# Secvențe reprezentative

Romanul „Baltagul” este o capodoperă a scrierii lui Sadoveanu datorită conciziei, dinamismului și armoniei compoziției, scris în 17 zile și publicat în anul 1930. Tema principală a romanului o reprezintă căutarea și găsirea adevărului legat de omorul lui Nechifor Lipan. Tema secundară este descrierea monografică a unei lumi arhaice, a satului moldovenesc de la munte. Acțiunea se petrece la sfârșitul secolul al XIX-lea și începutul secolul al XX-lea, într-un sat de munte și, pe parcursul textului se pot identifica mai multe motive: transhumanța, femeia justițiară, câinele credincios, legătura omului cu natura. Titlul romanului este unul simbolic, baltagul fiind arma purtată de ciobani, cu două tăișuri, ce pot simboliza binele și răul, cu care Nechifor Lipan a fost omorât, dar și arma cu care se va face dreptate și se va elucida misterul morții. După legea arhaică, precreștină a muntenilor, fapta lui Gheorghiță nu este considerată un păcat, ci un act justițiar.

Alcătuit din 16 capitole, romanul este structurat în **3 părți**: așteptarea lui Nechifor, care cuprinde neliniștea Vitoriei, semnele prevestitoare ale nenorocirii, pregătirea de drum. Urmează a doua parte în care este căutat bărbatul și cea de-a treia parte în care se prezintă înmormântarea, demascarea ucigașului în fața autorităților civile, pedepsirea ucigașului și a complicelui.

**Incipitul**o prezintă pe Vitoria Lipan stând singură pe prispă în lumina blândă a toamnei și torcând „Fusul se învârtea harnic, dar singur”, căci „Acei ochi ochi aprigi și încă tineri căutau zări necunoscute”. Femeia se gândea la soțul ei care era plecat de acasă de mult timp și de la care nu avea niciun semn. În timp ce se apropia iarna, Vitoria ia hotărârea să meargă în căutarea lui Nechifor Lipan, dar înainte începe o serie de pregătiri, atât morale, cât și materiale: pregătește gospodăria pentru iarnă, merge la preotul Dănilă din sat, apoi la baba Maranda, vrăjitoarea, trimite o scrisoare lui Gheorghiță prin care îl cheamă acasă. Aproape de sărbătorile de iarnă, Gheorghiță se întoarce acasă, anunțându-și mama că tatăl nu mai fusese la apa Jijiei ca în ceilalți ani. Vitoria ia hotărârea să plece împreună cu Gheorghiță și să-l caute pe Nechifor ca „mintea ei să lucreze și brațul lui să ajute”. Vitoria hotărăște să țină post negru 12 vineri, cu severitate „fără hrană, fără apă, fără cuvânt, cu broboada cernită peste gură”, merge până la Mănăstirea Bistrița și se roagă la icoana Sfintei Ana, iar starețul Visarion o sfătuiește să facă un drum la Piatra Neamț pentru a depune o plângere. Acolo vorbește cu prefectul, dar femeia avea „într-însa știința morții lui Nechifor Lipan și crâncenă durere”. O scenă deosebită este cea în care se prezintă o primă etapă în maturizarea lui Gheorghiță: momentul în care „luptă” cu troianul ce le ieșise în cale, iar când „privi spre maică-sa; o văzu zâmbind și înțelese că i-a dat răspunsul”. Întoarsă în sat, Vitoria ii face un baltag lui Gheorghiță pe care îl sfințește, iar pe fiica ei, Minodora o duce la Mănăstirea Văratec pentru a o ști în siguranță câtă vreme vor fi cei doi plecați de acasă.

Partea a doua a romanului urmărește desfășurarea acțiunii, remarcându-se prin secvența în care Vitoria spune: „Astăzi e o sfântă luni și începem împlinirea hotărârii”. Mai întâi merge la biserică să se împărtășească, apoi vinde o parte din produse hangiului David din Călugăreni ca să facă rost de bani pentru drum. Plecând spre Dorna, însoțită de Gheorghiță și de hangiul David, poposește la Bicaz, unde află că pe acolo a trecut și Nechifor. În drumul lor, se întâlnește la Farcașa cu subprefectul Anastase Balmez, cu moș Pricop, fierarul, care își amintește că bărbatul căutat a trecut prin acea localitate. Puternic atașată de credințele populare, una dintre scenele importante din acestă parte, o înfățișează pe Vitoria în momentul în care întâlnește în drumul ei o cumetrie unde este nevoită „să descalece, să intre la lehuză și să-i puie rodin sub pernă, un coștei de bucățele de zahăr și pe fruntea creștinului cel nou o hârtie de 20 de lei.”. În momentul în care vede în fața ei alaiul de nuntă, Vitoria își dă seama că va urma o înmormântare.

Mergând mai departe, spre Țara Dornelor, află că Nechifor Lipan a cumpărat în luna noiembrie 300 de oi, în prima duminică, din care a vândut 100, unor gospodari cu care a plecat spre Neagra. Vitoria și Gheorghiță încep să refacă drumul parcurs de Nechifor, ajunge la Broșteni, la Borca, la Sabasa, unde poposesc la domnul Toma. Trecând peste muntele Stănișoara, la Suha, află de la hangiul Iorgu Vasiliu că în preajma zilei Sfinților Mihail și Gavril, a făcut popas o turmă de oi însoțită doar de 2 ciobani: Calistrat Bogza și Ilie Cuțui. Acum, Vitoria își dă seama că în acest perimetru Nechifor a fost ucis de cei doi ciobani cu care plecase spre Neagra și începe să cerceteze crima. Între timp, ea îl găsește pe câinele lui Lipan, Lupu, iar cu ajutorul lui descoperă osemintele soțului într-o prăpastie.

Partea a treia a romanului cuprinde scene în care Vitoria îndeplinește datina creștină a înmormântării, invitându-i la praznic pe cei doi presupuși vinovați, pe subprefect și pe preoți. Așezându-se lângă Calistrat Bogza, Vitoria Lipan îl poftește să mănânce și să bea, urmărind să-l provoace ca acesta să se dea de gol: „Ia mai bea un pahar, ca să văd și eu”. Apoi femeia se uită la baltagul lui Bogza, îl face atent pe Gheorghiță să se uite și el, iar în final insinuează că știe cum s-au petrecut faptele, în vreme ce subprefectul „își pusese coatele pe un ștergar și-și întorsese urechea stângă, cu care auzea mai subțire, privind în același timp pe Bogza”. Trecând prin numeroase stări și presat cu vorbe de femeie, Calistrat Bogza începe să țipe și aproape că își recunoaște fapta: „Pentru o faptă este numai o plată. Chiar dacă aș fi eu, mi-oi primi osânda de la cine mi se cuvine” permițându-i Vitoriei în acel moment să îl acuze de crimă: „Gheorghiță, mi se pare că pe baltag e scris sânge și acesta-i omul care a lovit pe tatu-tău”. Acuzat de crimă, Bogza se năpustește peste Gheorghiță care îl lovește cu baltagul, iar câinele se aruncă peste bărbat, omorându-l. Înainte de a muri, Bogza mărturisește că el l-a omorât pe Nechifor Lipan pentru a-i lua oile. Jandarmii îl arestează pe complicele lui, Ilie Cuțui.

Odată cu prinderea ucigașului, se încheie și călătoria Vitoriei, care se reîntoarce în satul ei la treburile gospodărești, urmând să pregătească parastasul de 40 de zile pentru Nechifor Lipan.

În concluzie, romanul „Baltagul” scris de Mihail Sadoveanu se remarcă prin valoarea dată de numeroasele interpretări, fiind receptat ca un roman monografic, mitic, inițiatic, de dragoste și polițist.

# Momentele subiectului

Apartenența operei Baltagul la romanul tradițional este subliniată de afirmația lui Jean Ricardou: „romanul clasic este povestirea unei aventuri, în vreme ce romanul modern este aventura povestirii”. **Acțiunea romanului sadovenian este caracterizată de linearitate**, cu episoade narative bine conturate, ce se succed logic și cronologic.

**Subiectul**este o însumare a întâmplărilor și situațiilor semnificative din existența eroilor urmărind cele cinci momente în succesiunea lor: expozițiunea (prezentarea satului de munte și a familiei Lipan), intriga (decizia de a porni în căutarea soțului dispărut), desfășurarea acțiunii (pregătirile și drumul parcurs pentru descoperirea adevărului), punctul culminant (întreprinderea actului justițiar) și deznodământul (pedepsirea vinovaților și înfăptuirea planurilor de viitor).

Subiectul romanului Baltagul cuprinde secvențele introductive și finale ale creației sadoveniene și anume incipitul (precizează atât timpul, spațiul și personajele, cât și comentariile preliminare ale naratorului) și finalul (precizează sfârșitul acțiunii cu o posibilă rezolvare a conflictului). Incipitul este de tip clasic, rezumând o legendă cosmologică cu funcții multiple, integrând cosmic existența muntenilor și schițând un portret al personajului colectiv – ciobanii, înzestrați cu o inimă ușoară și introduce în același timp personajul absent al romanului – Nechifor Lipan. Finalul reprezintă planurile

## Expozițiunea

Expozițiunea, partea introductivă a romanului precizează locul, timpul și personajele. În cadrul expozițiunii dezvoltate este surprinsă existența satului de munte, Măgura Tarcăului și prezentarea familiei Lipan. Nechifor Lipan, capul familiei, pornise spre târgul de la Dorna să vândă și să cumpere oi. Vitoria, soția lui Nechifor Lipan, este neliniștită de întârzierea soțului ei. Atât semnele rele, cât și visul prevestitor îi amplifică teama femeii. Vitoria îl cheamă pe Gheorghiță, fiul ei, pentru a pleca la drum în căutarea lui Nechifor. În expozițiune sunt de asemenea descrise atât obiceiurile muntenilor, transhumanța, cât și faptul că muntenii se conduc după semnele vremii și ritmul naturii.  
Expozițiunea, această secvență textuală introductivă, specifică atât contextul situațional al acțiunii, loc, timp și spațiu ( viața muntenească din Moldova la începutul veacului XX), cât și personajele (muntenii, familia Lipan) care iau parte la acțiune. Așadar, situația inițială cuprinde așteptarea Vitoriei, plină de neliniște și presimțiri, înainte de hotărârea eroinei de a porni pe urmele soțului ei și de a face pregătirile pentru marea călătorie.

## Intriga

Moment al subiectului, intriga reprezintă secvența decisivă care determină cursul acțiunii și conduce la declanșarea conflictului. Intriga declanșează conflictul romanului prin care se modifică situația inițială. Hotărârea Vitoriei de a porni la drum împreună cu Gheorghiță în căutarea soțului ei reprezintă intriga. Astfel, apare o situație de tensiune, iar această situație conflictuală motivează, în continuare, acțiunea. Focalizată asupra unui personaj colectiv, „locuitorii de sub brad”, această situație dezvoltă un conflict de natură morală generat de încălcarea normelor specifice comunității tradiționale.

## Desfășurarea acțiunii

Desfășurarea acțiunii cuprinde succesiunea întâmplărilor redate cronologic, respectând temporalitatea lineară. Pregătirile și drumul parcurs de Vitoria Lipan și Gheorghiță, pentru a scoate la iveală adevărul, sunt întâmplări ce se succed cronologic. Pregătirile pentru drum încep cu o călătorie la Piatra pentru a anunța dispariția lui Lipan autorităților. Vitoria ajunge și la mănăstirea Bistrița, unde se închină icoanei Sfintei Ana, face danie și se spovedește. Pregătirile pentru drum sunt dublate de pregătirile spirituale. Astfel, Vitoria se purifică prin post și rugăciune.

Călătoria, atât inițiatică, cât și explorativă, pe urmele lui Nechifor, începe primăvara și urmează un traseu labirintic: de la Bicaz la Călugăreni și Fărcașa, apoi la Borca și Cruci, la Vatra Dornei și Broșteni, la Borca, Sabasa și Suha. Spre sfârșitul călătoriei, Vitoria descoperă osemintele lui Lipan în râpa de sub Crucea Talienilor. În timp ce Gheorghiță priveghează osemintele părintelui ucis, Vitoria cheamă autoritățile și pregătește înmormântarea și praznicul. Întâmplările, ce se succed cronologic, cuprind călătoria care reface invers traseul transhumanței străbătut în toamnă de Lipan, traseul labirintic pe care Vitoria și Gheorghiță îl parcurg pentru a descoperi adevărul și, în final, găsirea osemintelor lui Nechifor Lipan.

## Punctul culminant

Punctul culminant reprezintă momentul de maximă intensitate al romanului, ce surprinde conflictele care prind viață, în timp ce evoluția ulterioară a acțiunii devine greu previzibilă. În romanul Baltagul, punctul culminant este de un intens dramatism. La praznicul funerar, în fața celor adunați, Vitoria reconstituie împrejurările morții soțului ei, spre spaima din privirea lui Calistrat Bogza și a lui Ilie Cuțui, oierii care l-au însoțit pe Nechifor Lipan de la Dorna. Conflictele ce se întrepătrund sunt de trei tipuri: conflictul exterior de interese care a dus la uciderea lui Nechifor, conflictul de natură morală prin care au fost încălcate normele etice ale lumii tradiționale și conflictul ontologic dat de moartea violentă a unui om. Astfel, punctul culminant este reprezentat de momentul cel mai tensionat al acțiunii – dorința de înfăptuire a actului justițiar.

## Deznodământul

Acest moment al subiectului are ca scop rezolvarea conflictului, iar evoluția personajelor se finalizează. Deznodământul ilustrează situația finală a acțiunii, surprinsă de o înlănțuire a unor fapte precum: înfăptuirea actului justițiar, pedepsirea vinovaților, restabilirea ordinii cosmice și proiecția în viitor. Astfel, se fixează situația finală: pedepsirea vinovaților, care își mărturisesc, în cele din urmă, vina. Calistrat Bogza moare, răpus de baltag și de câinele lui Nechifor, în timp ce Cuțui este arestat.

Prin deznodământ, se ilustrează finalizarea acțiunii și rezolvarea conflictului. Vitoria își face planuri pentru un viitor mai luminos și continuă treburile gospodărești zilnice, viața urmându-și cursul firesc. Așadar, deznodământul scoate la lumină „reacțiile etice fundamentale ale sufletului țărănesc patriarhal; restabilirea justiției are solemnitatea tragică a unui ritual” (Ov. Crohmălniceanu). Adevărul este scos la lumină, actul justițiar este înfăptuit, iar ordinea cosmică este restabilită.

## Concluzii

Acțiunea romanului Baltagul este lineară și surprinde reconstituirea faptelor ce au dus la moartea lui Nechifor Lipan. Eroina, Vitoria Lipan, scoate la lumină adevărul, sancționează pe cei vinovați de moartea soțului ei și restabilește astfel ordinea sacră a lumii. Drumul Vitoriei se desfășoară atât într-un spațiul geografic real, cât și într-un spațiu lăuntric, un labirint interior în care se decide calea spre viață și, în același timp, calea spre moarte. Acțiunea se desfășoară într-un spațiu determinat, real, obiectiv și urmărește evoluția personajelor într-un timp real. Deznodământul aduce după sine rezolvarea tuturor conflictelor, iar lumea renaște mai „omogenă, coerentă și plină de sens” ca oricând.

# Relația incipit-final

În structura unei opere epice, incipitul și finalul au un rol important, fiind elementele compoziționale care asigură relația dintre lumea cititorului și lumea imaginară. Incipitul este o formulă de început și are consecințe în desfășurarea ulterioară a operei. Se poate realiza în mai multe moduri – prin descrierea mediului (oraș, stradă, casă), fixarea timpului și a locului acțiunii, referirea la un eveniment anterior sau la unul în desfășurare. Finalul reprezintă formula de încheiere a unei opere literare, care ilustrează viziunea autorului asupra evenimentelor prezentate. Finalul nu coincide întotdeauna cu deznodământul și folosește diverse strategii: descriere care reia datele din incipit; dialog sau replică prin care se rezumă lumea ficțiunii; prefigurare a unor evenimente care nu mai sunt relatate în operă. Finalul poate fi deschis - opera poate continua - sau închis – totul este lămurit.

Romanul „Baltagul” a fost scris în 17 zile și publicat în anul 1930 și a fost considerat un roman realist, obiectiv și tradițional având ca temă principală căutarea și găsirea adevărului legat de omorul lui Nechifor Lipan. Tema secundară este descrierea monografică a unei lumi arhaice, a satului moldovenesc de la munte. Acțiunea se petrece la sfârșitul secolul al XIX-lea și începutul secolul al XX-lea, într-un sat de munte, iar pe parcursul textului se pot identifica mai multe motive: transhumanța, femeia justițiară, câinele credincios, legătura omului cu natura. Titlul romanului este unul simbolic, baltagul fiind arma purtată de ciobani, cu două tăișuri, ce pot simboliza binele și răul, cu care Nechifor Lipan a fost omorât, dar și arma cu care se va face dreptate și se va elucida misterul morții. Alcătuit din 16 capitole, romanul este structurat în 3 părți: așteptarea lui Nechifor, care cuprinde neliniștea Vitoriei, semnele prevestitoare ale nenorocirii, pregătirea de drum. Urmează a doua parte în care este căutat bărbatul și cea de-a treia parte în care se prezintă înmormântarea, demascarea ucigașului în fața autorităților civile, pedepsirea ucigașului și a complicelui.

Incipitul romanului se deschide cu un motto, alcătuit din două versuri ale baladei: „Stăpâne, stăpâne/ Mai chiamă ș-un câne…”, iar în următoarele rânduri o prezintă pe Vitoria Lipan stând singură pe prispă în lumina toamnei și torcând. Femeia se gândea la soțul ei care era plecat de acasă de mult timp și de la care nu avea niciun semn. În timp ce se apropia iarna, Vitoria ia hotărârea să meargă în căutarea lui Nechifor Lipan, dar înainte începe o serie de pregătiri, atât morale, cât și materiale: pregătește gospodăria pentru iarnă, merge la preotul Dănilă din sat, apoi la baba Maranda, vrăjitoarea, trimite o scrisoare lui Gheorghiță prin care îl cheamă acasă. Aproape de sărbătorile de iarnă, Gheorghiță se întoarce acasă, anunțându-și mama că tatăl nu mai fusese la apa Jijiei ca în ceilalți ani. Vitoria ia hotărârea să plece împreună cu Gheorghiță pentru a-l caute pe Nechifor. Ea ține post negru 12 vineri, merge până la Mănăstirea Bistrița și se roagă la icoana Sfintei Ana, iar starețul Visarion o sfătuiește să facă un drum la Piatra Neamț pentru a depune o plângere. Întoarsă în sat, Vitoria ii face un baltag lui Gheorghiță pe care îl sfințește, iar pe fiica ei, Minodora o duce la Mănăstirea Văratec pentru a o ști în siguranță câtă vreme vor fi cei doi plecați de acasă în căutarea lui Nechifor.

Punctul culminant al romanului îl reprezintă praznicul funerar, căci în fața celor adunați, Vitoria reconstituie împrejurările morții soțului ei, spre spaima din privirea lui Calistrat Bogza și a lui Ilie Cuțui, oierii care l-au însoțit pe Nechifor Lipan de la Dorna. Conflictele ce se întrepătrund sunt de trei tipuri: conflictul exterior de interese care a dus la uciderea lui Nechifor, conflictul de natură morală prin care au fost încălcate normele etice ale lumii tradiționale și conflictul ontologic dat de moartea violentă a unui om. Astfel, punctul culminant este reprezentat de momentul cel mai tensionat al acțiunii – dorința de înfăptuire a actului justițiar.

Finalul, unul foarte controversat, aduce ordine întrucât Calistrat Bogza moare, răpus de baltag și de câinele lui Nechifor, în timp ce Cuțui este arestat. O dată cu prinderea ucigașului, se încheie și călătoria Vitoriei, care se reîntoarce în satul ei la treburile gospodărești, urmând să pregătească parastasul de 40 de zile pentru Nechifor Lipan. Relația dintre incipit și final este una foarte strânsă, daca ne gândim la pregătirile pe care Vitoria le-a făcut pentru a porni în căutarea soțului, la postul ținut, care, pare că se reiau în final. Baltagul, obiectul-simbol, acum este privit ca armă a justiției, iar Gheorghiță, copilul din incipit, acum este un bărbat în toată firea, gata să preia gospodăria și să-și ajute mama.

În concluzie, incipitul și finalul romanului sunt într-o strânsă legătură, dreptatea este făcută, iar munteanca se întoarce în satul ei, liniștită că a găsit trupul soțului și a făcut toate cele necesare. Mihail Sadoveanu alege un final închis pentru romanul său, fără a lăsa loc interpretărilor.