**Eseu**

Următorul text este un eseu ce cuprinde informații referitoare la romanul „Baltagul”, unul dintre marile romane ce aparțin literaturii noastre. Acest roman reprezintă una dintre lecturile de bază cerute pentru o bună pregătire în vederea rezolvării corecte și complete a subiectelor de examen. Eseul cuprinde următoarele: tema romanului, semnificația titlului, elemente de structură și compoziție, momentele subiectului, elemente de limbaj, perspectiva narativă. Cu ajutorul informațiilor de aici, dar și citind celelalte eseuri pe care le găsești în acest eBook vei reuși să scrii un material care să-ți asigure obținerea unui rezultat bun.

Atenție! Pentru a putea redacta un eseu amplu care să respecte cerința de la examenul de Bacalaureat este important să consulți și celelalte materiale din cadrul acestui eBook, întrucât aici nu au fost menționate decât detaliile semnificative. **Eseurile**despre [particularitățile romanului](https://liceunet.ro/mihail-sadoveanu/baltagul/eseu/particularitati-ale-romanului-realist-interbelic" \t "), [tema](https://liceunet.ro/mihail-sadoveanu/baltagul/eseu/tema-si-viziunea-despre-lume" \t ")și[viziunea despre lume](https://liceunet.ro/mihail-sadoveanu/baltagul/eseu/tema-si-viziunea-despre-lume" \t "), [relația dintre două personaje](https://liceunet.ro/mihail-sadoveanu/baltagul/eseu/relatia-dintre-doua-personaje" \t ") sau cel în care prezinți [particulatățile de construcție a unui personaj](https://liceunet.ro/mihail-sadoveanu/baltagul/eseu/particularitati-de-constructie-a-unui-personaj" \t ") respectă cerințele **subiectului 3.**

**Eseu**

Publicat în anul 1930, romanul „Baltagul”, de Mihail Sadoveanu, este deosebit de complex, încadrându-se în varii categorii: **roman al experienței, roman social, mitic, roman al transhumanței, roman tradiționalist și realist.** Realitățile neînfrumusețate, dar valorificate artistic, atașamentul puternic față de orânduirile tradiționale, inspirația din mitologia egipteană, precum și preocuparea pentru relațiile sociale din satul românesc, încadrează romanul „Baltagul” în toate aceste categorii.

**Înțelegerea semnificației titlului este esențială**, întrucât aceasta cuprinde ideile principale a romanului: cea a săvârșirii crimei, urmată de ideea justiției „reparatoare” drept consecință. Topor cu două tăișuri, baltagul, devenit instrument și simbol al dreptății, este cunoscut pentru o proprietate deosebită: se spune că, atunci când este folosit în scop justițiar, pe baltag nu rămân urme de sânge. În basmele populare românești, baltagul este adesea furat de forţele răului, fiind apoi recuperat de personajul pozitiv.

**Tema romanului** este reprezentată de **lumea satului păstrător de tradiții**, în centrul căruia se află țăranul moldovean, dăruit cu o spiritualitate deosebită. Opera reprezintă o **monografie a satului moldovenesc de munte**, păstrător al orânduirii sociale tradiționale. Fiind un **roman al perioadei de maturitate sadoveniană**, acesta încorporează principalele tematici abordate de către autor în operele sale: viața pastorală, miturile, iubirea, loialitatea, înțelepciunea. Toate acestea stau sub semnul căutării și pedepsirii ucigașilor lui Nechifor Lipan.

Din punct de vedere **compozițional**, romanul este structurat în **șaisprezece capitole**. Acestea ilustrează **aspectul realist al romanului** (prezentarea lumii pastorale și procesul de căutare a adevărului), precum și pe cel mitic. Cel din urmă cuprinde ilustrarea modului de înțelegere a lumii de către personaje, legătura dintre om și natură, precum și motivațiile spirituale ale acțiunilor personajelor. Se disting **trei părți distincte ale romanului**. Cea dintâi cuprinde **expozițiunea și intriga**, prezentând frământările Vitoriei în așteptarea soțului său și pregătirile de drum. De asemenea, în prima parte, cititorul se familiarizează cu personajele romanului, locul și timpul acțiunii. Este descris satul Măgura Tarcăului, precum și portretul protagonistei, Vitoria Lipan.  
Cea de-a doua parte (capitolele VII-XIII) cuprinde **desfășurarea acțiunii**, reprezentată de drumul parcurs de Vitoria, Gheorghiță și câinele lor credincios în căutarea lui Nechifor. Aceștia reconstituie drumul parcurs de către bărbat, iar călătoria lor se aseamănă cu cea a lui Isis, Horus și a câinelui Anubis, în căutarea osemintelor lui Osiris. În final, Vitoria își dă seama că Nechifor dispăruse între Suha și Sabasa, iar cu ajutorul câinelui, ea găsește rămășițele soțului său într-o râpă, în dreptul Crucii Talienilor.

Cea de-a treia parte (capitolele XIV-XVI) cuprinde **punctul culminant și deznodământul acțiunii**. După ce Gheorghiță coboară în râpă și veghează ceea ce rămăsese din tatăl său, are loc parastasul. Punctul culminant este reprezentat de reconstituirea tensionată a crimei, pas cu pas, întocmai precum avusese loc, de către Vitoria Lipan, fin psiholog și femeie deosebit de inteligentă. Ilie Cuțui și Calistrat Bogza, ucigașii lui Nechifor, sunt impresionați și înspăimântați de povestea acesteia. Cuțui își recunoaște fapta și îi cere iertare Vitoriei, însă Bogza devine agresiv, moment în care Gheorghiță îl lovește în țeastă cu baltagul, iar câinele îl ucide de-a binelea.

**Limbajul** utilizat de Sadoveanu în romanul „Baltagul” ilustrează modul de vorbire caracteristic țăranilor munteni. Astfel, se observă **arhaismele** ce contribuie la muzicalitatea limbajului artistic: „cața”, „tarniță”, „poclăzi”, „străjer”. Remarcabilă este și **prezența epitetelor** („vorbe amărâte și ascuțite”), a **comparațiilor** - „iuți și nestatornici ca apele, ca vremea” și a **metaforelor** („călindarul acel vechi de la începutul lumii pe carele Domnul Dumnezeu l-a dat lui Adam”).

**Perspectiva narativă este obiectivă**, iar narațiunea se realizează la persoana a treia. Naratorul este omniprezent și omniscient, rămânând mereu neimplicat în acțiune. Utilizând tehnica detaliului și a observației, naratorul reconstituie lumea rurală a muntenilor, precum și acțiunile Vitoriei. Pentru o scurtă perioadă, protagonista preia rolul naratorului, în momentul reconstituirii crimei.

**În concluzie**, romanul „Baltagul” rămâne până în ziua de astăzi o capodoperă a literaturii române. Acesta a fost descris de către criticul literar George Călinescu drept un „poem al naturii și al sufletului omului simplu, o «Mioriță» în dimensiuni mari”. Critica literară cade de acord asupra faptului că „Baltagul” este cel mai reușit roman românesc inspirat dintr-o baladă populară.

# Tema și viziunea despre lume

Materialul de mai jos răspunde la cerința de a scrie un eseu de 2-3 pagini în care să prezinți tema și viziunea despre lume într-un roman studiat. Această formulare s-a regăsit în subiectul III din cadrul sesiunii august-septembrie, din anul 2012, pentru profilul uman, iar profesorii noștri au încercat să îți pună la dispoziție o rezolvare cât mai complexă, respectând reperele menționate în cerință. Totodată, eseul răspunde la cerința întâlnită la sesiunea iunie-iulie a Bacalaureatului din 2016, profilul real.

În plus, această rezolvare este valabilă dacă vei primi cerința de a scrie un eseu în care să prezinți tema și viziunea despre lume într-o operă aparținând lui Mihail Sadoveanu sau într-un roman aparținând perioadei interbelice.

„Baltagul”, publicat de către Mihail Sadoveanu în perioada interbelică, este un **roman tradițional, obiectiv și realist**, care ilustrează **viziunea despre lume și creație a autorului**, surprinzând totodată **viziunea mioritică asupra morții** într-o nouă interpretare. Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un **„poem al naturii și al sufletului omului simplu”**. Prin urmare, viziunea autorului, dar ṣi tematica romanului pornesc de la principala coordonată a realismului, și anume, crearea unei opere autentice în care sunt apărate și promovate valorile tradiționale, precum și întoarcerea la originile literaturii.

Inspirat de balada populară „Miorița”, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto, alcătuit din două versuri ale baladei: „Stăpâne, stăpâne/ Mai chiamă ș-un câne…”. **Perspectiva narativă** are un rol important în construcția personajelor și în transmiterea ideilor. Scriitorul pune bazele unui roman tradițional, obiectiv, mitic și baladic, narațiunea relatându-se la persoana a III-a. Așadar, viziunea realistă este completată de caracterul obiectiv al romanului, naratorul fiind omniscient și omniprezent. Oferind o imagine amplă asupra acțiunii și a personajelor creionate, scriitorul conferă iluzia vieții reale.  
**Viziunea realistă a scriitorului**, dorința acestuia de a făuri un roman care să oglindească realitatea, să o recreeze în mod fidel sunt observabile prin analizarea tematicii abordate. Astfel, romanul „Baltagul” are ca **temă principală universul rural și prezintă societatea arhaică românească în toată complexitatea ei**, insistând asupra păstrării specificului național. Așadar, sufletul țăranului moldovean nu se lasă influențat de apariția elementelor moderne în societate, căci orice încercare de a încălca legile unei lumi tradiționale va fi aspru pedepsită, după cum putem observa urmărind destinul lui Ilie Cuțui și Calistrat Bogza. Deci, viziunea autorului se reflectă şi în aceste intenții moralizatoare, ambele personaje având un destin tragic din cauza înfăptuirii răului.

Cele două **componente** din structura romanului, cea **tradiționalist-mitică** și cea **epic-realistă** conferă complexitate operei literare. În fond, alcătuită din șaisprezece capitole, acțiunea romanului este complexă și ilustrează o legendă, urmată de hotărârea Vitoriei de a împlini dreptatea, pornind pe drumul către aflarea adevărului despre soțul ei dispărut și tragerea la răspundere a răufăcătorilor. Astfel, de amintit este și conflictul interior, care are loc în sufletul Vitoriei, acesta redând zbuciumul interior și gândurile incerte care o copleșesc. Mai mult, drumul sinuos parcurs de eroină și fiul acesteia poate fi asociat cu un labirint interior din care vor ieși biruitori, evoluția și transformările lui Gheorghiță de la adolescență până la maturitate conferind operei statutul de bildungsroman.

Pornind în căutarea adevărului, pe un drum al maturizării lui Gheorghiță, Vitoria și fiul ei reușesc să treacă de toate obstacolele și să înfăptuiască dreptatea, pedepsindu-i aspru pe cei vinovați de moartea lui Nechifor Lipan. În această experiență, felul în care Vitoria îl vede și îl responsabilizează pe fiul ei are un rol important. Aceasta își pune toată nădejdea în el, responsabilitatea majoră pe care Gheorghiță o are fiind demonstrată și de oferirea baltagului sfințit, pe care tânărul îl purta în „dosul coapsei drepte”, fiind nedezlipit de el. Așadar, Gheorghiță se află acum în posesia obiectului punitiv, cel care face dreptate, termenul reprezentând chiar titlul romanului, datorită sensului simbolic pe care îl are. Aflat pe un drum inițiatic, momentul critic îl constituie găsirea osemintelor lui Nechifor Lipan și coborârea în râpă, tânărul fiind supus hotărârilor mamei sale: „Bine, mămucă, suspină flăcăul. Oi sta aici, după cum îmi poruncești.”. După înmormântare, scena praznicului îl pune pe Gheorghiță în situația de a înfăptui dreptatea. Astfel, „feciorul mortului […] îl lovi scurt cu muchea baltagului, în frunte. Calistrat Bogza șovăi.”. Deci, finalul romanului aduce dreptatea, împlinită de Gheorghiță. Cu ajutorul Vitoriei, tânărul iese învingător din această experiență, situațiile conflictuale transformându-l în stâlpul familiei.

**Caracterul monografic al romanului**, dar și plasarea exactă în spațiu reprezintă alte dovezi ale viziunii realiste a scriitorului, care **prezintă tema rurală cu minuțiozitatea unei camere de filmat**, înregistrând fiecare amănunt. Acest drum, parcurs de cele două personaje, poate fi asemănat cu un labirint exterior, la capătul căruia se află lumina adevărului. Pe lângă acest spațiu geografic, alcătuit din zonele stâncoase ale munților din Moldova, observăm că există și un spațiu interior, al frământărilor eroinei și al tulburărilor psihologice, din care deducem simplitatea, dar și viața grea a locuitorilor de munte. **Timpul este cronologic**, evenimentele având loc din toamnă până în primăvară. Anul acțiunii nu este dezvăluit întrucât autorul lasă ca evenimentele romanului să aibă valabilitate în orice perioadă, Vitoria făcând parte dintr-un timp mitic, românesc, în care sunt respectate valorile spirituale, precum și datinile străvechi.

**Viziunea realistă a autorului** este dovedită chiar și la nivelul limbajului, prin **limba arhaică pe care acesta o folosește**. Astfel, apropierea izbitoare de limba populară moldovenească oferă prozei sadoveniene **impresia de autenticitate**. În plus, acest limbaj, încărcat de arhaisme și regionalisme oferă romanului o muzicalitate inconfundabilă, care ne amintește de specificul național și de țăranul meleagurilor moldovenești. În fond, pentru Sadoveanu „țăranul român a fost principalul erou”.

Consider că intenția autorului de a le pune pe cele două personaje, Vitoria și Gheorghiță, să parcurgă un drum sinuos are dublu rol: aflarea adevărului, urmată de pedepsirea răufăcătorilor și maturizarea tânărului. Încercările la care este supus Gheorghiță îl pregătesc pe acesta pentru viață, personajul evoluând treptat, iar temerile copilărești de la începutul romanului sunt transformate în stabilitate și curaj. Fiind sfătuit de Vitoria, tânărul dovedește spirit justițiar și dorință de a face dreptate, acestea fiind chiar temele romanului.

**Concluzionând**, putem spune că **tema și viziunea despre lume și creație sunt influențate de formația realistă a scriitorului**, acesta din urmă recreând o lume ca oglindire a realității. Toate aspectele analizate mai sus demonstrează **autenticitatea romanului** și împlinirea dorinței autorului de a crea un roman care să impresioneze prin felul în care valorile tradiționale sunt apărate, evidențiindu-se astfel problematica țăranului.

# Particularități de construcție a unui personaj

Dacă la școală sau la subiectul III de la examenul de Bacalaureat la limba și literatura română vei primi cerința de a scrie un eseu despre particularitățile de construcție a unui personaj din romanul „Baltagul” de Mihail Sadoveanu, poți folosi ca sursă de inspirație acest material.

În plus, textul este construit ca o rezolvare corectă pentru cerința regăsită în modelul de subiect pentru Bacalaureatul din 2014, profilul real, când elevilor li s-a cerut să redacteze un eseu de 2-3 pagini în care să prezinte particularitățile de construcție a unui personaj dintr-un text narativ studiat aparținând lui M. Sadoveanu.

„Baltagul”, publicat de către Mihail Sadoveanu în perioada interbelică, este un **roman tradițional, obiectiv și realist**, care ilustrează viziunea despre lume și creație a autorului, surprinzând totodată viziunea mioritică asupra morții într-o nouă interpretare. Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un „poem al naturii și al sufletului omului simplu”. Astfel, **personajul secundar, Gheorghiță, pare desprins din realitatea cotidiană**, evoluția și transformările sale de la adolescență până la maturitate, oferind operei **statutul de bildungsroman**.

Inspirat de balada populară „Miorița”, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto, alcătuit din două versuri ale baladei: „Stăpâne, stăpâne/ Mai chiamă ș-un câne…”. Astfel, scriitorul pune bazele unui roman tradițional, obiectiv, mitic și baladic, narațiunea relatându-se la persoana a III-a. Prin urmare, naratorul este omniscient, introspecția auctorială și focalizarea zero dovedind caracterul obiectiv al romanului.

**Gheorghiță Lipan este personaj secundar, masculin, individual și complex** prin problematica pe care o propune. **Trăsăturile** sale sunt conturate atât în mod direct, fiind **caracterizat direct** de către narator sau de către celelalte personaje, prin descriere, cât și **indirect**, pornind de la faptele sale, gândurile, comportamentul sau relațiile cu celelalte personaje, evidențiate prin intermediul dialogului și al monologului interior.

Prin intermediul caracterizării directe, realizate de narator, **sunt evidențiate date biografice, dar și aspecte care țin de portretul fizic**. Astfel, aflăm faptul că tânărul Gheorghiță, fiul lui Nechifor și al Vitoriei Lipan este „unul din pruncii cu care îi binecuvântase Dumnezeu”, având „numele adevărat și tainic al lui Nechifor Lipan.”. **Trăsăturile fizice** reliefate direct de autor conturează **imaginea unui tânăr aflat la vârsta adolescenței**: „era un flăcău sprâncenat [...] întorcea un zâmbet frumos ca de fată și abia începea să-i înfiereze mustăcioara”. Mai mult, chiar și numele său, Gheorghiță, un diminutiv, demonstrează că acesta era un tânăr, abia ieșit din copilărie. Tot în mod direct sunt prezentate și opiniile celorlalte personaje, Vitoria, mama sa, fiind conștientă de faptul că fiul trebuie să se maturizeze: „ești încă un plod care trebuie să cunoască de acum înainte supărările vieții”.

**Caracterizarea indirectă** pune în lumină **trăsăturile morale ale personajului**, acestea putând fi deduse pornind de la propriile gânduri, de la faptele și comportamentul său, dar și de la relația cu celelalte personaje, în special cu mama sa. În scrisoarea pe care tânărul i-o trimite mamei, se întrezăresc trăsături deosebite ale lui Gheorghiță, acesta dând dovadă de respect. „Dorul de casă” sugerează apropierea dintre el și familie, precum și sensibilitatea acestuia. Fiind crescut în mod tradițional, nu îndrăznește să își contrazică mama, deși e cuprins de teamă: „D-apoi om putea răzbi, mămucă?”. Obișnuit să respecte cerințele părinților, acceptă să plece în căutarea tatălui: „M-oi duce, răspunse Gheorghiță cu îndoială. Se poate să i se fi întâmplat ceva. […] M-oi duce dacă spui”. Așadar, putem urmări transformarea treptată a personajului, acesta parcurgând un drum al maturizării.

**Incipitul romanului ne prezintă un Gheorghiță educat, însă imatur**. Fiind cu gândul mai mult la hora din sat decât la intenția Vitoriei de a porni în căutarea lui Nechifor, băiatul se întristează atunci când află de drumul pe care cei doi îl vor parcurge: „Răspunse el mâhnit în sine; căci nu se mai putea bucura de hora de a doua zi”. Văzând atitudinea fiului său, **Vitoria îl consideră „nesigur”, „sfios”**, băiatul fiind impresionat de capacitatea mamei sale de a-i cunoaște gândurile: „Mama asta trebuie să fie fermecătoare; cunoaște gândul omului”.

Bătălia cu troianul este o **scenă reprezentativă** pentru **forța fizică pe care o dobândește tânărul**: „Începând bătălia cu troianul, deodată simți în el putere și îndârjire și nu se opri până ce nu-l birui ca pe o ființă. Privi spre maică-sa; o văzu zâmbind.”. Responsabilitatea majoră pe care Gheorghiță o are este demonstrată și de faptul că mama sa îi oferă baltagul sfințit, pe care tânărul îl purta în „dosul coapsei drepte”, fiind nedezlipit de el. Așadar, Gheorghiță se află acum în posesia obiectului punitiv, cel care face dreptate, termenul reprezentând chiar titlul romanului, datorită sensului simbolic pe care îl are.   
Aflat pe un **drum inițiatic**, **momentul critic** îl constituie găsirea osemintelor lui Nechifor Lipan și coborârea în râpă, tânărul fiind supus hotărârilor mamei sale: „Bine, mămucă, suspină flăcăul. Oi sta aici, după cum îmi poruncești.”. Deși **este curajos**, totuși, experiența aceasta îl marchează, întrucât „de când trăia pe lume nu-i fusese dată o asemenea vedere”, însă acum este capabil să îi înfrunte pe criminali. După înmormântare, **scena praznicului** îl pune pe Gheorghiță în situația de a înfăptui dreptatea, având un plan organizat dinainte: avea „hotărât cum să facă”. Astfel, „feciorul mortului simți în el crescând o putere mai mare și mai dreaptă decât a ucigașului. […] Apoi îl lovi scurt cu muchea baltagului, în frunte. Calistrat Bogza șovăi.”. Deci, finalul romanului aduce dreptatea, împlinită prin Gheorghiță. Cu ajutorul Vitoriei, tânărul iese învingător din această experiență, **situațiile conflictuale transformându-l în stâlpul familiei**.

Consider că **drumul pe care Gheorghiță îl parcurge are un rol fundamental în maturizarea sa**. Încercările la care este supus îl pregătesc pentru viață, personajul evoluând treptat, iar temerile copilărești de la începutul romanului sunt transformate în stabilitate, echilibru și capacitate de a înfrunta nedreptățile vieții. Fiind educat cu valori morale deosebite, tradiționale, fără să se lase influențat de „lumea modernă”, tânărul **dovedește spiritul justițiar și dorința de a face dreptate**, acestea fiind chiar temele romanului.

**Concluzionând**, Gheorghiță Lipan este un personaj care reflectă nu doar tradiționalismul viziunii autorului, ci și preferința acestuia pentru acele personaje autentice, rupte din realitatea cotidiană. Astfel, romanul „Baltagul” impresionează prin felul în care valorile tradiționale sunt apărate, dar și prin felul în care sunt construite personajele și spiritul lor justițiar, evidențiind astfel problematica țăranului.

# Relația dintre două personaje

Vei putea evidenția corect relația dintre două personaje aparținând romanului „Baltagul” de Mihail Sadoveanu citind și acest eseu în care este prezentată legătura dintre Vitoria Lipan și fiul acesteia, Gheorghiță.

De asemenea, eseul răspunde la cerința de a scrie „un eseu de 600-900 de cuvinte în care să prezinți relația dintre două personaje dintr-un roman interbelic studiat”, primită la subiectul III din cadrul sesiunii august-septembrie a Bacalaureatului din 2014, profilul uman, la cerința primită la sesiunea iunie-iulie a Bacalaureatului din 2015, profil real, dar și la cerința regăsită în modelul de subiect pentru anul 2016, profilul real.

„Baltagul”, publicat de către Mihail Sadoveanu în perioada interbelică, este un **roman tradițional, obiectiv și realist**, care ilustrează viziunea despre lume și creație a autorului, surprinzând totodată viziunea mioritică asupra morții într-o nouă interpretare. Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un „poem al naturii și al sufletului omului simplu”. Astfel, personajele Vitoria și Gheorghiță par desprinse din realitatea cotidiană, evoluția și transformările lui Gheorghiță de la adolescență până la maturitate oferind operei statutul de bildungsroman.

**Vitoria Lipan, personaj principal în romanul „Baltagul**”, întruchipează omul simplu de la țară, fiind eroina comunității „locuitorilor de sub brad”. În ceea ce îl privește pe **Gheorghiță Lipan, acesta este personaj secundar, masculin, individual și complex prin problematica pe care o propune**. Trăsăturile acestor personaje sunt conturate atât în mod direct, fiind caracterizate direct de către narator, prin descriere, cât și indirect, pornind de la faptele, gândurile, comportamentul sau **relația acestora**, prin intermediul dialogului și al monologului interior.

**Perspectiva narativă are un rol important în construcția celor două personaje**. Scriitorul pune bazele unui roman tradițional, obiectiv, mitic și baladic, narațiunea relatându-se la persoana a III-a. Așadar, viziunea realistă este completată de caracterul obiectiv al romanului, naratorul fiind omniscient și omniprezent. Oferind o imagine amplă asupra acțiunii și a personajelor creionate, scriitorul conferă iluzia vieții reale.

Prin intermediul **caracterizării directe**, realizate de narator, sunt evidențiate date biografice, dar și aspecte care țin de portretul fizic. Astfel, aflăm faptul că **tânărul Gheorghiță, fiul lui Nechifor și al Vitoriei Lipan este „unul din pruncii cu care îi binecuvântase Dumnezeu”**, având „numele adevărat și tainic al lui Nechifor Lipan”. **Trăsăturile fizice** reliefate direct de autor conturează imaginea unui tânăr aflat la vârsta adolescenței: „era un flăcău sprâncenat [...] și abia începea să-i înfiereze mustăcioara”. Tot în mod direct este prezentat și modul în care Vitoria îl vede la început, fiind conștientă de faptul că fiul ei trebuie să se maturizeze: „ești încă un plod care trebuie să cunoască de acum înainte supărările vieții”. În ceea ce o privește pe Vitoria, aceasta nu are liniște până nu află adevărul despre soțul ei, zbuciumul interior fiind evidențiat prin intermediul monologului interior: „N-am să mai am hodină cum n-are pârâul Tarcăului, până ce l-oi găsi pe Nechifor Lipan”.

**Relația dintre cele două personaje** **este influențată de experiențele trăite pe drumul parcurs în aflarea adevărului**. Trăsăturile morale ale acestora reies din **caracterizarea indirectă**, pornind de la propriile gânduri, de la faptele și comportamentul pe care îl dovedesc. În scrisoarea pe care tânărul i-o trimite mamei, se întrezăresc trăsături deosebite ale lui Gheorghiță, acesta dând dovadă de respect. „Dorul de casă” sugerează apropierea dintre el și familie, precum și sensibilitatea acestuia. Fiind crescut în mod tradițional, nu îndrăznește să își contrazică mama, deși e cuprins de teamă: „D-apoi om putea răzbi, mămucă?”. Obișnuit să respecte cerințele părinților, acceptă să plece în căutarea tatălui: „M-oi duce, răspunse Gheorghiță cu îndoială. […] M-oi duce dacă spui”.

Deși incipitul romanului ne prezintă un Gheorghiță educat, însă imatur, călăuzit de mama sa, băiatul devine responsabil. Fiind cu gândul mai mult la hora din sat decât la intenția Vitoriei de a porni în căutarea lui Nechifor, băiatul se întristează atunci când află de drumul pe care cei doi îl vor parcurge: „Răspunse el mâhnit în sine; căci nu se mai putea bucura de hora de a doua zi”. Văzând atitudinea fiului său, Vitoria îl consideră „nesigur”, „sfios”, băiatul fiind impresionat de capacitatea mamei sale de a-i cunoaște gândurile: „Mama asta trebuie să fie fermecătoare; cunoaște gândul omului”.

Bătălia cu troianul este o **scenă reprezentativă** pentru forța fizică pe care o dobândește tânărul și respectul pe care îl are pentru Vitoria, căutând-o mereu cu privirea și dorind ca aceasta să fie mulțumită de el: „deodată simți în el putere și îndârjire și nu se opri până ce nu-l birui ca pe o ființă. Privi spre maică-sa; o văzu zâmbind”. Pe de altă parte, felul în care Vitoria îl vede și îl responsabilizează pe fiul ei are un rol important. Aceasta își pune toată nădejdea în el, responsabilitatea majoră pe care Gheorghiță o are fiind demonstrată și de oferirea baltagului sfințit, pe care tânărul îl purta în „dosul coapsei drepte”, fiind nedezlipit de el. Așadar, Gheorghiță se află acum în posesia obiectului punitiv, cel care face dreptate, termenul reprezentând chiar titlul romanului, datorită sensului simbolic pe care îl are.

Aflat pe un drum inițiatic, **momentul critic** îl constituie găsirea osemintelor lui Nechifor Lipan și coborârea în râpă, **tânărul fiind supus hotărârilor mamei sale**: „Bine, mămucă, suspină flăcăul. Oi sta aici, după cum îmi poruncești”. După înmormântare, scena praznicului îl pune pe Gheorghiță în situația de a înfăptui dreptatea. Astfel, „feciorul mortului […] îl lovi scurt cu muchea baltagului, în frunte. Calistrat Bogza șovăi”. Așadar, finalul romanului aduce dreptatea, împlinită de Gheorghiță. Cu ajutorul Vitoriei, tânărul iese învingător din această experiență, situațiile conflictuale transformându-l în stâlpul familiei.

Consider că **drumul pe care Vitoria și Gheorghiță îl parcurg are dublu rol: aflarea adevărului și maturizarea tânărului**. Încercările la care este supus îl pregătesc pe Gheorghiță pentru viață, personajul evoluând treptat, iar temerile copilărești de la începutul romanului sunt transformate în stabilitate și curaj. Fiind sfătuit de Vitoria, tânărul dovedește spirit justițiar și dorință de a face dreptate, acestea fiind chiar temele romanului.

**Concluzionând**, Vitoria și Gheorghiță Lipan sunt personaje care reflectă nu doar tradiționalismul viziunii autorului, ci și preferința acestuia pentru acele personaje autentice, rupte din realitatea cotidiană. Astfel, romanul „Baltagul” impresionează prin felul în care valorile tradiționale sunt apărate, dar și prin felul în care sunt construite personajele și spiritul lor justițiar, evidențiindu-se astfel problematica țăranului.

# Relația dintre Vitoria și Gheorghiță

În **modelul**de **subiect**de la disciplina limba și literatura română, profilul real, 2016, s-a regăsit cerința de a scrie un eseu de 2-3 pagini în care să se prezinte relația dintre două personaje dintr-un text narativ aparținând lui Mihail Sadoveanu.

„Baltagul” este un **roman tradițional, obiectiv și realist**. A apărut pentru prima dată în anul 1930 și reprezintă, din punctul de vedere al multor critici literari, apogeul creației literare sadoveniene. Principala sursă de inspirație care a servit acestei opere este balada populară „Miorița”, considerată a fi o sinteză a mitologiei populare românești. Aceasta este și originea motto-ului lucrării (versurile: „Stăpâne, stăpâne,/ Mai cheamă ș-un câne”).

În cadrul acestui roman, personajele reprezintă o **oglindire a lumii rurale românești**, văzută prin ochii autorului. Lumea lui Sadoveanu este văzută atât din punct de vedere fizic, cât și spiritual, ambele fiind puternic legate de elementul tradițional, omniprezent în „Baltagul”. Spațiul romanului cuprinde așezările oierilor din partea muntoasă a Moldovei, unde locurile sunt singuratice și strâmte, iar existența se desfășoară în condiții vitrege. Astfel, relațiile familiale reflectă foarte bine aspectele culturale ale acestei zone. **Relația protagonistei, Vitoria Lipan, cu fiul său, Gheorghiță** este deosebit de reprezentativă și contribuie la definirea întregii opere drept „roman inițiatic”.

**Conflictele romanului sunt gradate**, ele constituind motorul acțiunii. Distingem, astfel, între **două conflicte principale**, distincte. În primul rând, se observă **conflictul interior al Vitoriei** Lipan, între datoria de soție aflată pe urmele soțului dispărut, și mentalitatea arhaică de tip creștin, patriarhal, ce sfătuiește femeile să nu se supună contextelor periculoase, și să își desfășoare existența mai degrabă în preajma casei. **Conflictul exterior**, cel mai puternic, este prezent pe tot parcursul romanului și se desfășoară **între Vitoria și ucigașii soțului ei**.

**Vitoria Lipan ilustrează tipologia femeii de la munte**, conservatoare și reticentă la elementele moderne. Este dotată cu o intuiție puternică, precum și cu o mare profunzime spirituală, în ciuda aparentei simplități, specifică femeilor din mediul rural. Văzând că Nechifor, soțul ei, nu se întoarce de la Dorna, unde negociase în comerțul cu oi, pleacă în căutarea acestuia. Însoțită de Gheorghiță, parcurge drumul lui Nechifor și al turmelor lui, până la descoperirea acestuia, ucis într-o prăpastie. Astfel, acțiunea romanului se petrece mai ales pe acest drum al inițierii și al conștiinței datoriilor familiale.

**Gheorghiță este unul dintre cei șapte copii ai Lipanilor**, din care le rămăseseră doar doi (el și Minodora). Are doar șaptesprezece ani și percepe imaginea mamei într-un mod aproape mistic. Este „mult îndrăgit de mama sa”, care îl ocrotește și îl apără de asprimea ocazională a tatălui. De la Vitoria a moștenit și „ochii căprui”. Gheorghiță este cel care poartă numele adevărat și tainic al tatălui său, fapt pe care cititorul îl află abia aproape de sfârșitul romanului, când Vitoria îl dezvăluie.

Băiatul este inițiat încă de la șaptesprezece ani în ocupația păstoritului și îi dă raportul cu pricepere mamei sale, care găsește în **Gheorghiță un sprijin sigur și solid**. Gheorghiță trece de la copilărie la maturitate, neînțelegând inițial intențiile ascunse ale Vitoriei („Nu te uita urât, Gheorghiță, că pentru tine d-aici începe a răsări soarele”. „Ce o fi vrând să spuie?”, se întreabă fiul, constatând, uimit, că Vitoria poate să ghicească gândurile omului).

Crescut în spiritul tradiției și al respectului pentru părinți, nu își contrazice mama, vorbindu-i cu respect și acceptând să o însoțească în căutarea tatălui, deși nu crede că i s-a întâmplat ceva. **Băiatul este mai receptiv la noutăți**, fără a uita de tradițiile în spiritul cărora a fost crescut. Astfel, spre deosebire de mama sa, are încredere în autoritățile însărcinate cu elucidarea misterului dispariției tatălui său. Sub îndrumarea atentă a Vitoriei, Gheorghiță parcurge un drum inițiatic, întrucât aceasta își dă seama că băiatul se maturizează treptat sub influența încercărilor la care este supus. În urma unora dintre aceste încercări, el deduce că „Femeile-s mai viclene [..] ele-s mai iscusite la vorbă, iar bărbații-s mai proști, însă mai tari de virtute.”

**Portretul lui Gheorghiță** este realizat cu precădere în mod indirect, deducându-se din faptele acestuia, precum și din relațiile lui cu alte personaje. Vitoria luptă pretutindeni pentru împlinirea lui ca om, iar amândoi sunt mânați de același scop - descoperirea lui Nechifor Lipan. Fiul Vitoriei și al lui Nechifor, trăiește, astfel, **experiența unui examen de maturitate**, devenind, la rândul său, „bărbatul” care va lua locul tatălui în societate și în familie. După această călătorie, consider că Gheorghiță va fi inițiat atât în tainele vieții, cât și în cele ale morţii. Evoluția acestuia este ușor perceptibilă în roman, personajul maturizându-se treptat. Călătoria este, așadar, fizică, dar și spirituală.

**În concluzie**, **relația dintre Vitoria și fiul său**servește drept pretext pentru i**lustrarea drumului inițiatic al tânărului țăran**, forțat să se maturizeze înainte de vreme. De asemenea, această relație întregește portretul Vitoriei, înfățișând-o atât în postura de soție, cât și în cea de mamă. Așadar, legătura dintre cei doi susține complexitatea ideilor înglobate în cadrul acestui roman și transmise apoi cititorului. De asemenea, cele două personaje interconectate contribuie la **ilustrarea perspectivei tradiționale**, conturând tipologii ale satului românesc moldovean, precum și ale țăranului ca veșnic păstrător al valorilor arhaice.

# Particularități ale romanului realist interbelic

„Baltagul”, de Mihail Sadoveanu este un **roman complex**, întrucât se încadrează în varii categorii. Astfel, el este un **roman realist, social, tradițional, inițiatic**, precum și un **roman al transhumanței**. Publicat pentru prima dată în anul 1930, „Baltagul” a fost denumit de către criticul literar George Călinescu „poem al naturii și al sufletului omului simplu, o «Mioriță» în dimensiuni mari”.

**Tema principală a romanului** este reprezentată de spiritul satului românesc și cel al țăranului moldovean, aflat în postura de păstrător al tradițiilor și al principiilor care conturează specificul național. Ca tematici secundare, apar în „Baltagul”: viața pastorală, legătura puternică dintre om și natură, miturile, precum și iubirea. În prim-plan se situează căutarea și sancționarea ucigașilor lui Nechifor Lipan.

Opera este structurată în **șaisprezece capitole**, pe parcursul cărora se urmăresc doi indicatori principali. În primul rând, este vorba despre **caracterul realist al romanului**, oferit de recrearea monografică a lumii pastorale și de călătoria în căutarea adevărului. În al doilea rând, avem de-a face cu **aspectul mitic**, reprezentat de sensul ritual al faptelor personajului principal. Perspectiva mitică înglobează modalitatea de înțelegere a lumii de către personajele romanului, obiceiurile lumii pastorale, precum și legătura dintre om și natură, alături de mitul marii treceri. Acțiunea romanului este strâns legată de o serie de sărbători importante din calendarul creștin ortodox. Astfel, diegeza începe în jurul datei de 26 noiembrie, de Sfântul Dumitru, data la care se presupune că moare Nechifor Lipan, apoi în jurul Crăciunului, Gheorghiță se întoarce acasă, pe 10 martie Vitoria și Gheorghiță pleacă la drum, iar de Sfântul Gheorghe, pe 23 aprilie, este găsit Nechifor Lipan.

**Incipitul romanului** include o legendă istorisită de către Nechifor Lipan la nunți și botezuri. Aceasta se referă la existența muntenilor, care munceau cu toporul sau cața, fiind deosebit de pricepuți în meșteșugul oieritului, Nechifor povestește cum Dumnezeu le-a dăruit locuitorilor de la munte stăpânirea veșnică a acelor tărâmuri prăpăstioase și stâncoase, alături de „o inimă ușoară”, pentru a se putea bucura alături de cei dragi.

Cele șaisprezece capitole ale romanului cuprind **trei secvențe care ilustrează trei idei principale**. Astfel, **primele șase capitole** înfățișează **așteptarea Vitoriei**, cuprinsă de neliniște și speranță. Ea percepe anumite semne rău prevestitoare (precum visul în care Nechifor se îndreaptă spre apus, călare și întors cu spatele la ea). Îngrijorată, femeia cere sfatul preotului, iar apoi merge la vrăjitoare. cu toate că i se sugerează că Nechifor ar avea o aventură cu o altă femeie, acesta fiind motivul întârzierii, Vitoria nu se lasă influențată de vorbele sătenilor și decide să plece împreună cu Gheorghiță în căutarea adevărului despre ceea ce se petrecuse cu Nechifor. Tot în cadrul acestei secvențe este prezentată gospodăria familiei Lipan, alături de oamenii și tradițiile zonei.

Cea de-**a doua secvență** începe cu cel de-al șaptelea capitol și se încheie cu cel de-al treisprezecelea. În această parte se **relatează căutarea Vitoriei,** care pornește pe același drum parcurs de către Nechifor Lipan. În călătoria femeii se vorbește despre tradiții și obiceiuri caracteristice locurilor prin care aceasta ajunge (botez, nuntă), precum și despre specificul zonei (peisaje, relief).

**Ultima secvență** se întinde pe parcursul ultimelor două capitole și cuprinde **găsirea rămășițelor corpului bărbatului**. Urmează apoi ritualul înmormântării, pe care Vitoria îl îndeplinește cu sfințenie, iar apoi scena demascării ucigașilor. Invitându-i la praznic și pe cei doi presupuși vinovați, Vitoria se așază lângă Calistrat Bogza, îl poftește să mănânce și să bea, urmărind să-l provoace ca acesta să se dea de gol: „Ia mai bea un pahar, ca să văd și eu”. Apoi femeia se uită la baltagul lui Bogza, îl face atent pe Gheorghiță să se uite și el, iar în final insinuează că știe cum s-au petrecut faptele, în vreme ce subprefectul „își pusese coatele pe un ștergar și-și întorsese urechea stângă, cu care auzea mai subțire, privind în același timp pe Bogza”. Trecând prin numeroase stări și presat cu vorbe de femeie, Calistrat Bogza începe să țipe și aproape că își recunoaște fapta: „Pentru o faptă este numai o plată. Chiar dacă aș fi eu, mi-oi primi osânda de la cine mi se cuvine” permițându-i Vitoriei în acel moment să îl acuze de crimă: „Gheorghiță, mi se pare că pe baltag e scris sânge și acesta-i omul care a lovit pe tatu-tău”. Acuzat de crimă, Bogza se năpustește peste Gheorghiță care îl lovește cu baltagul, iar câinele se aruncă peste bărbat, omorându-l. Înainte de a muri, Bogza mărturisește că el l-a omorât pe Nechifor Lipan pentru a-i lua oile. Jandarmii îl arestează pe complicele lui, Ilie Cuțui. Odată cu prinderea ucigașului, se încheie și călătoria Vitoriei, care se reîntoarce în satul ei la treburile gospodărești, urmând să pregătească parastasul de 40 de zile pentru Nechifor Lipan.

**Limbajul artistic sadovenian** se remarcă prin gravitatea indusă de epitete („vorbe amărâte și ascuțite”, „poteci oarbe”, „ochi aprigi și încă tineri”), comparații („iuți și nestatornici ca apele, ca vremea”, „să curgă spre voi banii ca apele”), precum și metafore care elogiază spiritul țărănesc care își are originea în tradiții strămoșești („călindarul acel vechi de la începutul lumii pe carele Domnul Dumnezeu l-a dat lui Adam”). Întâlnim o sumedenie de arhaisme fonetice, semantice și lexicale („cața”, „tarniță”, „poclăzi”, „străjer”), care contribuie la muzicalitatea deosebită a limbajului.

**Perspectiva narativă este obiectivă**, întrucât narațiunea se realizează la persoana a III-a. **Naratorul este omniprezent, omniscient** (știe mai mult decât personajele despre modul în care va evolua destinul acestora) și detașat. El reconstruiește, în manieră obiectivă, utilizând tehnica detaliului și pe cea a observației, lumea satului muntean și faptele Vitoriei. Există un moment (la parastasul lui Nechifor) când protagonista, Vitoria Lipan, ține locul naratorului, reconstituind crima pas cu pas, bazându-se pe propriile deducții. Aceasta provoacă demascarea vinovaților în fața autorităților și a tuturor locuitorilor satului.

În concluzie, **opera de față aparține curentului realist**, întrucât realitatea se reflectă în cadrul operei în manieră veridică. Prin tematică, modalități de construcție a personajelor, limbaj, precum și prin caracterul său obiectiv, „Baltagul” este atât un roman realist, cât și un roman social (surprinde viața unei comunități), inițiatic (cuprinde maturizarea tânărului Gheorghiță) și tradițional (atașamentul pentru valorile trecutului, care sunt văzute drept superioare celor nou apărute).