**• „Plumb”**

Poezia „[Plumb](https://liceunet.ro/george-bacovia/plumb)” aparține celui mai important poet simbolist român, George Bacovia. În operele simboliste se utilizează, de regulă, numeroase motive literare, cu rol de simbol și de accentuare a temei principale. Astfel, în „Plumb” întâlnim următoarele motive literare: motivul sicriului, al somnului („Dormeau adânc sicriele de plumb”), al florilor („flori de plumb”), al plumbului (laitmotiv), precum și motivul cavoului („Stam singur în cavou”). Ele contribuie la evidențierea temei singurătății.

**• „Lasă-ți lumea...”**

Considerat a fi „ultimul mare romantic european”, Mihai Eminescu a scris poezia „[Lasă-ți lumea...](https://liceunet.ro/mihai-eminescu/lasa-ti-lumea)” în forma unei aspirații a eului liric către iubirea absolută. Motivele literare întâlnite în poezie sunt: motivul lunii („Luna plină”), al lacului, („Iată lacul.”), al nopții, al pădurii („Unde noaptea se trezește/ Glasul vechilor păduri”), precum și motivul ochilor („Ochii tăi sunt plini de milă”) și cel al îngerului („Chip de înger drăgălaș”).

**• „Povestea lui Harap-Alb”**

Ion Creangă își arată din nou talentul narativ scriind „[Povestea lui Harap-Alb](https://liceunet.ro/ion-creanga/povestea-lui-harap-alb)”, un basm ce împrumută numeroase elemente din operele populare românești. Printre aceste elemente se află și o serie de motive literare, precum: motivul împăratului fără urmași, motivul probelor, al calului năzdrăvan, al căsătoriei. În centrul poveștii se află motivul omului milostiv, care-și primește răsplata cuvenită după grele și îndelungi încercări.

**• „Luceafărul”**

„[Luceafărul](https://liceunet.ro/mihai-eminescu/luceafarul)” este cel mai cunoscut poem al lui Mihai Eminescu. Acesta explorează tema cuplului incompatibil prin imposibilitatea dezicerii de propria natură. Astfel, fata de împărat, o pământeană, n-ar fi putut rămâne niciodată alături de Hyperion, Luceafărul, ființă superioară cu o funcție esențială în bunul mers al Universului. În text regăsim numeroase motive literare, printre care se află: motivul fetei de împărat („Din rude mari, împărătești/ O prea frumoasă fată”), al ferestrei, al luceafărului (Lângă fereastră, unde-n colț/ Luceafărul așteaptă”), al mării („Privea în zare cum pe mări/ Răsare și străluce”), al corăbiilor („Corăbii negre duce”), al castelului („Spre umbra negrului castel”), al îngerului (O, ești frumos cum numa-n vis/ Un înger se arată”), al ochilor („Pe ochii mari, bătând închiși”), al Soarelui și al Nopții, lumină și întuneric („Și soarele e tatăl meu/ Iar noaptea-mi este muma”).

**• „Floare albastră”**

Motivul literar principal al poeziei „[Floare albastră](https://liceunet.ro/mihai-eminescu/floare-albastra)” se regăsește chiar în titlul operei, acesta reprezentând unul dintre motivele literare principale regăsite în scrierile autorilor romantici. Floarea albastră reprezintă fie femeia ideală (iubirea absolută), fie nostalgia eternității.

Alături de floarea albastră, întâlnim și alte motive literare, precum cel al stelelor („Iar te-ai cufundat în stele”), al mării („întunecata mare”) și al pădurii („Acolo-n ochi de pădure”).

**• „Moara cu noroc”**

Unul dintre marii clasici ai literaturii române, Ioan Slavici s-a remarcat prin nuvelele scrise. „[Moara cu noroc](https://liceunet.ro/ioan-slavici/moara-cu-noroc)” este o nuvelă realistă, de analiză psihologică, menită să ilustreze lumea satului ardelean, mentalitățile specifice și obiceiurile oamenilor, alături de reacția lor la apariția obstacolelor și a tentațiilor. Câteva dintre motivele literare ale nuvelei sunt: motivul personajului demonic (Lică Sămădăul), al destinului, al hanului (întâlnire între oameni veniți din locuri diferite, răscruce de drumuri), al morii („măcinarea” vieților oamenilor), precum și cel al căutării norocului.

**• „Enigma Otiliei”**

Roman citadin, de tip balzacian, „[Enigma Otiliei](https://liceunet.ro/george-calinescu/enigma-otiliei)” ilustrează tema familiei. Marile motive literare ale romanului sunt reprezentate chiar de personajele acestuia. Astfel, principalele motive literare întâlnite în „Enigma Otiliei” sunt: motivul moștenirii (averea lui Costache Giurgiuveanu), al paternității (Moș Costache), al „babei absolute” (Aglae), al avarului (Giurgiuveanu), al orfanului (Felix, Otilia), al căsătoriei (Pascalopol și Otilia, Stănică și Olimpia).

**• „Baltagul”**

Unul dintre cele mai memorabile romane din literatura română, „[Baltagul](https://liceunet.ro/mihail-sadoveanu/baltagul)”, de Mihail Sadoveanu are drept motiv literar principal chiar obiectul menționat în titlu: baltagul. Alte motive întâlnite sunt: motivul animalului credincios (Ursu), motivul drumului, motivul visului, al labirintului, al transhumanței, al soarelui. Cu ajutorul acestor motive literare sunt evidențiate marile teme sadoveniene, reunite în opera de față: viața pastorală, natura, miturile și iubirea.

**• „Flori de mucigai”**

Scriind „[Flori de mucigai](https://liceunet.ro/tudor-arghezi/flori-de-mucigai)”, Arghezi și-a exprimat crezul poetic ilustrând conceptul esteticii urâtului, pe care chiar autorul l-a introdus în literatura română. Convins de valoarea estetică a unor elemente potente din punct de vedere creativ, dar neatrăgătoare convențional, Arghezi utilizează o serie de motive pentru a-și ilustra crezul literar: motivul florilor, al versurilor („stihuri”), al unghiei ca instrument al creației („Le-am scris cu unghia pe tencuială”), al ploii („Ploaia bătea departe, afară”).

**• „Testament”**

Poezia „[Testament](https://liceunet.ro/tudor-arghezi/testament)”, de Tudor Arghezi, este o artă poetică ce exprimă dorința eului liric de a contribui la progresul spiritual al urmașilor prin opera sa. Câteva dintre motivele literare întâlnite în text sunt: motivul cărții (esența cunoașterii transmise de către scriitor), motivul mitic („Dumnezeu de piatră”), motivul timpului („Și frământate mii de săptămâni”), motivul osemintelor (reprezintă efemeritatea) și motivul morții.

**• „Scrisoarea I”**

„[Scrisoarea I](https://liceunet.ro/mihai-eminescu/scrisoarea-i)” reflectă crezul poetic eminescian, fiind, în același timp, o artă poetică și o meditație asupra propriei condiții. Neînțeles, subestimat în societatea în care trăiește, poetul face apel la talentul său creator pentru a exprima frustrarea, singurătatea și nedreptatea la care este supus. Principalele motive literare întâlnite în text sunt: motivul lunii, al ceasului, simbol al timpului, motivul nopții, al nemuririi, al eternității.

**• „Amurg violet”**

Poezie bacoviană, „[Amurg violet](https://liceunet.ro/george-bacovia/amurg-violet)” aparține curentului literar simbolist. Printre motivele literare întâlnite în versurile operei se numără: motivul toamnei („Amurg de toamnă violet”), al orașului („Orașul e tot violet”), motivul turnului („Din turn”) și cel al strămoșilor („Străbunii trec în pâlcuri violete”). Culoarea violet este motivul literar principal, recurent, devenind laitmotiv al poeziei.

**• „Hronicul și cântecul vârstelor”**

Roman autobiografic de o sensibilitate impresionantă, „[Hronicul și cântecul vârstelor](https://liceunet.ro/lucian-blaga/hronicul-si-cantecul-varstelor)”, de Lucian Blaga, înfățișează copilăria scriitorului, pentru care pășirea în această lume și debutul procesului cunoașterii au reprezentat momente esențiale în dezvoltarea lui spirituală și intelectuală. Câteva dintre motivele literare întâlnite în cadrul romanului sunt: motivul timpului, al satului, al familiei, al școlii, al cerului, al iubirii, al cunoașterii.

**• „În vreme de război”**

Nuvelă realistă, de analiză psihologică, „[În vreme de război](https://liceunet.ro/ion-luca-caragiale/in-vreme-de-razboi)” demonstrează talentul lui Caragiale, dincolo de comediile lui savuroase. Calitatea de fin psiholog a autorului se manifestă atât în opere hazlii, cât și în explorarea unora dintre cele mai întunecate laturi ale naturii umane. Câteva dintre motivele literare întâlnite în cadrul operei sunt: motivul conflictului între frați, motivul războiului, motivul moștenirii, motivul nebuniei, motivul morții, al înșelăciunii.

**• „Meșterul Manole”**

„[Meșterul Manole](https://liceunet.ro/lucian-blaga/mesterul-manole)” reia una dintre marile teme universale: mitul creației prin sacrificiu. În balada românească, Manole, un adevărat artist („meșter zidar”), este însărcinat cu ridicarea unei mănăstiri fără pereche, de o frumusețe nemaivăzută, care să ilustreze puterea domnitorului, Negru-Vodă. Pentru a realiza mănăstirea, trebuie să plătească prețul vieții soției lui, însărcinată cu fiul lor. Neputând suporta fapta comisă, Manole se sinucide. Motivele literare principale sunt: motivul zidului părăsit, al surpării zidurilor, al femeii zidite, al visului, al conflictului feudal.

**• „Riga Crypto și lapona Enigel”**

„[Riga Crypto și lapona Enigel](https://liceunet.ro/ion-barbu/riga-crypto-si-lapona-enigel)”, de Ion Barbu amintește de „Luceafărul” lui Eminescu, prin reluarea temei cuplului incompatibil. De această dată, este vorba despre o ciupercă („Crypto, regele-ciupearcă”) și o ființă umană (lapona Enigel). Principalele motive literare întâlnite în text sunt: motivul transhumanței, al visului, al nunții, precum și motivul drumului inițiatic.

**• „Sonet”**

Caracterizată prin expresivitate, muzicalitate și o surprinzătoare simplitate, poezia „[Sonet](https://liceunet.ro/george-bacovia/sonet)”, de George Bacovia, are formă fixă, adaptată esteticii simboliste bacoviene. Câteva dintre motivele literare întâlnite în text sunt, după cum urmează: motivul ploii, al singurătății, al nopții („noapte udă, grea”), al căderii perpetue („Și cad, recad”), al nevrozei, al pustiului.

**• „Rondelul rozelor ce mor”**

Poet simbolist, Alexandru Macedonski a scris „[Rondelul rozelor ce mor](https://liceunet.ro/alexandru-macedonski/rondelul-rozelor-ce-mor)” pentru a ilustra efemeritatea absolută. A ales trandafirii ca simbol central datorită frumuseții, a exuberanței, a poftei de viață emanate de către aceste flori. Motiv central al poeziei, trandafirul ilustrează ideea conform căreia chiar și cele mai strălucitoare ființe, sentimente, situații, sunt sortite pieirii.

**• „Noapte de decemvrie”**

În „[Noapte de decemvrie](https://liceunet.ro/alexandru-macedonski/noapte-de-decemvrie)”, Alexandru Macedonski înclină mai degrabă spre romantism (deși opera conține și elemente simboliste), ceea ce se remarcă și în ceea ce privește motivele literare alese. Poezia ilustrează tema condiției dificile a omului evoluat spiritual, condamnat să trăiască într-o lume meschină, dominată de superficialitate. În această poezie întâlnim motive literare precum: motivul nopții, al lunii, motivul deșertului și cel al călătoriei.